
Előszó gyanánt... 

Tapasztalatból tudom, hogy bemutatkozó sorokat írni a 
legnehezebb. Önmagunk feltárása, élményeink megosztása, 
azaz (elvben) őszinte önvallomás mindarról, Amik és Akik 
valójában vagyunk, vagy legalábbis arról, akinek és aminek 
tartjuk magunkat. Számomra mindez sokkalta könnyebben 
működött, amikor konkrét céllal kellett megtennem, példának 
okáért amikor valamilyen oknál fogva reklámoznom kellett, 
vagy az élet nagy emberpiacán valamilyen szinten eladnom 
magamat. Most azonban, hogy (lehetőség szerint) igaz, őszinte 
és kendőzetlen szavakat szándékoznék a virtualitás biztosította 
papírra vetni, életem során talán először érzem, hogy elakadt 
bennem a szó és tanácstalan vagyok a "hogyan továbbot" 
illetően. 


Sohasem szoktam újrafogalmazni a korábban leírt 
gondolataimat. — Esetenként — egyszer-kétszer újraolvasom, 
ellenőrzöm a helyesírásomat, illetve javítom a magyartalan, 
értelmetlen és stilisztikailag kivetnivalókat maguk mögött 
hagyó mondataimat, azonban pusztán a  farigcsálás, 
csiszolgatás és tökéletesítgetés kedvéért sohasem szoktam 
felülbírálni a szövegeimet. Egyszerűen mert nem az én 
világom. Amit leírtam, leírtam. Valamiért, valamilyen 
lelkiállapotban, valamilyen érzésekkel, gondolatokkal és 
szándékokkal a szívemben. Ha kusza, akkor kusza. Ha 
igénytelen, akkor igénytelen, ha pongyola, akkor pongyola, de 
abban az esetben maradjon is úgy. Az is én vagyok, mint 
ahogyan ez is, itt és most. 


Magamnak való, magányos és a hagyományos 
társadalmi standardekhez viszonyítottan furcsa kisgyermek 
voltam, kevés baráttal és sok-sok meg nem értettséggel és 


fájdalommal a szívemben. Tízéves korom óta, mióta 
öntudatomra ébredtem, érzem mindennél erősebben, hogy 
idegen vagyok ezen a világon és nem vagyok alkalmas még 
arra sem, hogy a helyemet megleljem benne. Sokkalta többre 
értékeltem és sokkal teljesebbnek, elfogadóbbnak és szeretettel 
teljesebbnek tudtam megélni az állatokkal, növényekkel és 
fantázialényekkel való kapcsolataimat, mintsem hogy emberi 
lények, vagy a társadalom felé húzzon a szívem. 


Mindennél jobban, erősebben vágytam a Láthatatlan 
Világok Csodái felé. A Találkozásra mindazzal, ami nálamnál 
nagyobb, teljesebb, szebb és sérthetetlenebb. Szerettem volna 
tapasztalni, látni és csodálni. Messzebbre, mint mások. 
Távolabbra jutni, mint amennyire embernek ez ildomos lenne. 
Megismerkedni és barátságot kötni Távoli Létsíkok bölcs és 
hatalmas Teremtményeivel, és végül megismerni Magát a 
Fényt. 


Utamnak során először a Vágyam még a hagyományos, 
társadalmilag elfogadott, úgymond "magas presztízsű" 
ösvényeken vezetett. A Végtelenség iránti szerelmem és 
kutakodásom összesen nyolc történelmi egyházon kalauzolt 
végig, mígnem végül megnyugvásra leltem a magam saját 
Templomában, egy Földi-Égi Szentélyben, ahol az ember által 
alkottatott fogalmak, mint vallás, hit, szervezet, rendszer, vagy 
közösség jelentőségüket veszítik, és minden beolvad az Isteni 
Teljességbe. 


Nem vagyok vallásos. Bár minden vallást őszintén 
kedvelek, amely az Elveszetthez visz bennünket közelebb. 
Persze, vannak kedvenceim... úgy, mint Jézus, Buddha és 
Máni. Szúfi tradíció,  sztoikusok, sophiai gnózis, zen 


buddhizmus, aghori szekta, katharok, manicheusok. Mind- 
mind-mind Utak, Lehetőségek, Ajándékok az Isteni Csodavilág 
megismerésében, de egyikőjük sem lehet pusztán a cél, hiszen 
az közönséges és leplezetlen blaszfémia lenne. Ember által 
alkotott rendszerek imádata és szolgálata az Örökkévaló 
helyett. 


A tekintéllyel, az  elöljárósággal, a vezetőkkel, 
főnökökkel, hatalommal, társadalmi renddel, mint azt talán már 
írásomból kivehetted, mindig is problémáim voltak. Sokszor 
hívták már fel figyelmemet állítólagos — "gőgömre", 
"büszkeségemre", "hiúságomra", "egómra", "arroganciámra", 
"megalomániámra", csak mert nem akarok "alázattal 
szolgálni"... másokat. És ez bizonyos szempontból bizony így 
is van. Nem vagyok hajlandó földi ember, vagy szervezet 
szolgálatába szegődni... nem az én világom. Egyedüli tényező 
van a Világokon, Akiért mindent odaadnék, és ez pedig az Élő 
Isten, bár őszinte szívvel szólva nem szeretem Istennek hívni... 
inkább a Szeretett, Elveszett, Ismeretlen, Végtelen, Határtalan, 
Mindenség, vagy éppen egészen egyszerűen az Ég, Bölcsesség, 
vagy Gondviselés néven nevezem Őt. 


Az Őáltala rendelt Feladatom és Küldetésem ezen a 
Világon, hogy az Ő Áldott Gyermekeit, az emberi, állati, 
növényi és ásványi Királyságok lakóit segítsem, kísérjem és 
kalauzoljam a Fényesség felé, azonban ezt egyedül az Általa 
adatott és Tőle kapott Szellemi Szeretetküldetés által nyert 
felhatalmazás által vagyok hivatott betölteni, és nem pedig egy 
földi személy, vagy intézmény keze és hatalma által nyert 
jogosítványok segítségével. 


Gondolataimat olvasván, legalábbis reményeim szerint 
egyedi látásmóddal ismerkedhetsz meg, mégpedig azzal, 
ahogyan én a Világot, vagy Világokat szemlélem. A Gnózis egy 
sajátos szemszögből való megközelítése, amely számomra élni, 
érteni és megélni engedi az Életet. Gondolataim nem "isteni 
kinyilatkoztatást" tükröznek, és nem is "egyedül üdvözítő utat", 
csupán egy élet-, gondolkodás- és szemléletmódot. Éppen ezért 
nem is mutatok semmiféle hajlandóságot arra, hogy hitvitákba, 
vallási fejtegetésekbe, vagy  "eretnekezésbe" belemerülve 
tékozoljam el  energiáimat és  adományaimat. Ehelyett 
mindösszesen megosztani próbálok: Fényt, Szeretetet, 
Reményt,  Bizonyosságot. Mindazt, amit Tőle kaptam, 
méghozzá ingyenesen és bérmentve, hiszen így legalább én 
adhatok. A Világnak és talán benne Neked is, valamilyen 
mértékben. Ahogyan és amennyire megengeded nekem. 


Odaadó Szeretettel és Lángolással: 
Nemiel C Logismord 


Hierofáns születik 


Az aspiráns egyszerű, dísztelenségében mégis elegáns 
és méltó, hófehér öltözetbe burkolózván térdepelt a szabályos 
kocka alakúra faragott, ébenfekete kőből készült emelvényen, 
amelynek tükörsimára csiszolt felületére bonyolult asztrológiai 
jeleket róttak fel cérnavékonyságúra szabott, ezüstszín szálú 
vésetekkel a névtelen kezek. Előtte a Sárkány a maga teljes 
fenségében pompázva, az ünnepség liturgiája által a 
jelenvalóságba idézett éteri  entitásokkal megélt teljes 
egységében fürdőzve vetette rá áthatóan magasztos tekintetét, 
mint arra a személyre, akire elhatározása szerint hamarosan 
áldásának teljességét árasztja majd. 


Ezüstszínben játszó pikkelypáncélzatára sápadt izzást 
bűvöltek a fények, amelyek a teret misztikus ragyogásuk által 
vonták sejtelmes világosságba, finom szálú, sűrü sörénye 
koronája valóban teljessé tette uralkodói fenségét. Bal kezében 
misztikus  rúnákkal és másfajta tradíciókból származó 
írásjelekkel díszített borítású, kapcsos kódexet tartott, míg 
jobbjának gyűrűsujját impozáns, ametisztköves főpapi gyűrűt 
csillantott meg a fény. Az emelvény közepén állva, az imádság 
elragadtatásába — merülve látszólag teljes mértékben 
megfeledkezni mutatkozott a két Asszonyról, akik jobbján és 
balján állva emelték szentséges jelenlétükkel a szertartás 
méltóságát. 


Egyikük Napba öltözött Nagyasszony, kortalan arcán a 
végtelenség bölcsessége tükröződött, csillagokból font 
diadémján uralkodói ékkövek ragyogtak. Átható tekintetű 
szemeit most bátorítóan emelte a várakozóra, mintha csak 


állandó segítségéről, párfogásáról és közbenjárásáról kívánná 
biztosítani. A másik Hölgy ruházata olyanmód csillogott, 
mintha csak az eleven Holdból vontak volna fényességet 
ahhoz, hogy elkészülhessen. Arcán a fátyol lehetetlenné tette, 
hogy az avatatlanok tekintete előtt feltárulhasson valódi 
fényessége, azonban — még — ennek — a magasztos 
elfüggönyzöttségnek ellenére is tisztán kivehetővé válhatott az 
előtte térdelő számára, hogy mosolyán a végtelen és feltétel 
nélküli szeretet, elfogadás, gondoskodás és a pártfogásra való 
szilárd hajlandóság tükröződik. 


A Sárkány végre kiszakítani látszott Önmagát a 
mennyei  elragadtatásból, hogy gyűrűt viselő jobbjának 
egyetlen ünnepélyes intésére két szárnyas angyal lépjen elő az 
emelvényt  körbeölelve várakozók sokaságából, hogy 
elfoglalják az őket megillető helyet a szertartás kezdete előtt. 
Egyikük ünnepélyesen lassú és kimért mozdulatokkal átvette a 
Sárkány kezéből a Gnózis Könyvét, amelynek lapjaira nem 
evilági betűkkel, hanem írásjelek és szavak nélkül, misztikus 
módon jegyezték le az Örök és Igazi Bölcsességet. Az 
angyalok a jelölt mellett foglalták el végül helyüket, hogy két 
oldalán megállva a feje fölé emelhessék és a szertartás ideje 
alatt kitárva felette tarthassák a Könyvet, amelyre örök esküjét 
rövidesen végérvényesen leteszi majd. Körülöttük a levegő 
áttetsző ködbe burkolózott, mintha csak tömjénből való 
felhőben álltak volna. A Sárkány ekkor a jelölt fejére tette 
hosszú környű kezeit, az oldalán helyet foglaló két Asszony 
pedig rövidesen csatlakozott hozzá, hogy kézrátételük által 
maguk is szentesítsék a Szentségi Fény áldásának átadását. 


A levegő hirtelenjében megtelt a misztikus énekszó 
hangjaival, amely az emelvényt körülállók szájából szállott fel 
csodálatos imádságként a Végtelen Fényesség színe elé. 
Megannyi szent ember, akik a szélrózsa valamennyi irányából 
kerekedtek fel, hogy jelenlétükkel  tiszteletükről, 
elfogadásukról és támogatásukról biztosítsák az Áldások 
teljességéből részesülőt. Szakállas szúfi szentek, hindu 
aszkéták és szádhuk, egynek-kettőnek az arcát tisztán 
kivehetően láthatták az emelvény magasságában helyet 
foglalók. Narancssárga ruhába öltözött keleti szerzetesek lelkei, 
az Út megismerése után kutató remeték, ismeretlen, nevenincs 
misztikusok, egyszerű emberek, egyéni úton járó, ismeretlen 
szentek. Sokaság, színes forgatag. 


Az emelvényen térdeplő feladatot kapott. Feladatot, 
amelynek értelmében a Misztikus, Tiszta és ősidőktől fogva 
létező Tudás szolgálatában ténykedők arra a küldetésre hívták 
el, hogy a Szentség Fényének megtapasztalása és megosztása 
által elvigye az Igazság és Szeretet üzenetét mindazok számára, 
akik éhezik, szomjazzák és minden erejükkel kutatnak Utána. A 
Sárkány és az oldalán álló két Szentséges Asszony áldása által 
és a jelenlevők imáinak erejében közösségre lépett 
mindazokkal, akiket az Élő Gnózis a  Fénymegosztás 
szolgálatára rendelt. Felelősséget kapott, mint a Gnózis 
Remetéje és Papja, hogy gondoskodjék ennek az 
Univerzumnak, Planétának és Világnak minden lakójáról, élő 
és élettelen dolgokról egyaránt. Meg kell bocsátania és hálát 
kell adnia mindazokért az igaztalanságokért, amelyekben 
eddigi életének  folyásában  részeltetnie szükségesnek 
mutatkozott, hiszen ezek lettek mestereivé, ezek formálták, és 
ezek vezették el arra a helyre, ahol most áll. Mindennemű 
sikertelenségei, kudarcai, elbukásai és hibái vezették el odáig, 


hogy fejét a Sárkány és segítőinek áldott kezei alá hajthatta, és 
az általa oly régóta áhított Áldásokból Őáltaluk részesülhetett. 
Az egész életét átformáló Látomás vadonatúj távlatokat nyitott 
meg a lelkében, amelyeket megtapasztalni korábban alkalma és 
lehetősége nem nyílhatott. 


Életének ezen a pontján végül megértette, hogy azért 
veszítette el életének legnagyobb lehetőségét az anyagi 
világban, amellyel korábban kecsegtették, hogy egy magasabb, 
láthatatlan világ terein belül nyerhesse végül vissza azt. 
Hierofánssá vált, az Egész Világegyetem Mennyei Főpapjának 
segítőjévé és munkatársává, hogy ténykedése által elültethesse 
a Legszentebb Gnózis üzenetének magvait az arra áhítozók 
szívében és lelkében. 


Segíts magadon és megsegít az Isten 
VS. 
Legyen nekem a Te Igéd szerint 


Régóta foglalkoztat a gondolat, hogy miként válna 
lehetségessé misztikus szempontból feloldani ezen kétféle 
megközelítési és viszonyulásmód között látható módon feszülő 
ellentéteket. Bármerre jártam ugyanis életem során, bármennyi 
egyházi, vallási és spirituális közösséget, tradíciót és 
irányvonalat ismertem is meg, egyetlenegy sem akadt ezek 
között, ahol a fentebb megnevezett ellentét által szült probléma 
és az ebből fakadó dilemmák ne merültek volna fel. 


Mária jellegzetes mondata, amelyben az őt meglátogató 
arkangyal előtt megfogalmazta önmaga küldetésnyilatkozatát 
(Legyen nekem a Te Igéd szerint), a történelem folyamán 
végigkísérte a nyugati vallási rendszerek fejlődését, és 
misztikus szempontból is kifejezetten jelentőségteljessé vált, 
mint a Végtelen Fényességre, a Tapasztalatokon Túlira való 
feltétel nélküli ráhagyatkozás szinonimája. Az "Isten Akarata" 
frázist aztán persze az ember által alkotott intézmények, a 
különféle hitrendszerek, egyházak, vallások és közösségek is a 
maguk zászlajára tűzték, mint az őelőttük való alávetettség, 
meghódolás, és az önakarat és önrendelkezés teljes feladásának 
Isten által akart gesztusának szükségességét bizonyító állítást. 
Nem egyszer találkozhattunk már az emberiség történelmét 
vizsgálgatva azzal a jellegzetesnek mondható jelenséggel, hogy 
az önmagukat "Isten látható testének", vagy "Isten földi 
helytartójának", — illetve az — "Apostolok utódaiként" 
meghatározható . személyek, vagy intézmények mennyire 
hajlamosak eltüntetni a határvonalat önmaguk akarata és 
érdekei, illetve az Isten (legalábbis önmaguk által feltételezett) 


akarata között, ezzel próbálván bizonyítani híveik és követőik 
számára, hogy a megváltás és üdvösség vágyott céljának 
elérése szempontjából szükséges és előrevivő vállalás, ha a 
saját — elképzeléseinkről,  akaratunkról és  törekvéseinkről 
lemondván mindezeket Isten, illetve jellegzetesen inkább 
valamelyik "Földi Képviselőjének" kezébe helyezzük, lelki 
vezetés, — engedelmességi fogadalmak, vagy spirituális 
tanítványság formájában. Nem kevés visszaélésre adott már 
lehetőséget ez a fajta magyarázati keret és viszonyulási mód 
mind egyéni, mind pedig globális szinten egyaránt. 


Ezzel szemben, és valamilyen szinten persze érthető 
módon a legtöbb egyház és vallási rendszer a másik 
álláspontot, nevezetesen a "Segíts magadon és az Isten is 
megsegít" gondolatkört sok esetben a kihúzás, egyénieskedés, 
hiúság, önhittség, gőg és a személyes érdekek érvényesítésére 
irányuló szándék bizonyítékaként éli meg, és hajlamosnak 
mutatkozik engedetlenséget, egót, büszkeséget, eretnekséget és 
megátalkodottsággal teljes tévelygést emlegetni akkor is, 
amikor csupán az önálló gondolatok, vélemények, szándékok, 
vágyak, elképzelések és lehetőségek megfogalmazásáról lenne 
szó. Utazásaim során nem egyszer nyílott lehetőségem 
megtapasztalni egyfajta rendkívül sajátságos "kettős mérce" 
működését azokban az esetekben, amikor az egyházi 
hierarchiák különféle fokozatain álló személyek véleménye, 
meglátásai és érdekei feszülnek egymásnak. Sok esetben 
tisztán tetten érhető a tendencia, amely szerint a 
tekintélyszemély, illetve legalábbis az önmagát annak tekintő, 
avagy erre a szerepre törekvő valaki a saját részéről tökéletesen 
bizonyosnak mutatkozik afelől, hogy a saját akarata és 
elképzelései az adott kérdéskört illetően tökéletesen 
megegyeznek az "Isten Akaratával", méghozzá olyannyira, 

hogy annak egyedüli és megkérdőjelezhetetlen képviseleti 
jogára is igényt tarthat. Ezzel szemben a másik, velük szemben 
álló tipikusan lealacsonyodik a szemükben az egyénieskedés, 
széthúzás, engedetlenség, dölyfösség, gőgösség és egó- 
túlburjánzás démonizált karikatúrájává, akivel szemben persze 
vallási tekintélyük teljes mozgósításával fellépniük szükséges. 


Mindezzel párhuzamosan működésbe lép egy másik 
"kettős mérce" is, nevezetesen a "Segíts magadon és az Isten is 
megsegít" frázis egyoldalú értelmezésére irányuló törekvés. 
Ennek a folyamatnak során az adott személy a saját tetteit, 
ideértve a másik fél ellehetetlenítésére, hiteltelenné tételére és 
akadályozására, nevetségessé tételére, esetenként pedig akár 
teljes — elszigetelésére, vagy — megsemmisítésére irányuló 
törekvéseit is akképpen értelmezi, mint az "Isten Akaratát" 
előremozdító lépéseket, amelyeknek végrehajtása persze Isten 
szemében üdvös, jogos és mindennemű tetszésre számot tartó 
cselekedetnek minősül. Ezzel szemben természetesen a másik 
személy mindama törekvéseit, amelyek a saját céljainak 
elérésére irányulnak, hajlamossá válik az öncélúság és 
egoizmus fentebb felsorolt jelzőivel illetni, és ezzel 
párhuzamosan a gonoszság és démoniság oldalára állítani, 
függetlenül attól, hogy azok valójában mennyire nemesek, 
üdvösek, vagy méltóak egy emberi jellemhez. 


Ennek a számomra sajnos igencsak ismerősnek 
mondható és nem egyszer végigélni kényszerült jelenségnek a 
példájából láthatjuk, hogy az emberek által alkotott és 
működtetett szervezetek és rendszerek keretein belül tetten 
érhető , és működő — mechanizmusok  — miként teszik 
viszonylagossá és nehezen értelmezhetővé az iromány címében 

megjelölt gondolatkört, ezért inkább a misztika vizeire evezvén 
látom érdemesnek a további gondolkodást. Tény és való, hogy 
szinte valamennyi tradíció definíciója szerint a misztikus 
olyasvalaki, aki életét feltételek és elvárások nélkül az Isteni 
Jelenét felfedezésének, megismerésének és megélésének 
szenteli, és mint ilyen, alapvetően a "Legyen nekem a Te Igéd 
szerint", tehát egyfajta elvárásoktól mentes jelenlét állapotában 
létezik. Észre kell vennünk azonban, hogy a misztikus 
"Legyen"-je távolról sem azonos a vallási intézmények által 
elvárt és megkövetelt alárendelődéssel, meghódolással és az 
önakaratról és önrendelkezésről való lemondással. Már csupán 
abból a különleges jellegzetességéből kifolyólag sem, hogy a 
misztikusoknak egy jelentős része még csak nem is vallja 
magát semmiféle szervezethez tartozónak sem, vagy legalábbis 
csupán igencsak vékonyka és laza szálakon kötődik csak 
hozzá, legtöbbször csupán a számára feltétlenül szükséges 
szertartások elvégzésének idejére keresi fel őket, illetve sok 
esetben inkább tudatosan törekszik arra, hogy ezeket a 
szertartásokat és rituálékat önmaga sajátos magányában is 
elvégezhesse. 


A misztikus "Legyen" egyáltalán nem egyfajta 
meghatározott . intézménynek, — közösségnek, személynek, 
vallásnak, hitrendszernek, dogmának, vagy elvárásrendszernek 
szóló vállalás, hanem egyes egyedüli kedvezményezettje és 
megszólítottja maga a Határtalan, a Tapasztalatokon Túli 
Végtelen Fényesség teljessége, nevezzük bármilyen néven és 
alkalmazzunk bármiféle meghatározást rá. A misztikus számára 
lényegtelen, hogy őelőtte, vagy vele párhuzamosan mások 
miként vélekedtek erről a Végső Valóságról, hiszen a 
személyes találkozás és megismerés vágyával és szándékával 
közeledik Hozzá, így amikor a teljes önátadásra törekedvén a 

"Szentséges Legyen" álláspontjára helyezkedik, biztosan tudnia 
kell, hogy önfelajánlása és a Forrás közé nem keveredhet 
semmiféle egyéb, köztes körülmény, legyen szó akár 
személyről, intézményről, közösségről, vagy rendszerről, 
hiszen ebben az esetben fennállna a veszélye annak, hogy ez a 
köztes körülmény valamilyen módon jogot formálhatna és 
befolyásra tarthatna igényt a misztikus őszinte és tiszta 
vállalása felett. 


Amennyiben azonban a "Misztikus Legyen" valóban a 
saját eredeti céljára, nevezetesen a Mindenség Végső Forrására 
irányul, valóban feltárulkozhatnak benne azok az egyébként 
elképzelhetetlen mélységekbe rejtett különkincsek, amelyeket a 
Végtelen Fényesség azoknak számára tartogat, akik nem 
elégszenek meg azzal, ha valamilyen közvetítő közegen 
keresztül hallanak róla, hanem sok esetben mindenüket 
feladván személyes és torzításoktól mentes, őszinte és teljes 
kapcsolatra törekednek Vele. Ebben a megközelítésben 
szemlélve rögvest már színezetet kap a "Segíts magadon..." 
gondolat is, leválván róla minden olyan felhang, amely a 
tekintélyszemélyek . szemszögéből az  egyénieskedő és 
egoisztikus törekvések hamis vádjára alapot szolgáltathat. A 
misztikus ugyanis a "Szent Legyen" tökéletes önfeladása 
mellett igenis számol az önsegítés és a saját, belső királyság 
felett gyakorolt tökéletes és eszményi uralom lehetőségével, és 
egyenesen odáig megy, hogy mindezt alapvetően szükségesnek 
és fontosnak tartja. Egyetlen király sem engedheti meg 
magának ugyanis, hogy a számára rendelt trónusról lemondván 
országának kormányzását olyasvalakiknek engedje át, akik 
csupán csekély mértékben, avagy a legtöbb esetet tekintve 
egyáltalán nincsenek tisztában sem az adott ország, sem pedig 
a világegyetem legalapvetőbb törvényeivel sem. A misztikus, 

amellett hogy az Örök Forrással való személyes és teljes 
egységben éli életét, ugyanakkor király is a maga 
mikrokozmosza, a saját testének, lelkének és szellemének belső 
országa felett, és mint ilyen, kötelessége kell legyen a saját 
országa belső törvényeinek gondos és beható ismerete és 
átlátása, fenntartása és szükség esetén megváltoztatása, 
amennyiben az adott törvény nem szolgálja tovább országának 
jólétét. Uralkodóként felelősséget kell vállalnia birtokának 
virágzásáért, fejlődéséért, gazdagodásáért és termékenységéért, 
a szomszédos országok királyaival pedig a közös jóllétet, 
boldogságot, egyetértést, békét és gazdagodást elősegítő és 
biztosító kapcsolatokat kell fenntartania, a saját birodalmának 
önállósága és méltósága felett őrködve persze. Minden király 
csakis és kizárólag addig nevezhető királynak, és kizárólag 
addig alkalmas feladatának ellátására, amíg ezen kettős 
szerepkört képes betölteni. 


Egyfelől a Mindenséggel, az Örök Forrással és az 
Univerzum törvényeivel való egységben megélt cselekvés és 
létezés, tehát a "Legyen nekem a Te Igéd szerint" eszményének 
lehető legközvetlenebb, legbensőségesebb, és legnemesebb 
szinten való megélése, másfelől pedig a saját, belső 
birodalmának szuverenitása, önállósága, békéje és gazdagodása 
felett való tudatos őrködés, felelősségvállalás és kormányzás 
felelősségének hősies és bátor felvállalása, azaz a "Segíts 
magadon és az Isten is megsegít" lelkiségének megvalósítása. 
Amellett, hogy összhangban marad az Örök Törvényekkel, 
nem adja át kényelemből, aggodalmaskodásból, az önbizalom 
hiányából, vagy valamiféle félreértelmezett alázatosságból és 
ájtatoskodásból kifolyólag a kormányzás vaspálcáját idegen 
királyok kezébe. Mindez pediglen nem más, mint a misztikus 
lelkisége is egyben, aki király a maga mikrokozmikus 


14 


birodalma felett, amelynek  virágzásáért, fejlődéséért és 
gazdagodásáért mindenkor teljes és osztatlan felelősséggel 
tartozik. 

A Pávaangyal könnyei, avagy a yazidik tragédiája 


Miguel Conner amerikai író szerint a vallásüldözésnek 
két lehetséges kimenetele lehet. Súlyos esetben az adott vallás 
közösségeinek radikális létszámcsökkenéséhez, vagy még 
extrémebb esetben kihalásához vezet, azonban a történelem 
több alkalommal mutatott fel példákat arra nézve, hogy az 
üldöztetést elszenvedő vallási közösségek nemcsak, hogy 
kitartottak, hanem éppenséggel meg is erősödtek, identitásuk 
elmélyült, öntudatuk kifejezettebbé vált. Ugyanez a folyamat 
érhető tetten a yazidi közösség életében is, amely talán 
elmondhatja magáról, hogy a világtörténelem egyik leginkább 
kirekesztett, a legtöbb üldöztetést és meg nem értettséget 
elszenvedő vallási csoportosulása. Esetükben az őket 
körülvevő népek ellenségessége mögött, mint a legtöbb 
hasonló helyzetben, a  kultúrájukkal,  vallásukkal és 
életmódjukkal szemben megnyilvánuló tudatlanság, felületes 
ismeretek alapján történő ítélkezés, szűklátókörűség és vallási 
fanatizmus áll. 


A yazidik vallásának kutatása során alapvető nehézséget 
jelent, hogy tradícióik túlnyomó többsége nem rendelkezik 
írásos dokumentációkkal, hanem egyfajta titkos, 
szájhagyomány útján az egyes generációk számára átöröklődő 
tudásról van szó. Conner szerint azok a források, amelyeket a 
huszadik században fordítottak le kurd nyelvről, hogy aztán 
publikálják a nyugati civilizáció számára, voltaképpen 
egyáltalán nem tekinthetőek megbízhatónak, hiszen alapvetően 
nem a yazidi szent iratokból származnak. Feltételezhető 
továbbá, hogy amennyiben a hitükről kérdezik őket, a legtöbb 
yazidi éppen azt válaszolja a nyugati érdeklődőnek, amit az 
feltételezhetően hallani szeretne. Mindez jelentős mértékben 

megnehezíti a yazidi hit tudományos igényű tanulmányozását. 


A yazidik esetében beszélhetünk egy minden létezőt 
meghaladó Istenről, egy egyetemes lélekről, illetve aktív részét 
képezi hitviláguknak a lélekvándorlás gondolata, amely szerint 
az emberi lélek különféle fejlődési és tisztulási szakaszokon 
áthaladva az idők végezetén végül is egyesül az egyetemes 
lélekkel. Kozmológiájuk szerint Tawus Malak, vagy ismertebb 
nevén a Pávaangyal tölti be a közvetítő szerepét az emberiség 
és a végső, tapasztalatokon túli Forrás között. A probléma ott 
kezdődik, hogy a yazidik sokszor hivatkoznak úgy erre az 
angyalra, mint a , Világ Urára", amely cím a keresztény 
teológiában a lázadó angyal, Lucifer számára van fenntartva, és 
hasonló a helyzet az Iszlám világképében is. Emiatt tehát 
főként muszlim oldalról magyarázható jól a yazidikkel 
szemben tetten érhető ellenségesség és agresszió, mert hiszen a 
fenti megközelítésből akár következhetne egyszerűen az is, 
hogy a yazidik nem mások, mint sátánimádó szekta. Ez 
azonban a végletekig leegyszerűsített, felületes tárgyi tudáson 
alapuló, , és — ennek megfelelően teljességgel téves 
gondolatmenet, mindjárt látni is fogjuk, hogy miért. 


A yazidi mítosz szerint Tawus Malak volt azoknak az 
angyaloknak a vezetője, akik fellázadtak Isten ellen és 
szembehelyezkedtek az Isteni Akarattal. Továbbá ő volt az, aki 
a hagyomány szerint megteremtette a világot és benne az 
embereket. A lázadó angyal képe tehát akár meg is felelhetne 
az Iszlám és keresztény teológia sátáni teremtményének, 
azonban Tawus Malak sorsa teljesen másképpen alakult. A 
történet folytatásában a Pávaangyal végül megbánta tettét és 
Isten bocsánatáért esedezett. Vezeklésében hétezer éven 
keresztül sírt, könnyei pedig végül kioltották a Pokol tüzeit, és 

megmentették az emberiséget a kárhozattól. A yazidi vallásban 
tehát Tawus Malak nem az Istennel szembehelyezkedő és az 
emberiséget rabságban tartó gonosz erő, hanem sokkal inkább 
egy — megtévelyedett, ám végül — megbánást tanúsító, 
kiengesztelődésre és alázatra képes lény. Pontosan ez az alázat, 
megbánásra és belátásra való képesség és könnyezésre hajló 
szív az, amely az Iszlám és keresztény teológia Luciferéből 
teljességgel hiányzik. 


Ezen gondolatmenetet végigkövetve talán érthetővé 
válik számunkra, hogy miért is nem lehet egyenlőségjelet tenni 
a Pávaangyal és a Sátán közé. Több, mint valószínű, hogy a 
kettő teljesen különböző lény, teljes mértékben elkülönülő 
archetípusok. A yazidik szerint a gonoszság és sötétség forrása 
nem Tawus Malak, hanem az emberi szív és lélek. Véleményük 
szerint az emberben egyaránt jelen van a fény és a sötétség, a 
jó és a gonosz is, és akárcsak a Pávaangyalnak, neki is 
módjában áll választani a kettő közül, és szükség esetén 
megbánást tanúsítani, kiengesztelődni az Istennel. Mélyebbre 
merülve a kérdésben érdemes rátekintenünk arra, hogy vajon 
mi is volt pontosan Tawus Malak , bűne", miben is állt vajon az 
engedetlensége. A yazidi teremtésmítosz szerint Isten először a 
Pávaangyalt teremtette meg, méghozzá a hagyomány szerint 
április havának első szerdáján, amely hagyományosan a yazidi 
újév kezdete. A többi angyal, végül pedig az ember csak ezután 
alkottatott meg, így lényegében Tawus Malak tekinthető az 
Isten első  emanációjának. Isten ezután meghagyta a 
Pávaangyalnak, hogy soha ne hajtson fejet és boruljon le 
egyetlen teremtett lény előtt sem. Amikor azonban Isten végül 
megalkotta Ádámot a porból és földből, végül elrendelte az 
angyalok számára, hogy hódoljanak az első ember előtt. Tawus 
Malak azonban, emlékezve Isten első parancsára, így válaszolt: 

,Hogyan is  vethetném alá magamat egy másik 
teremtménynek? En a Te fényedből való vagyok, míg Adámot 
porból teremtetted?" 


Az Iszlám és a keresztény teológiában éppen ez a 
gesztus tekinthető a Sátán legnagyobb bűnének, nevezetesen a 
gőgnek és a büszkeségnek. Az ő megközelítésükben az Isten 
arra teremtette az angyalokat, hogy az emberiség őrzői, segítői 
és védelmezői legyenek, valamint közvetítsenek Isten és ember 
között, amely szerep valóban megalázkodást és alávetettséget 
jelent, ha bizonyos szempontból nézzük. A yazidi megközelítés 
viszont ennél sokkalta árnyaltabb képet fest a Pávaangyalról. 
Véleményük szerint ez a két, egymásnak ellentmondó utasítás 
inkább egyfajta próbatétel, mintegy egyfajta , alkalmassági 
teszt" volt Tawus Malak számára, hogy az Isten iránti hűségét 
megmutassa. Amennyiben ebből a szempontból közelítjük meg 
a kérdést, akkor világosan kitűnik, hogy a Pávaangyal és a 
Sátán nem lehet egy és ugyanaz. Tekintve, hogy Tawus Malak 
két döntési alternatíva előtt áll, mint minden értelmes lény, 
feltehetően gondos mérlegelés alá vetette a kérdést. Két út állt 
tehát előtte: vajon teljesíti-e Isten első parancsát és végül nem 
hódol be egyetlen teremtmény előtt sem, vagy pedig 
engedelmeskedik a második parancsnak és aláveti magát 
Ádámnak? 


Tawus Malak előtt tehát egy nem mindennapi erkölcsi 
dilemma áll, amellyel talán szembesültünk már mi is életünk 
során. Két, egymásnak teljesen ellentmondó utasítás közül kell 
eldöntenünk azt, hogy melyik is lenne a helyes az adott 
helyzetben, illetve mit várnak el tőlünk a feletteseink. Látható, 
hogy a Pávaangyal számára voltaképpen nem létezik valós 
döntési helyzet, elvégre a választás lehetősége csupán 

illuzórikus, hiszen mindkét döntési alternatíva egyaránt rossz. 
Amennyiben az elsőt választja, akkor eleve megszegi Isten 
második parancsát, viszont a második alternatíva választása 
esetén az elsőt szegi meg. Tegyük fel egy pillanat erejéig, hogy 
az Iszlám és keresztény teológia Sátánja mégiscsak azonos 
Tawus Malakkal. A mítosz szerint a Sátán árulása és lázadása 
voltaképpen — gőgből,  hatalomvágyból, irigységből és 
becsvágyból származik, tehát tudatosan száll szembe Isten 
akaratával és választja a rosszat, holott éppen úgy választhatná 
a jót is. Ezzel szemben a Pávaangyal előtt nem áll valódi 
döntési helyzet, hiszen bármelyik utat választja is, egyaránt 
szembeszáll Isten akaratával. Érdemes feltennünk magunkban, 
hogy vajon mi indokolná az Isten részéről azt, hogy legelső 
teremtményét megoldhatatlan feladvány elé állítsa, utána pedig 
árulónak nyilvánítsa és ellökje magától? Véleményem szerint 
mindez valószerűtlen, azonban ezen a ponton mégiscsak azt 
kell mondanunk, hogy Tawus Malak az előtte álló két, egyaránt 
rossz döntési lehetőség közül egy harmadikat választott, ezzel 
voltaképpen megoldja a tesztet. 


A történet ugyanis nem beszél arról, hogy a Pávaangyal 
végül fejet hajtott-e az ember előtt, avagy sem, hanem helyette 
egy sokkalta fontosabb dologra hívja fel a figyelmet: Tawus 
Malak nem dönt magától és nem kötelezi el magát egyik 
alternatíva irányában sem, ehelyett azt az utat ismeri fel és 
választja, amely egyedüliként jelenthet kiutat az útvesztőből, 
nevezetesen hogy kérdez. Nem tesz semmit sem, csak kérdez, 
és mintegy finoman jelzi Isten számára azt, hogy nem képes 
egyedül rájönni a feladvány nyitjára. Természetesen megtehette 
volna, hogy  felsőbbségére hivatkozva visszautasítja a 
behódolást Ádám előtt, illetve lehetőségében állt, hogy a 
teremtményt válassza a Teremtő helyett, amellyel ugyanakkor a 

bálványimádás bűnébe esett volna. 


A jó döntés meghozatala tehát nyilvánvalóan 
meghaladta a képességeit és a bölcsességét, ezt azonban Tawus 
Malak készségesen beismerte, ezzel pedig lényegében az 
alázatáról, gyermeki szeretetéről, lelkiismeretességéről és 
hűségéről tett tanúságot. Nem  hivalkodott és nem 
büszkélkedett angyali rangjával, nem hőzöngött, ugyanakkor 
viszont nem is ugrott bele gondolkodás és mérlegelés nélkül 
egy komplex erkölcsi dilemma megoldásába. Ezzel lényegében 
bebizonyította, hogy rendelkezik a Világ kormányzásához 
szükséges — bölcsességgel, — tudással, hideg fejjel és 
gondolkodásra való képességgel, ugyanakkor viszont nem 
hiányzik belőle az alázat, a felsőbb hatalom elismerésére való 
hajlandóság. A többi angyal voltaképpen az arctalan, 
gondolkodás és mérlegelés nélkül minden parancsot azonnal 
teljesítő, minden önállóságot és egyéniséget nélkülöző tömeget 
jelképezi, míg Tawus Malak igazi vezetőként járt el. Nem 
hagyta, hogy egy értelmetlen parancs olyan ingoványba rántsa, 
ahonnan aztán lehetetlen lenne kikeverednie, ugyanakkor nem 
félt kérdezni és segítségét kérni, amikor egy probléma 
megoldása meghaladja a képességeit. Mi ez hát, ha nem a jó és 
felelős vezető egyik legfontosabb ismérve? Olyan személyé, 
amelyre Isten teljes nyugalommal rábízhatja legféltettebb 
tulajdonát és birtokát, a Földet. 


A yazidik hitének vizsgálata azért is érdekes kérdés, 
mert több ponton rokonságot mutat a Krisztus utáni első 
néhány század gnosztikus iskoláinak tanításával. A gnosztikus 
teremtésmítoszban Pistis Sophia személye és története többé- 
kevésbé párhuzamba állítható a Pávaangyallal. A gnosztikusok 
úgy tartják, hogy Isten a világ kezdetén kiárasztotta önmagát és 

megteremtette az angyali teremtményeket, akik a Pleroma 
különböző szintjeit népesítették be. Közülük az egyik Pistis 
Sophia, aki különféle okok miatt (az egyes iskolák 
különbözőképpen nyilatkoznak a kérdésről) kivettetett, vagy 
kivándorolt a Mennyországból, és az alsó szférákban barangolt, 
időlegesen megfosztva a világosságától és a látásától. Egyes 
tanítások szerint az engedetlenség, míg más megközelítésmód 
szerint a tudatlanság vezette a tetteit, azonban tetten érhető 
olyan álláspont is, hogy Sophia lépését a jóindulat és a szeretet 
motiválta. A száműzött angyal a sötétségben végül is életet 
adott egy lénynek, aki a gnosztikusok szerint a tökéletlen, 
anyagi világot megalkotta, benne az emberekkel. Sophia 
azonban látta az emberek szörnyű állapotát, ahogyan tudatlanul 
és reménytelenül bolyonganak a Semmiben, a sötét erők 
rabságában sínylődve, így beléjük helyezte lelkének egy 
darabját, egy olyan Szikrát, amely az Isteni Teljességből való. 
Az emberiségnek így ismételten lehetősége nyílhat arra, hogy 
lelkének legmélyén megtalálja ezt a Szikrát, ezáltal pedig 
meglelje az utat az eredeti otthon, a Pleroma felé. Sophia végül 
megbánást tanúsított azért, hogy engedély és isteni jóváhagyás 
nélkül elhagyta az otthonát és megbánással kiáltott a Fényesség 
felé, a Fényesség pedig meghallotta a hangját és elküldte 
Krisztust, Sophia jegyesét, hogy vigye haza az eltévedt angyalt 
és vele együtt az ő gyermekeit, az embereket. 


Amennyiben megvizsgáljuk a párhuzamot a fent 
felvázolt . két történet között, bőségesen találhatunk 
kapcsolódási pontokat. Adott tehát egy angyali lény, aki 
valamilyen módon időlegesen kiesett azt isteni kegyelemből. 
Engedetlenség, tudatlanság, vagy segítő szándék? Végső soron 
keveset számítanak, ha a történeteket mint mítoszokat, örök 
érvényű emberi tudást közvetítő eszközöket vizsgáljuk. Ez az 

angyali lény aztán dilemma, választás elé kényszerül, amely 
Tawus Malak esetében abban nyilvánul meg, hogy melyiket 
teljesítse és melyiket tagadja meg a két, egymásnak 
ellentmondó, egyaránt az Istentől származó parancs közül. 
Sophia esetében a választás ugyanennyire nehéz feladatnak 
ígérkezik. Megmarad-e a sötétségben és a káoszban, és 
továbbra is folytatja az öncélú bolyongást, avagy visszatér a 
helyére, ahová tartozik? Makacsul és önhitten próbálkozik-e 
tovább, hogy a saját erejéből találjon megoldást egy általa 
eleve megoldhatatlan helyzetre, vagy felsőbb segítséghez 
folyamodik? Elfogadja-e, hogy egyedül nem képes újra 
felkapaszkodni a Pleromába, vagy továbbra is saját hatalmában 
vakon bízva tesz újabb kétségbeesett lépéseket a helyzet 
megoldása érdekében? Mindkét szereplő végül is a felsőbb 
segítség igénybe vétele mellett dönt, és végső soron mindketten 
elfogadják azt, hogy az előttük álló feladat megoldása 
meghaladja a képességeiket. Emellett mindketten megbánást 
tanúsítanak, elismerik személyes korlátaikat és hatalmuk 
határát, és önként alávetik magukat egy magasabb erő 
vezetésének. Nos, éppen ez az, amelyre a keresztény és Iszlám 
teológia Sátánja eleve képtelen, és éppen ez a korlátja készíti 
elő vereségét. A Sátán helyzete éppen abban gyökerezik, hogy 
képtelen elfogadni és belátni hatalma végességét, és nem képes 
elfogadni a felette álló Isteni Erő vezetését, ez azonban Sophia 
és Tawus Malak esetében, mint láthattuk, éppen fordítva van. 


Mindezek tükrében és tudatában tehát kijelenthetjük, 
hogy a yazidi közösség sátánizmussal és ördögimádással való 
vádolása eleve logikátlan és alaptalan, a mélyebb tárgyi tudást 
és — elmélyedést teljes mértékben nélkülöző, felszínes 
információkra hagyatkozó ítélkezés. Ugyanígy az ebből fakadó 
ellenszenv, ellenségesség, agresszió és erőszak is embertelen, 

lélekkel bíró lényekhez méltatlan viselkedés. A yazidik, 
ahogyan a gnosztikusok, nem sátánisták. Igaz ugyan, hogy nem 
a hagyományos, a , Könyv Népei" által vallott istenképet 
tartanak fenn, ugyanakkor hitük nagyon könnyen beilleszthető 
az egyetemes kozmológiába. 


A felszínes információk, hiányos tudás és eleve 
ingatagon felépített sémák alapján történő gondolkodás, és az 
ebből fakadó gyors, könnyelmű ítélkezés általános emberi hiba. 
Mivel világunkban megannyi információforrás ontja felénk a 
befogadásra előkészített ismereteket, elménknek egyszerűen 
muszáj szelektálnia, illetve meghatározott rendszer szerint 
szerveznie ezeket az információkat. Ehhez pedig úgynevezett 
sémákat használ, amelyeket a korábban megvizsgált esetek 
egymással megegyező részleteinek kiemelésével hoz létre, a 
későbbiekben pedig ezekre a  sémákra támaszkodik, 
amennyiben új információval szembesül. Mindez jelentős 
mértékben leegyszerűsíti és megkönnyíti az információk 
feldolgozását a későbbiekben, hiszen amennyiben új ismerettel 
találkozunk, nem kell a teljes képet újból pontról pontra 
analizálnunk, hanem bőven elegendő, amennyiben egy-egy 
kulcsmomentum alapján meghatározzuk, hogy melyik, 
korábban már megalkotott sémánkba illik bele, a kép további 
részleteit pedig már a sémára támaszkodva automatikusan 
egészítjük ki. 


Bár ez a módszer jelentősen megkönnyíti, egyszerűbbé 
teszi és lerövidíti az információk elemzésének és értékelésének 
folyamatát, természetesen a gyorsaságnak Itt 15 megvan a maga 
ára, nevezetesen hogy éppen a pontosság rovására megy. 
Amennyiben egy információt a belőle kiragadott részletekre 
támaszkodva illesztjük bele a már meglévő sémába, a többi 

részét pedig már ebből a sémából illesszük hozzá, akkor 
megvan a veszélye annak, hogy olyan részletek is 
belekerülnek, amelyek alapvetően nem oda tartoznak. 
Vizsgáljuk meg ezt egy egyszerű példán keresztül. Tegyük fel, 
hogy újonnan ismerkedünk a madarakkal és korábban nem 
találkoztunk még velük. Szemünk elé kerül a varjú, majd a 
veréb, a bagoly, a héja, a galamb, a holló és végül a fácán. 
Ezekből az információkból aztán a fejünkben összeáll egy 
általános kivonat, amelyet aztán az elme a , madár" 
keresőszóval címkéz fel. Így tehát a madár fogalmát a 
későbbiekben olyan élőlényekre fogjuk alkalmazni, 
amelyeknek szárnyuk van, repülni tudnak, fészket építenek és 
tojással szaporodnak. Ez a séma természetesen a későbbiekben 
finomodhat, árnyaltabbá válhat, ha újabb információkkal 
kerülünk szembe. Elképzelhető ugyanakkor, hogy a séma 
megmarad ezen a szinten, így kevésbé kidolgozott és 
meglehetősen szűk rendszerként képes csak működni. 
Amennyiben ez a séma szembekerül például a tyúkkal, akkor 
probléma adódhat a kategorizálással, ugyanis a tyúk hiába 
tollas, tojást tojó, fészket építő és szárnyakkal rendelkező állat, 
repülni a szó hagyományos értelmében véve nem tud. Akkor, 
madár-e végső soron a tyúk? Amennyiben számunkra a madár 
sémája csupán a fentebb megnevezett tulajdonságokat 
tartalmazza, akkor a tyúk madárként való azonosítása 
nehézségekkel járhat számunkra, amennyiben csak a sémára 
alapozunk és nem veszünk igénybe új információkat. Az előbbi 
példánál alapozva tegyük fel, hogy számunkra a madár olyan 
állatot jelent, amelynek szárnya van, repülni tud és két lába 
van. Ez meglehetősen szegényes séma és eleve gondjai 
akadnak például a denevér kategorizálásával. 

Visszatérve a yazidik és a sátánizmus kérdésére tegyük 
fel, hogy számunkra az , Isten" sémája a következő: olyan, 
mindenek felett álló lény, amely a világot teremtette, fenntartja 
és működteti. Az emberek Isten gyermekei, Isten az atyjuk. Az 
emberek a bűneik miatt elszakadtak Istentől, akihez csak a 
bűnbánat és a vezeklés eszközeivel érhetnek el ismét. Ez a 
definíció nagyjából, legalábbis többé-kevésbé megfelel a zsidó, 
keresztény és muszlim istenfelfogásnak. Ebből a sémából 
kiindulva alkossuk meg a , Sátán" fogalmát is: olyan, Isten által 
teremtett lény, amely szembefordult Istennek, engedetlen volt 
irányában és kivonta magát az engedelmesség kötelessége alól. 
Az emberek a Sátán hatalmában vannak, amennyiben nem 
fogadják el Istent, nem mutatnak bűnbánatot és nem 
könyörögnek bocsánatért. 


Miután tehát a fent felvázolt két séma felállt a 
fejünkben, tegyük fel, hogy az Istenről és a Sátánról csakis és 
kizárólag annyit tudunk, mint amennyit ezek a sémák 
magunkban foglalnak, sem többet, sem kevesebbet. Vizsgáljuk 
meg ennek tükrében a Pávaangyal és Sophia személyét. 
Mindkettő teremtmény, tehát ezzel automatice kizárják 
magukat az , Isten" sémából, azonban ezzel egyúttal rögvest 
tesznek is egy kisebb lépést a , Sátán" sémája felé. Mindkét 
szereplő valami folytán időlegesen elszakadt az Istentől, amely 
valami a történet szerint az engedetlenség volt. Ismét csak 
léptünk egyet a , Sátán" sémája felé. A két angyal közül egyik 
sem illeszkedett bele teljes mértékben az isteni tervbe, tehát 
mondhatni kihúzták magukat valamilyen mértékben az 
engedelmesség parancsa alól. Újabb pont a , Sátán" sémának. 
Sophia női szereplő, Tawus Malak pedig angyal, tehát 
ismételten csak nem felelnek meg az atyai jelleggel bíró 
, Isten" sémának. Tegyük fel, hogy ennél többet nem is igazán 

tudunk a két mitikus alaktól. Információforrásaink például 
nélkülözik azt a tényt, hogy mind Sophia, mind pedig a 
Pávaangyal végső soron megbánást tanúsít és felfedezik a 
korlátaikat és határaikat, tehát elfogadják az Istent. Ennek az 
információnak nem ismerete miatt a már meglévő forrásokra 
alapozva arra jutunk, hogy ezek ketten sokkalta több közös 
vonást mutatnak a , Sátán", mint az , Isten" sémájával, és a 
kategorizálás már meg is történt. Ehhez képest már csak 
egyetlen, lényegében meglehetősen gyors lépést kell tennünk 
ahhoz, hogy egész népeket, vagy nemzeteket sátánimádókként 
definiáljunk. 


Miért választják az emberek mégiscsak ezt a módszert? 
Végső soron azért, mert kényelmes és gyors. A fentiek során 
felvázolt, egyszerű sémákkal mindenki rendelkezik az Istenről 
és a Sátánról, az interneten pedig elég beütni a , Sophia", vagy 
a , Tawus Malak" keresőszót, és lényegében néhány perc alatt 
összeszedhető róluk az a néhány információ, amelyek szerint 
lázadó, engedetlen angyalok, Isten teremtményei voltak, akik 
nem engedelmeskedtek Isten akaratának. Nagy többségünk 
ennél tovább már ritkán merészkedik, és a legtöbben el sem 
jutnak ahhoz a ponthoz, amely Sophiát és a Pávaangyalt 
alapvetően megkülönbözteti a Sátántól. Eszerint a módszer 
szerint a kategorizálás néhány perc alatt megtörténik és nem 
szükséges több időt vesztegetni rá. Tawus Malak és Sophia 
engedetlen teremtmények voltak, akik fellázadtak Isten ellen, 
így tehát a Sátánnal rokoníthatóak, azok az emberek, vagy 
népek pedig, akik őket tisztelik, mind sátánimádók. Ahhoz 
azonban, hogy a lényeges különbséghez eljussunk, néhány órás 
kutatásra lenne szükségünk, amelyre csak nagyon kevesen 
vállalkoznánk, egyszerűen azért, mert végső soron kit érdekel 
egy egzotikus, gyakorlatilag a kihalás szélén álló hitrendszer? 

Zárásképpen vizsgáljuk meg még egyszer azt a 
szempontot, amely szerint egyértelműen kijelenthetjük, hogy 
sem a yazidik, sem pedig a gnosztikusok nem sátánimádók. Ez 
a szempont nevezetesen a megbánás. Az iszlám és keresztény 
világkép Sátánja voltaképpen mindenre hajlandó, kivéve a 
megbánást. Egy orthodox keresztény szerző írja egyszer: 
, Amennyiben a Sátán akár egyszer is kimondaná, hogy Isten 
irgalmazz, abban a pillanatban bocsánatot nyerne". Eszerint 
tehát a Sátán megmenekülésének egyszerűen az az oka, hogy 
képtelen a megbánásra, a saját határainak, kereteinek és 
lehetőségeinek felismerésére, valamint a szeretetre és az 
alázatra. Ha viszont elfogadjuk ezt a kijelentést a Sátánra 
nézve, akkor voltaképpen már el is jutottunk arra a pontra, ahol 
kijelenthetjük, hogy sem Sophia, sem pedig Tawus Malak nem 
azonos a Sátánnal. Mindkettejük történetében ugyanis éppen az 
a kulcselem, amely a Sátánnál teljes mértékben hiányzik, 
mégpedig a megbánás, a hibák jóvátételére, a határaink 
felismerésére és a kiengesztelődésre mutatott hajlandóság. 
Mind Sophia, mind pedig Tawus Malak kérdeznek és kérnek, 
ha a feladat teljesítése meghaladja a képességeiket, illetve 
mindketten hajlandóak elfogadni és belátni a hibáikat és a 
hiányosságaikat, emellett pedig aktívan tesznek azért, hogy 
kijavítsák és jóvá tegyék mindazt, amit elrontottak. Sophia 
hatalmas áldozatot hozott gyermekeiért, hiszen az Isteni 
Szikrát, azaz a saját lényének legértékesebb darabját szórta szét 
és rejtette el mindannyiunk belsőjében, hogy általa 
megmenekülhessünk az anyagiasság sötétségéből. Tawus 
Malak áldozata abban rejlett, hogy hibájáért hétezer éven 
keresztül csak sírt, míg végre könnyei kioltották a Pokol tüzeit, 
és ezzel megmentették azt emberiséget. 

Célszerű tehát leszűrnünk ebből a gondolatmenetből, 
hogy miért is veszélyes elhamarkodottan, felületes 
információkra épített sémákra támaszkodva mondani ítéletet 
egy hitrendszer felett, majd általánosítani azt egy egész 
csoportra, népre, vagy nemzetre nézve. A sémák kidolgozására, 
árnyaltabbá és részletesebbé tételére rendelkezésünkre áll egy 
nagyon egyszerű lehetőség, nevezetesen a tanulás, művelődés 
és ismeretszerzés. Amikor például még semmit nem tudtam a 
yazidi hitről, a sémáim és az interneten fellelhető 
információforrások első néhány mondatának elolvasása után 
nagyjából öt perc alatt levontam a következtetést, amely szerint 
a yazidik bizony valóban sátánimádók, ennek a tanulmánynak 
a megírásához azonban többnapos kutakodás, eszmecsere és 
rendszerezés volt szükséges, tehát joggal mondható, vagy nem 
volt könnyű. Nem is várhatjuk mindenkitől azt, hogy szánja rá 
ezt az időmennyiséget egy-egy témakör áttanulmányozására a 
véleményalkotás előtt, annak azonban mindenki számára 
alapvetőnek kell(lene) lennie, hogy elhamarkodottan, hiányos 
tudással a birtokunkban egyáltalán nem kellene véleményt 
mondanunk és ítélkeznünk. Mindenki számára alap, hogy nem 
véleményezünk egy olyan autómárkát, amelyet sohasem 
vezettünk, viszont sok esetben még mindig magyarázni kell, 
hogy miért nem lehet olyan komplex kérdésekről, mint a 
menekültek ügye, felületes információkra és megbízhatatlan 
forrásokra alapozva véleményt mondani. 


Minden megtévesztés, demagógia és gyűlöletkeltés 
egyazon dologra támaszkodik, ez pedig a tudatlanság és a 
félelem. Félelem attól, hogy elveszítjük (egyébként 
meglehetősen illuzórikus)  biztonságérzetünket, — nehezen 
felépített . egzisztenciánkat — és életünket. Félelem az 
ismeretlentől, a szokatlantól, a tőlünk különbözőtől. Az 

embereknek szüksége van ellenségképre ahhoz, hogy jól 
összefoghatóak, —— megszervezhetőek, irányíthatóak és 
felhasználhatóak legyenek, és mindig lesznek közöttünk 
olyanok, akik a saját hatalmuk megőrzése és kiterjesztése 
érdekében ezt fel is fogják használni ellenünk. Nem szabad 
engednünk, hogy a tudatlanság, a felületesség, a harag, félelem 
és gyűlölet töltse ki a lelkünket, mert akkor szüntelenül ki 
leszünk téve azoknak, akik a saját céljaink érdekében kívánnak 
használni bennünket. Amennyiben feltétlenül ellenségeket 
szeretnénk keresni magunknak, akkor viszont az a 
véleményem, hogy ezt az ellenséget magunkhoz sokkalta 
közelebb kellene keresnünk, nem pedig egy messziről érkezett, 
sokat szenvedett, és a teljes kilátástalanság elől menekülő 
embercsoportra hárítanunk át ezt a fajta igényünket. 


Felhasznált forrásanyag: 

Miguel Conner: The Gnosis and Tragedy of the Yezidi, 2017. 
The Gnosis Archive: gnosis.org 

Wikipédia: www.wikipedia.org 

Spirituális evolúció, avagy a Gnózis 
áthagyományozása 


Lenyügöz a személyes találkozások által ébresztett 
valamennyi élmény, légyen örömteli és fájdalmas egyaránt. 
Imádok érezni, érezni örömet, szenvedélyt, szerelmet, 
sóvárgást, vagy vágyakozást. Persze, a Boldogság Szikráját 
magukban hordozó érzésekkel könnyebben barátságot kötök, 
mint a Sötétségben lakozó Fénnyel, azonban számomra 
varázslatos élmények és tapasztalások közvetítőjévé képes 
előlépni a bánat, harag, félelem, szomorúság, düh, gyűlölet és 
halálvágy egyaránt, tehát a sokak által a , negatív pólus" 
terminussal illetett területen lakozó jelenségek is. 


Valószínűleg azért, mert nagyon ritkán szembesülök 
velük. Ritkán érzek, és ilyenkor, mint különleges és izgalmas, 
megismerésre és felfedezésre váró idegent, avagy éppen egy 
régóta utoljára látott jóbarátot köszöntöm az érzelmeket. 
Szeretem őket a maguk teljességében megtapasztalni, először 
csak kívülről figyelni, szemlélni és vizsgálgatni őket. Milyen 
az alakjuk, a formájuk, a színük? Milyen a tapintásuk, az 
illatuk, az ízük? Milyen rezgéseket keltenek, és milyen 
visszhangokat vernek a spirituális világban? Van-e hangjuk, és 
ha igen, akkor beszélnek-e, mondanak, közölnek-e valamit 
velem? Barátként közelednek-e, avagy semlegesek, esetleg 
ellenségesek? Bántani akarnak, avagy segíteni, támogatni, 
óvni, esetleg tanítani, nevelni, okítani, avagy beavatni az Isteni 
Titkokba. Valahogyan így. 


Minden Találkozás magában rejti az érzelmek megannyi 


formáját, ízét és illatát, és mostanság egyre inkább imádok 
elveszni ebben a színpompás kavalkádban. Nem feltétlenül azt 

keresem, hogy mennyire intenzív egy élmény, sokkal inkább 
egyfajta belső tapasztalás után kutatok bennük, amelyet úgy 
érzem, nem szabad, és talán nem is lehetséges az előfeltevések, 
elvárások és  egoisztikus motivációk hálójába zárni és 
skatulyába erőltetni, egyszerűen azért nem, mert elveszhet a 
Tanításuk és az egyediségük. Lelkiségem alapvető sarokkövét 
jelenti a személyesség. Nélküle semmi sem létezik számomra. 
Nem tudok hinni egyetlen lényben, eszmében, személyben, 
hírvivőben sem csakis és kizárólag azért, mert mások hisznek 
benne, vagy mert mások igyekeznek meggyőzni a velük 
kapcsolatos élményeik valódiságáról. Nekem egy lelki élmény 
csak akkor léphet be az életembe, akkor nyerhet legitimitást a 
világomban, ha az a személyességből fakad, és igazi találkozás 
előzi meg. Tudom, ez első hallásra szinte teljes mértékben 
ellene mond mindannak, amelyet általánosságban a hitről 
gondolunk. Ebben a megközelítésben nem tartom magamat 
hívő embernek, nincsen ugyanis hitem. Egy darabig volt, aztán 
életemnek egy pontján búcsút vett tőlem, helyesebben 
nagylelkűen és alázattal engedte, hogy helyét átvegye egy 
nálánál sokkalta nagyszerűbb és fényesebb élmény, 
nevezetesen a személyes tapasztalás. Hasonló tapasztalatokat 
fedezhetünk fel Keresztelő János és Jézus kapcsolatában, 
amikor János szájából elhangzik a jelentőségteljes mondat: 
, Neki növekednie kell, nekem pedig csökkennem". János a hit, 
Jézus a személyes tapasztalás. A hit készíti elő a tapasztalást, 
azonban amikor az Idő eljön, már helytelen dolog lenne tovább 
zavarkolódnia. Fel kell ismernie, hogy bár szerepe és 
munkássága hasznos és felbecsülhetetlen értékkel bírt, egy 
ponton azonban búcsúznia kell, mert hiszen az élet nem róla, 
hanem a tapasztalásról szól. Jánossal merülünk alá a mélybe, 
ahol viszont Jézussal találkozunk, és Vele támadunk fel a 
hullámok közül. 

Biztosan hallottad már, mi volt a válasza a huszadik 
század gnosztikus apostolának, Carl Gustav Jung svájci 
pszichiáternek, amikor arról kérdezték, hogy hisz-e Istenben. Ő 
maga így felelt: , Nem, nem hiszek Istenben... TUDOM, hogy 
létezik". Nos, valahogyan így állok én is ezekhez a dolgokhoz. 
Számomra az egyházak és egyéb földi szervezetek, közösségek 
a valláshoz tartoznak, a dogmák a hithez, az élmények viszont 
a Bizonyossághoz. A Gnózis szó jelentése: Tudás. Nem 
tanulható, vagy emberi törekvések árán elnyerhető tudás, 
hanem a Lélek Tudása. Nem szerezhető, nem sajátítható ki, és 
nem is adható át mechanikusan, egyetlen beavatással sem. Én 
is vallom persze, hogy az igazi Beavatás, főként ha tanítással, 
személyes példával és rituáléval jár együtt, képes lehet 
rámutatni az Útra, illetve igazán jelentős Kapukat megnyitni, 
azonban egyes egyedül a személyen múlik, hogy képes-e 
átlépni ezeken a Kapukon és haladni az Úton, és még ennél is 
fontosabb kérdés, hogy akar-e? A Gnózisnak ugyanis éppen 
abban rejlik a szépsége, hogy nem annak adja oda magát, aki a 
legerőszakosabban küzd érte, vagy aki a legnagyobb 
vehemenciával harcol a különféle beavatásokért és címekért. 


Tudatosan és teljes direktséggel teszek különbséget kis- 
és nagybetű között, amikor a , beavatás" szót használom, illetve 
ebben a kérdésben igyekszem kimondottan nagy 
körültekintéssel és alapossággal eljárni. Ez a két tulajdonság 
ugyanis nem tartozik kimondottan az erényeim közé. 
Mainapság azonban, amikor különféle misztikus beavatások 
tucatjait kínálják az elővigyázatlan embereknek, fontos 
meghatározunk néhány egészen alapvető kitételt ezekkel 
kapcsolatban. Elsőként viszont fontosnak tartom megjegyezni, 
hogy a következőkben, mint ezen az oldalon mindig, csupán 
személyes, az eddigiek során bejárt életutam korlátozott 

mértékű tapasztalataiból táplálkozó gondolataim kerülnek 
megosztásra, amelyek még véletlenül sem tekinthetőek 
általános érvényű igazságnak, dogmának meg aztán pláne nem. 


Első ízben ki kell kötnöm, hogy véleményem szerint az 
Igaz Beavatás munkás és szenvedésekkel teli folyamat, nem 
pedig egyszeri gesztus eredménye. Végletesen elhibázottnak 
tartok minden olyan tradíciót, ahol a beavatásokat egy egyszeri 
és egyszerű gesztus, vagy szertartás során átadható történésnek 
tekintik. A Beavatás folyamat, nem pedig egyszeri történés. 
Persze, történések láncolatából áll, azonban az egyes történések 
között fennálló űrt nehéz, sokszor fájdalmas, szenvedésekkel és 
lemondásokkal teli, néha súlyos belső önmeghasonlások és 
átalakulások által övezett lelki történések töltik ki. Út, amelyet 
végig kell járni. Út, amely nem mindig kellemes. Persze, a 
rituális cselekedet, avatás, szentelés, tanátadás rendkívül fontos 
része ennek az Útnak, főként avégett, mert a Láthatatlannal a 
szimbólumok és szertartások nyelvén kommunikálunk. A 
szertartás véleményem szerint magasztos és konszekrált keretet 
ad a történéseknek azáltal, hogy magasabb tudati szintre emeli 
az Út egy adott állomását, és az Égiek áldása által segíti a 
haladást, az új feladatokat. Másfelől azonban eleve 
problematikusnak ítélem meg, ha egy tradíció a beavatást 
pusztán az egyes szertartások megfelelőképpen való 
elvégzéséhez köti. Miért is vallom ezt, kérdezhetnéd? Nos, 
azon okból kifolyólag, mert így végletesen és katasztrofális 
következményeket maga után vonva, menthetetlenül hozzáköti 
a beavatás érvényességét egy olyan személyhez, aki ezt a 
szertartást el tudja végezni. Persze, emberek vagyunk. 
Egymástól tanulunk, és egymás által haladhatunk az Úton. 
Egymás által (is) nyerhetünk fokról fokra Beavatást egy adott 
Tradícióba, azonban éppen a Beavatás Szentsége veszik el 

akkor, ha teljes mértékben emberi kézbe helyezett gesztusként 
értelmezzük. 


Ilyen esetekben könnyen válhat az emberi egó 
martalékává azáltal, hogy az adományozó a saját képére 
formálja a beavatást, illetőleg önmagát nélkülözhetetlen és 
kikerülhetetlen részévé, netalántán magává a Forrássá kívánja 
tenni. Róluk beszél Jézus, amikor azokról az elöljárókról szól, 
akik a Mennyek Országának Kulcsait kapták meg az Istentől, 
azonban ahelyett, hogy másokat beengedtek (beavattak volna 
az Isteni Titkokba) volna, helyette inkább elrejtették azokat 
maguknak, így végül ők sem mentek be és másokat sem 
engedtek be. 


Sajnálatos módon nagyon sokszor tapasztaltam, sőt 
majdhogynem ezt látom általánosságnak (a legnagyobb 
tiszteletem, megbecsülésem és szeretetem a kivételek felé), 
hogy az egyes vallási elöljárók inkább saját magukat is 
megfosztják az Isteni Világ teljesebb megismerésétől annak 
érdekében, hogy a saját hatalmuk, nélkülözhetetlenségük és 
befolyásuk fenntartása céljából mások elől is elzárhassák 
ezeket a Titkokat. A Titok azonban, mint ahogyan az sokak 
számára ismert jelenség lehet, végső soron önálló életet él és 
amennyiben nem tud eljutni a vallásos elöljáróság intézménye 
által a saját Választottaihoz, több-kevesebb idő elteltével 
mindig megtalálja a maga sajátos Útját és Eszközeit. Nem egy 
olyan, egyébként egészen kiváló, a Jézusi  Lelkület 
legmagasabb szintjeit elérni képessé vált személlyel 
találkoztam már, akik a Titkokba való Igaz Beavatásra csak 
különféle kerülőutak közbeejtésével juthattak el, éppenséggel 
pontosan amiatt, mert a hagyományos egyházak, vallási 
intézmények és struktúrák élén álló személyek kezdetben 

megtagadták tőlük a segítségüket, azaz inkább önmagukat is 
kizárták a Mennyei Templomból, mintsem hogy magukkal 
együtt másokat is beengedjenek. Egyedüli élvezőivé akartak 
válni, és a saját egójuk táplálékává akarták tenni a Gnózist. 
Ironikus módon azonban minél jobban össze akarták szorítani a 
markukat Körülötte, annál buzgóbban pergett ki és szökött el 
az ujjaik közül. A Gnózisnak ugyanis saját Választottai vannak. 
Ezek szerencsés módon akár egybe is eshetnek azokkal, 
akiknek a vallásos intézmény maga is megadná a lehetőséget a 
Tanításra és az Igaz Beavatás gyakorlására, azonban a vallásos 
intézmények nagyon ritkán működnek a Mindenség óhaja 
szerint, —— helyette — inkább — az emberi versengés, 
hatalomgyakorlás, a tömegek feletti kontroll és egy egészen 
sajátságos dominanciaharcból táplálkozó intrika táptalajává 
váltak. 


Létezik egy talán mindenki által ismert saga, amelyben 
különleges módon mutatkozik meg mindaz, ami a CGnózis 
áthagyományozásának — (véleményem szerint legalábbis) 
alkalmas és természetes útja lenne a spirituális evolúció 
előmozdítása érdekében. A STAR WARS történetekre 
gondolok itt, és most főként nem a mozifilmek formájában 
eleddig megjelent epizódokat, hanem inkább az úgynevezett 
,hem kanonikus" forrásokat hívnám segítségül. A Jedi 
lovagokat mindenki ismeri, a fanatikusabb rajongók pedig 
biztosan fel tudnának sorolni legalább öt-hat ismerős arcot a 
Jedi Rendből, azonban rajtuk kívül létezik egy másik Oldal is, 
amelyben a mester-tanítvány viszonyrendszer a maga rendkívül 
tiszta, misztikus teljességében nyilvánul meg. Az Erő sötét 
oldalának tanulmányozói, a Sith Rend tagjai között létezik egy 
szabály, A Kettő Törvénye, amely a tradíció képviselőinek 
lélekszámát mindösszesen két főben maximalizálja. Egyikük, 

aki birtokolja a Tudást, a másik pedig, aki sóvárogva vágyik és 
kutat utána (Darth Bane után szabadon). Egy mester, aki 
rendelkezik az Isteni Titkokba való lehető legmagasabb szintű 
beavatottsággal, és egy tanítvány, aki folyamatosan avatódik be 
általa ezekbe a misztériumokba. 


Mielőtt általános felhördülést váltana ki a felvetésem, 
előrebocsátanám, hogy a Sith Rend működésével kapcsolatos 
jelen fejtegetésem nem tér ki az irányzat értékrendjének és 
morális — üzenetének ismertetésére, minősítésére, — vagy 
bírálatára. Jelenleg csupán az a célunk, hogy az általuk 
működtetett spirituális pedagógia lényegét megértsük. A mester 
úgy okítja, képezi és avatja be fokról fokra a tanítványát, hogy 
állandó jelleggel ébren tartva lelkesedését, elszántságát és 
feladattudatát, apró lépésekben vázol fel előtte egy-egy 
elérendő célt, egy újabb képesség kibontakoztatásának 
lehetőségét, azaz egy újabb, megoldásra váró feladatot. Mindez 
tökéletesen megfelel annak a pszichológiai módszernek, 
amelyet Lev  Vigotszkij dolgozott ki, és amelyet a 
, Legközelebbi Fejlődési Zóna"  elméleteként ismerünk. 
Vigotszkij szerint a nevelés lényege, hogy mindig olyan 
célokat kell állítani a tanuló elé, amelyek meghaladják ugyan 
addigi tudását és képességeit, viszont némi erőfeszítéssel és 
külső segítséggel elérhetőek. A kulcs ebben a tekintetben az 
optimális kihíváson van, hiszen amennyiben egy cél túlságosan 
is könnyen elérhető, nem rejti magában a saját határok 
meghaladásának élményét, e nélkül pedig a fejlődés és 
növekedés lehetőségétől is megfosztja a tanulót. A másik véglet 
azonban, amikor a cél túlságosan is magasan van, így az 
eléréséhez szükséges képességek meglétének hiányában a 
tanítvány nem képes elérni azt, a kudarcélmény pedig önvádat, 
alkalmatlanságérzetet és bűntudatot generál, ez pedig hosszú 

távon menthetetlenül maga után vonja a célok elérése iránt 
táplált motivációk lanyhulását, majd később akár teljes 
elvesztését is. Vigotszkij, és egyszersmind a Sith mesterek 
módszere azonban, középutas megoldásként egyaránt alkalmas 
az — állandóan — megújuló kihívások biztosítására, az 
erőfeszítéseken keresztül a saját határok és lehetőségek 
folyamatos meghaladására, az elért sikerek által pedig 
folyamatosan ébren tartja a motivációt. 


A Sith mester folyamatosan csepegteti a Gnózist a tanítványa 
elé. Folyamatos lelki tréning elé állítva arra készteti, hogy 
minduntalan meghaladja önmagát, új  felismerésekre és 
tapasztalatokra találjon, az elért sikerek hatására pedig egyre 
magabiztosabbá váljon a tudásában, és ami még talán ennél is 
sokkalta fontosabb, egyenesen vágyja az újabb kihívásokat. 
Ezzel együtt azonban mindig egyértelműen közvetíti, hogy 
léteznek még olyan,  feltérképezésre,  megszerzésre és 
megtapasztalásra váró titkok, amelyek jelenleg még nem 
érhetőek el, ezzel szórva folyamatosan tűzifát a kíváncsiság, 
elszántság és sóvárgás máglyájára. Ebben a környezetben pedig 
olyasfajta  szellemi-spirituális alkímia nyilvánul meg a 
tanítvány számára, amely fokozatosan vezeti be őt a 
Végtelenség  Titkaiba. Minden egyes állomás elérése 
büszkeséggel tölti el, a következő szint új távlata pedig óriási 
lehetőségeket rejt magában, amelyekre a tanítvány sóvárogva 
vár. Nem tudni azonban, hogy mi lesz a következő fokozat, 
vagy lesz-e ilyen egyáltalán, hiszen az aktuálisan elérendő cél 
mindig csupán egy lépéssel előzi meg az azt megelőzőt. 
Olvassátok el James Luceno , Darth Plagueis" című nagyszerű 
könyvét, abban csodálatos módon mutatkozik meg ez a 
pedagógia. 

A Sith Tradícióban a tanítványi láncolat teljességének 
átadása egészen sajátos formában valósul meg, amely bár a 
szavak szintjén megragadva kegyetlenségnek tűnhet, a 
szimbólumok világába merülve mégis igazán mélységes 
jelentéstartalommal töltődik fel. Amennyiben a Sith tanítvány 
elérkezettnek látja az időt önmaga számára, párviadalra hívja ki 
mesterét, amelynek során kettejük élet-halál harca dönt a 
tradíció további sorsáról. Amennyiben a mester bizonyul 
erősebbnek, úgy nyilvánvalóvá válik számára, hogy az általa 
alkalmazott tanítási, nevelési elvek valahol hiányt szenvedtek, 
és a tanítvány nem volt képes elsajátítani a megfelelő Tudást, 
amely a tradíció maradéktalan átöröklődéséhez feltétlenül 
szükséges. Ekkor még lehetősége nyílik arra, hogy újra kezdve 
a tanítás feladatát, egy másik tanítvánnyal esetleg képes legyen 
még életében kijavítani a hibát, ellenkező esetben csupán 
abban bízhat, hogy az általa hátrahagyott tanítás évtizedek, 
esetleg évszázadok múltán megtalál valakit. Abban az esetben, 
ha a tanítvány bizonyul erősebbnek a mesterénél és képes 
fölébe kerekedni, az elpusztításával magához veheti a mester 
köpönyegét és saját tanítványt választhat magának. Ez a 
látszólag embertelen és kegyetlen eljárásrend azonban 
rendelkezik egy igazán csábító lehetőséggel, mégpedig azzal, 
hogy általa biztosított a Tudás egyre magasabb szinten való 
átadása. Egy mester számára akkor ér célba a tanítás, ha a 
tanítványa képes lesz meghaladni, legyőzni, és így elpusztítani 
öt, tehát spirituális és lelki szinten vizsgálva előbb saját maga, 
majd mások mesterévé válni. Amennyiben nem e szerint a 
rendszer szerint működne a Spirituális Evolúció, idővel 
megtörténne a tradíció hanyatlása és a korábban megőrzött 
Tudás fokozatos elhalványulása. 

Így tehát a tanítvány részéről a lehető legmagasabb fokú 
elköteleződés, szorgalom és odaszentelődés, a mester számára 
pedig a Gnózisnak való teljes önfeláldozás szükséges ahhoz, 
hogy az áthagyományozás vonala fennmaradjon. Amennyiben 
ugyanis a tanítvány nem bizonyul méltónak a mester címére, 
voltaképpen a megsemmisülés lesz az osztályrésze, amely 
lényegében a spirituális világban is így működik. Mesterünk 
ugyanis nem marad mindig velünk, és amennyiben idővel nem 
válunk képessé a saját magunk mesterévé válni, könnyedén 
találhatjuk magunkat abban a helyzetben, hogy mesterről 
mesterre vándorlunk, és végül sohasem válunk képessé az elért 
Tudás magabiztos használatára, áthagyományozására. 


Abban az esetben viszont, ha a mester részéről hiányzik 
a Gnózisnak való teljes odarendelődés, könnyedén válhat 
egoisztikus vágyak és szándékok martalékává a Hagyomány. 
mester óhatatlanul is elkezd visszatartani a tanítvány elől olyan 
kincseket, amelyek bizonyos ponton túl a fejlődését szolgálnák, 
ezáltal bezárja a kapukat a személyes fejlődés és végül a mester 
meghaladásának lehetősége előtt. Ha a mester-tanítvány között 
fennálló szentséges viszonyt eltorzítja és arra használja fel, 
hogy a maga számára örökös követőket, vagy szolgálókat, 
esetleg csodálókat szerezzen, akkor voltaképpen csakis azt 
érheti el, hogy halálával a tradíció olyanok kezére jut, akik 
éppen az ő saját fukarsága és irigysége miatt nem juthattak el a 
szükséges magasságokba. Ugyanez lett végül a nagy Darth 
Plagueis végzete is, aki az örök élet, és ezzel együtt a mesteri 
cím örökös megtartásának vágyától hajtva lényegileg 
akadályozta tanítványa képződését, megtagadva ezzel a 
Spirituális Evolúció működésének alapvető törvényszerűségeit. 
Végeredményben azonban minden igyekezete ellenére sem volt 

képes késleltetni tanítványa előrehaladásának folyamatát, aki 
végül is saját erejéből, az ő közreműködésének hiányában is 
képessé vált meghaladni őt, mert a Gnózisnak megvannak a 
maga saját választottai. , Mindenkit képes volt megmenteni, 
kivéve önmagát", hallatszhatnak ezen a ponton a fülünkbe 
Darth Sidious már-már szállóigévé vált szavalt. 


A jelenlegi vallási rendszerek véleményem szerint ott 
követik el a lehető legnagyobb hibát, hogy a legtöbbjük 
esetében, bár a Gnózis átadását kísérő külső rituálék viszonylag 
tisztán fennmaradtak és jól tetten érhetőek, a mögöttük álló 
misztikus tudás szinte teljes mértékben elveszett. A keresztény 
egyházak szemináriumaiban intézményesített keretek között, 
mondhatni tömegképzésben történik a papok felkészítése, 
amely főként akadémikus, teológiai ismeretanyag átadásával 
valósul meg, kevés kivételtől eltekintve azonban szinte 
egyáltalán nem biztosítják a teret a személyes élmények 
számára. Nem szeretnék félreértéseket okozni, ugyanis a 
teológia bizonyos területei, például a karmelita misztika 
kimondottan szépek tudnak lenni, azonban a legtöbb esetben 
lényegében azt tanulják meg a papjelöltek, hogy mások, és itt 
éppen ezen van a hangsúly, mások hogyan vélekednek az 
Istenről. 


Az, hogy a papjelöltek eljutnak-e végül a formális 
szentelésig, amely voltaképpen mainapság már csupán egy, a 
beavatást kísérő külső rítus, sok esetben a lényegi Beavatás 
hiányában, lényegében teljes mértékben attól függ, hogy 
megfelelnek-e az egyház rájuk vonatkozó elvárásainak, nem 
pedig attól, hogy ők maguk a lelki haladás lépcsőfokainak 
melyik szintjén állnak. Mint ahogyan korábban már 
ismertettem, az én nézőpontom szerint a Beavatás a maga 

valójában egy lélektől-lélekig történő folyamat, amely a rítusok 
megszentelt terében történik meg mester és tanítvány között, 
ám mégis főként a tanítvány saját lelkében. Az egyházi 
gyakorlat azonban sok esetben teljes mértékben nélkülözi a 
Beavatásnak ezen archaikus aspektusát. Megtartotta a rítust, 
mint csontvázát a misztikumnak, amelynek elvégzését jelentős 
hibát elkövetve sok esetben emberi privilégiumokhoz és 
jogosítványokhoz kötik. 


Én is elismerem a különféle láncolatok jelentőségét. Az 
Apostoli Folytonosságot, amelyből a keresztény egyházak 
nyerik — legitimitásuk alapját, a buddhista tanítványi 
láncolatokat, a szúfi Silsilát, azonban kategorikusan nemet 
mondok azokra az ágazatokra, ahol mindezek mögül hiányzik a 
valódi, személyes tapasztalatokon alapuló tanátadás. Olyan 
intézmények gyakorlataira gondolok, ahol , mesterré" válni 
lényegében lehetséges egy egyszerű szertartás elvégzése által 
is, amely esetében az intézményi politika dönti el, hogy ki 
juthat hozzá, és ki az, aki nem. Tudvalevő azonban, hogy a 
hatalomhoz vezető út bejárásához és a hatalomba való 
felkapaszkodáshoz merőben más, eltérő személyiségvonások 
szükségeltetnek, mint a hatalom bölcs, építő, körültekintő és 
mindenki számára gyümölcsöző és áldásokban gazdag 
gyakorlásához. Világunkban hatalmat szerezni voltaképpen 
hasonló egy versenyfutáshoz, amelyet az nyerhet meg, aki a 
szükséges ambíciók és vezetői, szervezői képességek megléte 
mellett bizonyos esetekben nem riad vissza az önérvényesítés 
erőszakosabb formátitól, illetve szükség esetén a vetélytársak 
elnyomásától, esetenként eltávolításától sem. 

A probléma azonban azon ponton veszi kezdetét, hogy 
azok a képességek, amelyek a materiális világ, és a keretein 
belül . működő intézmények farkastörvényei szerint 
szükségeltetnek a hatalom megszerzéséhez és hosszú távon 
való megtartásához, voltaképpen teljesen alkalmatlanok annak 
lelki-spirituális — szintű, méltó és építő módon való 
gyakorlásához. Ahhoz ugyanis, hogy valaki tanítóként, 
mesterként és lelki kísérőként képes legyen funkcionálni, már 
sokkalta inkább olyan képességek szükségeltetnek, mint a 
megértés, szeretet, tisztelet, önfeláldozás, önzetlenség, 
egoisztikus motivációktól való mentesség és természetesen a 
Gnózis beható és elmélyült ismerete. Itt azonban 
menthetetlenül . szembesülünk a lehető — legnagyobb 
ellentmondással, ami aztán késznek bizonyul arra, hogy a 
legtöbb, szervezet-szerűen működő vallási struktúra működését 
megmérgezze. 


Az Igazi Gnózis megismerése ugyanis a legtöbb 
embernél együtt jár (más, egyébként érdekes kérdés, hogy 
léteznek-e Gnózisra jutott állatok, vagy egyéb élőlények is) a 
személyiség teljes és  visszafordíthatatlan átalakulásával, 
amelynek során éppen azok a hamis egóhoz kötődő 
személyiségvonások és tulajdonságok épülnek le, amelyek a 
materiális világban tárgyiasuló hatalom megszerzéséhez és 
megtartásához amúgy elengedhetetlenek lennének. Ezzel 
párhuzamban pedig a  Gnózis olyan vonásokat és 
tulajdonságokat épít fel, amelyek főként a belső elmélyülést, az 
önérdektől mentes, és a világ dolgaihoz való kontemplatívabb 
viszonyulást mozdítják elő. Egy valóban a Gnózisért élő 
személy lényegében egyre inkább függetlenné válik az alsóbb 
természethez köthető anyagias érdekektől és lassacskán, 
fokozatosan kezdi elveszíteni érdeklődését a világ apró-cseprő, 


43 


illuzórikus dolgai iránt, így a rivalizálás, hatalomszerzés és 
megtartás, intrika és dominanciaharcok is egyre idegenebbek 
lesznek számára. Ezzel persze nem azt mondom, hogy teljes 
apátiába és naivitásba csúszik át, hanem inkább valamiféle 
sztoikus nyugalom szállja meg lelkét. Tudatára ébred annak, 
hogy idegen, átutazó ezen a világon, idejét és energiáját pedig 
az Isteni Dolgoknak való odaszentelődés kezdi egyre inkább 
lekötni. Egy, a Gnózisnak élő személy voltaképpen túlságosan 
elfoglalt a Láthatatlan Világ dolgaival ahhoz, hogy maradjon 
ideje és energiája a hatalmi harcokhoz. Ezzel azonban 
menthetetlenül elesik attól, hogy a vallásos intézmény keretein 
belül valamiféle befolyást, vagy jelentőséget szerezzen, átadva 
helyét azoknak, akiket lélekfejlődésük jelen szakaszában még a 
materiális és intellektuális javak megszerzésére, illetve a mások 
felett gyakorolt befolyás és kontroll gyakorlására irányuló vágy 
köt le, avagy ami még ennél is rosszabb, egyenesen ural. 


A Rózsakeresztes Tradícióban létezik egy fogalom, 
amelyre legtöbbször az , Arany Rózsakereszt" eszményeként 
hivatkoznak. Az , Arany Rózsakereszt" nem cím, nem is 
fokozat, és még véletlenül sem szabad spirituális titulusként 
gondolni, vagy hivatkozni rá. Ez sokkal inkább egyfajta 
életállapot, — tudatossági szint, vagy életszentség, de 
hivatkozhatunk rá talán az , Élő Gnózis? jelzővel is. A Tradíció 
leírása szerint kiharcolni, különféle hatalmi csatározások és 
dominanciaháborúk során zsákmányolni nem lehet, de még 
csak fizikális, vagy intellektuális erőfeszítésekkel elérni, vagy 
kiérdemelni sem. Ehhez eljutni voltaképpen a Gnózis rejtekben 
való működése által lehetséges, amikor a személy teljes 
mértékben átadja magát a Végtelennek, és engedi, hogy Ő, 
vagy AZ vigye végbe benne az alkímiai átalakítást. Az , Arany 
Rózsakereszt" állapotának szépsége és  magasztossága 

pontosan abban rejlik, hogy a leírások szerint a személy 
legtöbbször a tudatában sincsen annak, hogy eljutott erre az 
állapotra, hiszen a Gnózis éppen olyan lelki irányba vezeti Őt, 
ahol már nincsen sem jelentősége, sem pedig értelme, vagy 
értéke az ilyesfajta emberi nevezéktannak. Paradox dolognak 
tűnhet, de valójában az , Arany Rózsakereszt" állapotára 
eljutott személy sohasem jelentené ki magáról ezt, hiszen a 
Végtelenség Mélységeinek megismerése során a személy 
voltaképpen csakis egyetlen dologra döbbenhet rá, mégpedig 
arra, hogy Ő maga mennyire senki és semmi a Fényhez képest. 


Mindebből számunkra nagy vonalakban annyi a 
lényeges, hogy egy valóban Gnózisra jutott személyből a benne 
végbemenő spirituális alkímiai folyamatok hatására teljes 
mértékben kivesztek már azok a személyiségvonások, 
tulajdonságok, motívumok és vágyak, törekvések és 
szándékok, amelyek az alapvetően anyagias természetű 
törtetésre, érvényesülésre, a mások feletti hatalom és kontroll 
gyakorlására irányulnak. Egy  Gnózisra jutott személy 
alapvetően tudatára ébred az anyagi világ, így benne a hatalom 
természetének fonákságaira. Egy ponton rádöbben, hogy 
semmi sem tart örökké, és minél nagyobb mértékű anyagi 
kincseket és befolyást halmoz össze valaki, annál nagyobb lesz 
a vesztesége, amikor ezek az élet egy pontján menthetetlenül 
eltávolíttatnak tőle. Merthogy ilyen a világnak a természete. A 
lehető legmagasabbról lehet a lehető legnagyobbat esve 
alázuhanni, és minél nagyobb a hatalom, annál nagyobb az 
elvesztésétől való félelem, amely növeli a megtartására 
irányuló . vágyat. Ez pedig féltékenységet, irigységet, 
kapzsiságot, arroganciát, felfuvalkodottságot és önhittséget 
szül, ezek a tulajdonságok pedig természetükből fakadóan 
zárják be a kapukat a Gnózis Fényének beáramlása elől. 

Tehát amikor a Gnózis áthagyományozásának Útját és 
Módját keressük, nagyon gyakran csalódnunk kell az 
intézményesített vallási rendszerekben, illetve azokban, akik 
ezekben a rendszerekben anyagi-szellemi-spirituális hatalmat 
gyakorolnak. Mivel ugyanis ezek a rendszerek főként az anyagi 
világ szabályai szerint szerveződnek, belső struktúrájukat és 
hierarchikus rendjüket a legtöbb esetben az anyagi világ 
materiális farkastörvényei határozzák meg. Azok azonban, akik 
képesek ezek között a keretek között főhatalmat szerezni, a 
legtöbb esetben olyan tulajdonságaik és személyiségvonásaik 
segítségével tudják ezt elérni, amelyek csupán nagyon ritkán 
állnak összhangban a Gnózis elérésére alkalmassá és nyitottá 
tevő szemlélet- és viszonyulásmóddal. Nem véletlen például a 
keleti orthodox keresztény egyházaknak azon gyakorlata, hogy 
amennyiben tetten érhetővé válik az egyházi főhatalom 
elanyagiasodása, nem lesznek restek felkeresni a lehető 
legeldugottabb  remetekolostort, kiválasztani a fellelhető 
legszentebb remetét, lehet akár teljes mértékben írástudatlan, 
az akadémikus teológiában teljességgel képzetlen a személy, 
mégis — megragadják — és elviszik főpapnak, hogy 
Életszentségének Fényével gyújtson Új Lángot a világiasság 
keresztjein szenvedő egyházaknak. Sajnálatos módon azonban 
a legtöbb vallási közösségből immáron teljes mértékben 
kiveszett ez a gyakorlat, és az elöljáróság intézményének 
működése teljes mértékben a szabad hatalmi harcoknak van 
alávetve, a Gnózist valóban megosztani tudó személyek pedig 
természetükből fakadóan kiszorulnak ezekből a harcokból, 
vagy legalábbis menthetetlenül vereséget szenvednek a 
, mindig az erősebb kutya..." elvének köszönhetően. 

Amennyiben valaki tehát lelki tanítómester keresésére 
adja a fejét, óhatatlanul fel kell készülnie rá, hogy sokszor 
egészen a Poklok legmélyére kell utána mennie. Azok ugyanis, 
akik mainapság mesternek vallják magukat, nagyon sok 
esetben nem mentesek még kellőképpen az anyagi világhoz 
köthető egoisztikus vágyaktól és törekvésektől. Ahhoz ugyanis, 
hogy valaki önhatalmúan a mesteri cím felvétele mellett 
döntsön, vagy valamiféle hihetetlenül nagy bizonyosság 
szükségeltetik, amelyhez egyedül a Gnózis által lehet eljutni, 
vagy — pedig — ennek hiányában főként személyes 
birtoklásvágyból, arroganciából és büszkeségből fakad, amely 
tulajdonságok azonban sziréna módjára kergetik távol a 
személytől a szerényen és halkan kopogtató Tudást. A másik 
helyzetben, amikor a személy rendszerint valamilyen vallási 
szervezet, közösség, vagy egyház körein belül kapja meg a 
mesteri címet, sok esetben nem lehetünk képesek kizárni a 
belső intrikákat és hatalmi harcokat. Persze, talán nem 
hangsúlyoztam eléggé, hogy bizonyára akadnak szép számmal 
kivételek. Én csupán a veszélyekre és az általánosan 
tapasztalható jelenségekre hívom fel a figyelmet. Jómagam 
még egyetlen tradícióban sem tapasztaltam meg a spirituális 
mester archetípusának olyan magas és tiszta szinten megfelelő 
mesterek jelenlétét, akik valóban képesek a lehető legtisztább 
fényű Gnózis megosztására. Ehhez ugyanis szervezeti szinten 
is hihetetlenül magas lelki Fényben álló rendszer szükséges, 
amelyből, valljuk meg őszintén, meglehetősen kevés, vagy 
talán egyetlenegy sem létezik. 


A divat-ezotéria világában viszonylag könnyű mesteri 
címhez jutni, sőt egymás után, avagy éppen egymással 
párhuzamosan, de akár még egyszerre is akár többhez is. 
Sajnos, megannyi esetben jó pénzért. Ilyen esetekben azonban 

könnyen kialakulhat egyfajta negatív iránya a Spirituális 
Evolúciónak, amely megtörtént nem egyszer az egyes 
irányzatok történelme folyamán. Ilyenkor az anyagiasságtól és 
személyes ego-törekvésektől megfertőzött mesterek saját 
hatalmuk megtartása érdekében egyre silányabb minőségű 
tudásanyagot adnak közre, és olyan tanítványaiknak hajlanak 
továbbadni a mesteri címet, akikről biztosan tudják, hogy 
később nem fogják megzavarni a köreiket, vagy elszipkázni a 
saját tanítványi, esetleg vevőkörüket. Ez azonban nem 
spiritualitás, és még véletlenül sem Gnózis, hanem ezt 
leginkább üzletnek hívhatjuk. Az igazi Gnózis egyes egyedül 
olyan mesterek tanítása nyomán érhető el, akik az életüket 
teljes összhangban élik ezzel a Végtelen  Tudással, 
élethivatásuk pedig a , Legyen Nekem a Te Igéd Szerint" 
mondatban foglalható össze leginkább. Létük egy ponton túl 
már mentes az egyéni törekvésektől, egoisztikus vágyaktól és 
az önérdektől, és még véletlenül sem vetemednének arra, hogy 
a Gnózisnak való teljes önátadás helyett önmaguk szolgálatába 
akarnák állítani a Gnózist. A Gnózis ugyanis nem szolgál, mint 
ahogyan Ő sem követel magának szolgákat. Egyszerűen és 
önzetlenül felkínálja Magát, és annak adja át Kincseit, aki 
alázattal, türelemmel, és ami a legfontosabb, teljes 
önzetlenséggel, önátadással és ráhagyatkozással viseltetik 
feléje, akárcsak a Szerelemben. A hamis szívűek elől azonban 
menthetetlenül bezárja Kapuit. 


Ilyen mesterből azonban meglehetősen kevés mászkál 
az emberek világában. Egyfelől azért, mert már pusztán 
számszerűen is kevés van belőlük, másfelől pedig azért, mert 
alapvetően nem keresik az emberek társaságát és figyelmét. 
Mindezeken kívül van itt még egy másik szempont is, 
nevezetesen hogy sokan közülük még csupán nem is tudják 

magukról, hogy mesterek. A legtöbben túlságosan is alázatosak 
és szerények ahhoz, hogy a tanítás feladatát magukra vállalják, 
és a  Gnózis Végtelen — Fényében állva nem is 
gondolkodhatnának másképpen magukról. Esetleg lelki 
barátságot vállalnak Veled, kísérőidül szegülnek, segítenek 
Utadon, de a legtöbben sohasem fogják önmagukat a 
mesterednek nevezni, és ez jól van így. A Gnózis ugyanis 
rejtekutakon közlekedik, és az igazi mesterek lelkei kedvelik az 
álruhákat. Néha koldusnak, néha tökkelütöttnek, néha fura 
szerzeteknek öltöznek, de ne hagyd, hogy becsapjon a látszat. 
Valószínűleg számos, önmagát mesternek nevező személyt kell 
végigjárnod, ideértve sajnos az  ál-mestereket és a 
köpönyegforgató csalókat is, mielőtt még ráakadnál az 
Igazira. .. akárcsak a Szerelemben. 

A Szakramentális Gnózis lelkiségéről 


Ha a testi szemeinkhez hasonlóan lelki értelemben is 
nyitva tartott szemekkel járunk, előbb, vagy utóbb 
mindannyian ráébredhetünk arra, hogy az egész 
Világmindenség a Szentséggel teljes, amennyiben magában 
hordozza az Isteninek egy aprócska, ámde minden képzeletet 
felülmúlóan értékes, minden földi fényforrást meghaladó 
Fényességet árasztó  Szikráját. Ezt a tiszta, szent és 
felülmúlhatatlan fényességű forrást nevezi a gnóziskeresők 
hagyománya Isteni Szikrának, vagy Fénymagnak, azonban 
ebben a kérdéskörben nem szeretnék teológiai fejtegetésekbe 
bocsátkozni, egyfelől azért nem, mert nem vagyok képzett 
teológus, és ismereteim az egyes gnosztikus irányzatok és 
iskolák megközelítésmódjait illetően nem elég erőteljesen 
alaposak ahhoz, hogy  megnyilatkozásaimat ennek a 
kérdéskörnek kapcsán kellőképp hitelesnek, megalapozottnak 
és megbízhatónak érezhessem. 


Ennek hiányában mindösszesen arra alapozhatok, amit 
a magam lelki utazásai során megtapasztalhattam, azonban 
minden erőmmel és öntudatommal tartózkodok attól, hogy 
ezeket a tapasztalatokat és élményeket "ex cathedra" 
kinyilatkoztatásokként értelmezzem. A Gnózis ugyanis nem a 
látható világ dolgainak nyelvén kommunikál, hanem egy ennél 
sokkalta archaikusabb és autentikusabb közlési módot 
választván, jelesül a szimbólumok nyelvén szól azokhoz, akik 
erre a fajta közlésmódra fogékonynak mutatkoznak. A 
szimbólum azonban, mint tudjuk, sokkalta több és teljesebb 
értelemmel bír, mint a konkrét kép és célszerű úgy elképzelni, 
mint olyasvalamit, ami képi módon ugyan, ám mégsem pusztán 

a képre korlátozhatóan hivatott felfedni valamit a 
Felfoghatatlanból. 


Ennek ismeretében fontos látnunk, hogy a szimbólum, 
bár a maga részéről a Gnózisra utal, mégsem teljes 
leképeződése annak. Ezt a kijelentést a legegyszerűbb és 
legközvetlenebb módon a Nap és napfény példáján keresztül 
lehetne magyarázni, azonban ebben az esetben ugyancsak 
szükséges megjegyezni, hogy a példa, bár nálánál jobb jelenleg 
nem áll a rendelkezésemre, a Mindenség Titkaihoz képest 
csupán csak tragikus mértékben korlátozott módon képes 
felfedni és láttatni valamicskét a Lényegből. Tegyük csak fel 
egy pillanat erejéig, hogy a Világegyetem egyedüli fényforrása 
a Nap, mint a mi egünkön látható és a mi Földünket is életben 
tartó égitest. A Napból kiindulván az éltető energia fénysugarak 
formájában éri el a Földet, akárcsak az Isteni Ige (Logos) és 
Bölcsesség (Sophia) a gnóziskeresők nyelvén a Végtelenség 
emanációiként az alsóbb világokat. Amint szétnézünk a 
földkerekségen, ezernyi élő és élettelen dolog tesz 
tanúvallomást a fényről. Süt a Nap... mondjuk sokszor... 
világos van. A növények a fény segítségével állítják elő a 
levegőt, tehát végső soron a levegő, amit mi magunk is 
belélegzünk, ugyancsak a fényről és rajta keresztül a Napról 
tesz tanúságot. A Nap körül kering a Föld is, így az évszakok és 
napszakok  váltakozásai szintén a Nap működésével 
kapcsolatban látnak el bennünket ismeretekkel. Napfény nélkül 
nem létezne az élet, így lényegében kijelenthető, hogy minden 
élőlény léte végső soron mind-mind a Nap létét igazolja. 
Azonban annak ellenére, hogy ilyenformán minden dologban a 
Nap fénye tükröződik vissza, és így mindegyikük önmagában 
hordozza egy bizonyos lényegét a Napnak, mégsem 
mondhatjuk ki egyikőjükről sem, hogy maga lenne a Nap, mint 

ahogyan nem  vonatkoztathatjuk a különféle tárgyak 
természetének egyes aspektusait egyenesen a Napra. 


Tegyük fel például, hogy egy merően hideg, tiszta téli 
éjszakán a csillagos égre felpillantván megcsodáljuk az 
ezüstszín öltözetbe burkolózó teliholdat, az ő fényében is a 
Napnak fényét látjuk visszatükröződni. Mégsem mondhatjuk 
azonban, hogy Holdunk maga lenne a Nap, de még a Holdnak 
egyes — tulajdonságait sem vonatkoztathatjuk vissza 
bizonyossággal a Napra. Persze, kétségtelenül akadnak 
megegyező vonások, hiszen példának okáért mindkettő égitest 
és mindkettő rendelkezik különféle hatásokkal a Földön lakók 
mindennapi életére vonatkozóan. Azonban a Hold, jellegét 
tekintve szilárd égitest, a Nap pedig legjobb tudomásunk 
szerint képlékeny gázokból összeálló planéta, és bár földi 
szemmel nézve nagyjából hasonló méretben feltűnve látszanak 
az égen, a Napcsillag tömege gigantikus mértékben haladja 
meg a Földét, míg a Hold mérete csupán töredéke annak. 
Ebben a megközelítésben tehát értelmezhetővé válik, hogy 
miért is nem lehet teljes mértékben egyenlőségjelet tenni a 
Forrás és annak visszatükröződései közé, illetve a különféle 
visszatükröződési formák egyéb tulajdonságait sem lehet 
egyenesen vonatkoztatni a Forrásra, különösen abban a 
tekintetben nem, hogy tudjuk, sok esetben még az általunk 
forrásnak tartott valami sem azonos teljes mértékben a 
Forrással, mint ahogyan mi Napunk sem számít univerzális 
fényforrásnak, fénye pedig egyenesen eltörpülni látszik az 
Isteni Világok Fényességéhez képest. 


Amennyiben továbbfűzni szándékozunk ezt a példát, 


könnyedén elkalandozhatunk az egyes vallások, hitrendszerek 
és filozófiai irányzatok világába, mint ahogyan ezt ezen írás 

elkészítésével eredetileg is célul tűztem ki. A korábbi példánál 
megmaradva tételezzük fel, hogy az egyes vallási rendszerek 
olyan fénysugarak, amelyek az egyazon Napból kilépve 
világosítják meg az emberi szíveket. Tekintve, hogy minden 
egyes szív egy különálló világot hordoz magában, sok múlik az 
egyes sugarak különféle tulajdonságain a tekintetben, hogy 
azok miként képesek utat találni ezekbe a rejtett, egyéni és 
egyedi, autentikus világokba, és miként képesek hatást 
gyakorolni rájuk. Vannak olyan világok, amelyek a Naptól 
távolabbra fekszenek, így nagyobb intenzitású, erőteljesebb 
fény szükségeltetik ahhoz, hogy bevilágítsa őket. Más világok 
jobban érzik magukat a sötétben, így a fénynek misztikus 
módon sötétséggé szükséges változnia ahhoz, hogy utat 
találhasson ezekbe a világokba. Vannak világok, amelyek eleve 
tündökölnek, egyeseknek pedig saját fényük van... hozzájuk az 
Isteni Fény különleges találékonysága szükséges, hogy 
valamilyen mértékben tovább gazdagíthassa, esetleg színesítse 
a ragyogásukat. 


Akárhogyan is, egyes hitrendszerek képesek beragyogni 
bizonyos emberek szívét, míg más típusú szívekre egyszerűen 
nincsen hatásuk. A kereszténység, vagy közelebbről szemlélve 
a katolikus kereszténység tanításai például csodálatos 
átalakulásokat, megszentelő kegyelmeket képesek előidézni 
sok-sok ember lelkében, azonban még véletlenül sem lehetne 
tőle elvárni, hogy ezt minden szívvel ugyanígy fogja tenni. 
Nem egyszer lehettünk tanúi a történelem folyamán annak, 
hogy milyen tragikus következményekkel jár, ha egy vallás 
megpróbálja átvinni, vagy egyenesen ráerőltetni a 
Mindenségről vallott, saját értelmezését a másikra. Persze, 
egyes emberek talán alapvetően jó szándékkal feltételeznék, 
hogy a másik ember szívesen megismerné azokat a csodálatos 

tanításokat, amelyek őket magukat a saját vallásuk nyomán 
megérintették és  átformálták. Lehetséges, hogy ez a 
feltételezésük valóban megalapozott, és a másik személy 
szeretettel üdvözli majd hithirdető tevékenységüket, de 
természetesen előfordulhat ennek az ellenkezője is. Ez utóbbi 
esetben persze jogosan vetődhet fel a kérdés, hogy vajon 
felelőssé tehető, vagy vádolható-e a másik, amennyiben a 
vallásunk üzenete nem találta meg a maga útját a szívébe? 
Felróható-e, hogy az ő világát nem érte el az adott vallásnak a 
fénye, avagy esetleg valamilyen másik vallás fénysugarai 
világítják már be? A megannyi vallásháború, genocídium és 
holokauszt persze szomorú bizonyítékát szolgáltatja annak, 
hogy az emberek, megítélésük szerint az efféle 
beavatkozásokra igenis jogot formálhatnak, sőt mi több, 
egyesek szent kötelességüknek is tekintik, hogy a saját vallásuk 
fénysugarát azonosítsák magával a Nappal, míg a többi vallás 
fénysugarára a démoni lidércfény bélyegét süssék. A Gnózis 
felé vezető Úton tett első lépések egyike azonban éppen az, 
hogy képesek legyünk különbséget tenni szimbólum és forrás, 
jelölő és jelölt dolog között, és tartózkodjunk attól, hogy 
egyiket egy az egyben akarjuk megfeleltetni a másiknak. 


Ezzel a meglehetősen terjengősre sikerült bevezetővel 
nagyrészt annak bemutatása volt a célom, hogy miért is nem 
szeretnék kardoskodni egyik gnosztikus irányzat, vagy 
értelmezési iskola mellett sem, és ez a kijelentés maximálisan 
magában foglalja részemről a saját irányvonalamat is. Csupán 
szeretném bemutatni, hogy miként értelmezem és élem meg én 
magam a Gnózist, itt és most. Lehetséges persze, hogy néhány 
esztendő elteltével arra a döntésre jutok, hogy az egész 
értelmezésmódomtól megválok és megfogalmazok egy teljesen 
újat önmagam számára, mint ahogyan az sem lehet teljes 

mértékben kizárható részemről, hogy egyszer csatlakozom 
majd egy már meglévő és működő irányzathoz, valláshoz, vagy 
egyházhoz. A Gnózis Útján járva ugyanis hozzászoktam már 
ahhoz, hogy semmi se okozzon számomra túlzott mértékű 
meglepetést, megbotránkozást pedig pláne nem. 


Visszakanyarodván a gondolatmenet eredeti tárgyához, 
elsősorban arról szeretnék írni, hogy miként értelmezem és 
élem meg én magam a saját személyes életemben a 
Szakramentális Gnózist. Alapvetően abból az alapfeltevésből 
indulok ki, hogy a világegyetemben létező valamennyi 
dologban ott rejlik a szentség, a megszentelődés lehetősége, 
elvégre a világon minden magában hordozza az Istenségnek 
egyik Szikráját. Ezt a Szikrát azonban valamilyen módon fel 
kell tárni, ki kell fejteni és a felszínre szükséges hozni, azaz 
tudatossá kell tenni önmagunkban. Ez a feltárás, tudatossá 
tevés és áthagyományozás jelenik meg az Utolsó Vacsora 
misztériumában, amikor az Isteni Logos szájából a talán 
mindenki számára ismerősen csengő szavak elhangzanak: "Ez 
az én Testem... és ez az én Vérem". Nem azt halljuk, hogy 
"Ettől a perctől kezdődően", vagy azt, hogy "mostantól", 
hanem éppen azt, hogy "Ez Az". Mindig is Az volt és 
mindenkor Az marad... csak éppenséggel észre kell vennünk. 


Mit is jelent mindez a gnóziskeresők perspektívájából 
szemlélve? Az Isteni Test és az Isteni Vér, amely misztikus 
módon átszövi és áthatja az egész Világmindenséget, egy 
gesztus által láthatóvá válik a mi szemeink előtt is, hiszen az 
imént  felelevenített szavakkal mintegy felhívták rá a 
figyelmünket, azaz emlékeztettek minket rá. Éppen ebben 
rejlik tehát a Szakramentális Gnózis lényege: emlékeztet 
bennünket azokra az alapvető igazságokra, amelyek mindvégig 

jelen voltak a szemeink előtt, és feltehetően valaha 
mindannyiunk számára ismertek voltak, még a kollektív álom 
előtt. Az egész Világegyetem Isten misztikus Testének alkotója, 
elvégre minden benne létező magvát az Istenségnek egy 
Szikrája adja, és az Isteni Vér csörgedezése élteti és szenteli 
meg. Ez nagyjából megfeleltethető annak a gondolatnak, amely 
a keresztény misztikában az Atyaisten két karjára, nevezetesen 
a Fiúra (Logos) és a Szent Lélekre (Sophia) utal. A Logos az 
Isteni Szó, a Teremtő Erő, a Sophia pedig az Isteni Bölcsesség, 
a Megszentelő Lélek. A Szó formákat ad és a Teremtésbe 
helyezi az Isteni Fénymagot, míg a Bölcsesség az Isteni 
Életerővel szenteli meg minden létező létét. Ez az Isteni Lét 
van jelen minden élő és élettelen dolgokban, azonban nagyon 
gyakran túlságosan is mélyre merül el az anyagban ahhoz, 
hogy hétköznapi eszközökkel feltárható, megtapasztalható és 
megosztható legyen. A Szakramentális Gnózis viszont éppen 
erre ad lehetőséget azáltal, hogy a szimbólumok és rítusok 
nyelvén, az emberi tudatra az érzékszervek bekapcsolása által 
hatva teremti meg azt a megszentelt, mondhatni módosult 
tudatállapotot, amelyben az anyagba rejtetten szunnyadó Isteni 
Minőség felfedi Önmagát. 


Ritka és felbecsülhetetlen értékű kincs ez a lehetőség, 
annál is inkább, mert sok esetben jelentősen megcsonkított 
formában érhető el a jelenkor embere számára. A különféle 
egyházak átvették, megtartották és manapság is használják 
ugyan a rítust, azonban a mögötte rejtező Ősi Tudás sokszor 
csupán részlegesen őrződött meg benne, ha ugyan éppen nem 
veszett ki belőle teljesen. Egy időben naponta vettem részt 
különféle keresztény egyházak és felekezetek szertartásain, és 
nagyon sok esetben azt tapasztaltam, hogy a Szentmise, 
Liturgia, vagy Úrvacsora csupán egyfajta színpadias 


56 


cselekménnyé sorvadt, ahol a liturgiát végző inkább 
színészként és előadóművészként, semmint az Isteni Fény 
megosztásának eszközeként volt jelen a szertartás során. Bár az 
ilyesfajta liturgikus cselekmények az Isteni Jelenlét különleges 
közbenjárása folytán képesek ugyan a Szentségi Fény 
közvetítésére, mindez azonban sajnos sokszor marad mégis 
rejtve a tapasztalni vágyók számára. Mindazok pedig, akik nem 
csupán — megfigyelőként, hanem aktív  átélőként és 
megtapasztalóként szeretnének jelen lenni benne, gyakorta 
csalódottan távoznak, mivel teljes joggal kizárva érzik magukat 
a direkt tapasztalás csodájából. A Gnózis pedig, mint ahogyan 
az eddigiek során látni már alkalmunk nyílhatott, a legtöbb 
esetben önálló életet él, és az anyagi akadályokon átszállván jut 
el azokhoz, akik a legjobban szomjaznak Rá, és akik a 
legőszintébb, legtisztább szívvel hívják és várják. A 
hatalmasok, illetve a mások felett hatalmaskodni vágyók előtt 
azonban a maga kérlelhetetlen következetességével zárja be 
kapuit. 


Beszéljünk most, ha már az eddig lapra vetett sorokon 
keresztül belekóstolhattunk némiképp a témakörbe, a Szentségi 
Fénymegosztás — egyik legcsodálatosabb lehetőségéről, 
nevezetesen a Gnosztikus Szentmiséről, vagy Eucharisztiáról. 
Amint ezt a szót leírtam, egyszeriben szinte kiabálni kezdett a 
lelkem azzal az igényével, hogy rögvest megosszam a saját 
értelmezési keretemet a kérdés kapcsán, eloszlatva ezzel a 
félreértésekre esetlegesen okot szolgáltató lehetőségeket. 
Számomra ugyanis az Eucharisztia egyetemes gesztus, amely a 
Világban és a Világért aláhulló Isteni Ige születését, az 
anyagban való keresztútját, az illúziók keresztjén való halálát 
és az Isteni Létezésnek való feltámadását jelképezi, és 
misztikus módon ugyanez igaz a másik Isteni Minőség, a 

Sophia működésére nézve is. A Szentmise ennek az Igazságnak 
állít emléket a maga sajátos eszközeivel és nyelvezetén 
keresztül, segítségül hívva a szimbólumok kiapaszthatatlan 
gazdagságú rendszerét, és minden érzékszervre egyaránt ható 
pedagógiai-pszichológiai lehetőségeit. 


Én magam annak ellenére is, hogy éveken keresztül 
celebráltam katolikus  Szentmiséket érvényesen szentelt 
liberális katolikus papként, mainapság már szinte teljes 
mértékben a fentebb ismertetett megközelítésmódom szerint 
végzem nap, mint nap ezt a szertartást. Nem feltétlenül amiatt, 
mert csalódtam, vagy kiábrándultam volna a liberális katolikus 
rítusból, hanem mert a saját útvonalamon sikerült csak végül 
megnyugodnom és megtalálnom a magam értelmezését az 
Értelmezhetetlenre. A lehető legnagyobb csodálója vagyok a 
katolikus liturgia szépségének és mérhetetlen gazdagságának, 
és amikor erre a kincsre emlékeztetni szeretném magamat, még 
most is előkerülnek néhanapján a katolikus liturgikus 
ruházatok, az oltári eszközök és a liberális katolikus liturgia. 
Mostanra azonban eljutottam arra a pontra, hogy teljes 
szívemből és lelkemből hiszem és vallom, hogy az Eucharisztia 
egyetemes kincs, és mint ilyen, megtapasztalása mindenkit 
megillet, aki erre magában kedvet, szándékot és elhívást érez, 
és nem pedig egy felhatalmazott közvetítő közeg, vagy 
intézmény emberek által hitelesített képviselőjétől függ a 
gyakorlás joga. 


A  — gnóziskeresők  — szempontjából — nézve, bár 
tagadhatatlan, hogy nagyon sok, önmagát gnosztikusnak 
tekintő egyház és közösség vallja és tartja magát az apostoli 
folytonosság egészen Jézus  Krisztusig visszavezethető 
szentelési vonalához, a papság fogalmának értelmezésére 

szintén egészen sajátságos megközelítési módok állnak 
rendelkezésre. Az én saját álláspontom szerint az számíthatja 
önmagát a Végtelen Fényesség papjának, aki a minden ember 
lelkének legmélyén szunnyadó papi minőségre és erőre 
ráébred, erre teljes szívével és lelkével IGEN-t mond és ezáltal 
egész életére szólóan elkötelezi önmagát erre az életfeladatra és 
szolgálatra. Akinek lelkében ugyanis felébredt már ez a fajta 
minőség, és ennek felismerésére eljutván az egyenesen a 
Mennyekből származó papságára ráébredt, már voltaképpen 
nem tehet ugyanis mást, minthogy ezt a feladatát a lehető 
legteljesebb, legszentebb és legméltóbb módon kibontakoztatja 
és megéli. A Gnózis által történő valódi elhívás ugyanis nem 
egyszerűen lehetőség, hanem egyfajta halálugrás a Végtelenség 
Szemébe, hiszen aki a saját papságának hivatására ráébredt, 
már nem temetheti újra önmaga mélyére ezt a felismerését. 
Nincsen szüksége felhatalmazásra, szervezetre, egyházra, vagy 
vallásra, de még mesterre sem hivatásának gyakorlásához, 
elvégre nem tesz mást, mint tudatosan megél, használ és átél 
egy olyan potenciált, amellyel valójában mindig is 
rendelkezett, csupán esetleg korábban még nem ébredt ennek 
tudatára. Eszerint tehát az nevezhető papnak, aki a minden 
élőlény lelkében rejtetten létező papságára ráébredt, arra 
tudatosan és teljes szívéből igent mond és e szerint a vállalása 
szerint éli a továbbiakban az életét. Mert tehát mi, vagy ki is 
valójában a pap? Nem más, mint fénylovag, küldött, közvetítő, 
feltáró és útmutató, a Gnózis egy munkatársa. Olyan lény, aki 
képes kapcsolatban élni az Isteni Fénnyel, ezt a Fényt mások 
számára valamilyen szinten megjeleníteni és megosztani. 
Közvetítő a látható és láthatatlan világok között, tehát 
voltaképpen a Fény Hídja. 

Ennek megfelelően az én irányvonalam, bár a 
legmesszebbmenőkig tiszteli és elfogadja a hagyományos 
egyházak apostoli folytonosságát, a maga részéről a hitelesítést 
a Tanítás és az Isteni Fény megosztásának szellemi 
leszármazásrendszerén keresztül eredezteti. Személy szerint 
ugyanis hiszem és vallom, hogy mindenki, akivel csak életünk 
során találkozni alkalmunk nyílik, voltaképpen valamiféle 
fontos tanítás lehetőségét hordozza magában. Azok pedig, akik 
tanításuk tudatossága és tisztasága által képesek bennünket 
összekapcsolni — a  — hajdanvolt — misztikusok szellemi 
hagyatékával, voltaképpen magával a CGnózissal és rajta 
keresztül az Isteni Fénnyel kapcsolnak minket össze. Az ilyen 
személyeket, akik tehát a tanítás és fénymegosztás feladatát 
életmódszerűen gyakorolják és küldetésüknek tartják, az én 
irányvonalam papoknak nevezi. Eszerint a megközelítés szerint 
tehát minden egyes ember... sőt mi több, véleményem szerint 
még a magasabb szinten álló állatok némelyike is bírhat papi 
funkcióval mások életében, amennyiben képesek megjeleníteni 
és átadni valamilyen részt az Isteni Fényből. Az én áldott 
háziállataim például, akik minden egyes  mozdulatuk, 
pillantásuk, érintésük és szeretetteljes közeledésük által az 
Isten létezésének élő bizonyítékait szolgáltatják számomra... ők 
az én papjaim. 


Gnóziskeresőként tehát azt mondhatjuk, hogy a Gnózis 
mintegy kitermeli a maga papjait, ők pedig eszerint a feladatuk 
szerint méltóvá és alkalmassá válhatnak a Szakramentális 
Gnózis  feltárulkozásának előmozdítására. A  Gnózisnak 
ugyanis, mint tudjuk, megvannak a maga sajátságos ösvényei 
és választottai. Ezzel tehát mintegy kikapcsolni lehetünk 
képesek a különféle vallási struktúrák közvetítő közegét, és 
lehetőségünk nyílhat visszaszolgáltatni az Élő  Gnózist 

azoknak, akikhez eredetileg tartozott és akiket jelenleg is 
megillet, jelesül az egyes emberek és más élőlények lelkeinek. 
A Gnózis Misztikus Egyháza tehát valóban a Logos Titokzatos 
Teste, amelyet az Isteni Lélek Vére itat át és tart életben. Ez 
tehát a Szentmise általam vallott értelmezésének 
leglényegesebb sarokpontja. 


Az Eucharisztikus liturgia mindemellett azonban 
sokkalta többet jelent, mint egyfajta emlékezés, rácsodálkozás, 
vagy kinyilvánítás. Igaz ugyan, hogy alapvető lényege ebben 
rejlik, mindemellett azonban a láthatatlan síkokon olyasfajta 
csoda valósul meg általa, amelynek hatására a Szentségi Fény 
legmagasztosabb megnyilvánulási formáinak egyike ragyogja 
be a világot. A Szentmise során a minden létező leglényegét 
képező Isteni Test és a mindeneket átható Isteni Vér ugyanis 
nem csupán spontán, önmagától gerjesztetten nyilvánul meg, 
hanem minden egyes alkalommal az Isteni Jelenét egészen 
sajátságos kegyelme és közbenjárása folytán. Ahhoz ugyanis, 
hogy az Eucharisztikus kenyérben és borban (és rajtuk 
keresztül minden más dologban) felismerhessük az öröktől 
fogva ott szunnyadó Isteni Lényeget, az Élő  Gnózis 
működésének valóban rendkívüli megnyilvánulása szükséges, 
nevezetesen hogy a lélek legmélyén jelenlevő Isteni jelenét 
önmaga  nyilatkoztassa ki a — mikrokozmikus templom 
oltárasztala előtt állva Önmagát, és Önmaga által a Csodát: "Ez 
az én Testem... és ez az én Vérem. Minden, amit láttok, és 
mindaz, ami a szemeitek előtt jelenleg még rejtve van, az én 
Testem és az én Vérem. Én magam vagyok jelen rejtetten 
mindenben". 

Egy modernkori remete önvallomásai 


Mostanság nagyon gyakran elgondolkodtat mindaz, 
amit életem során valaha a Gnózistól kaptam. Sokadszorra 
hozzákezdek számba venni, hogy mit is adott és mit ad 
számomra nap, mint nap a Gnózis. Amikor pedig ilyesmin 
kezdek elmélkedni, első ízben minduntalan szükséges 
emlékeztetnem magamat arra, hogy a gnóziskeresés során 
elkövethető egyik legnagyobb tévedés, amennyiben valaki úgy 
halad az Úton, hogy feltétlenül szükségét érzi annak, hogy 
valamit kapjon Tőle, avagy esetleg már konkrét elvárásokkal is 
rendelkezik arról, hogy pontosan mit is vár el, vagy mit is 
szeretne kapni az Út során. A Gnózis után való kutakodás 
azonban egy idő után menthetetlenül ráébreszti a keresőt arra, 
hogy a spirituális út nem egyfajta bevásárlóközpont és nem is 
italautomata, ahol feltétlenül (vagy legalábbis jó esetben) azt, 
vagy valami ahhoz hasonlót kapunk, mint amire eredetileg 
befizettünk. A Gnózis a váratlan meglepetések útja, és erre jobb 
már az indulás pillanataiban felkészülnünk, avagy legalább 
útközben minél sűrűbben emlékeztetnünk magunkat erre, mint 
ahogyan azt sem szabadna elfelejtenünk, hogy ezek a 
meglepetések még csak nem is feltétlenül kellemesek, vagy 
alkalmasak számunkra. 


A Gnózis önmagunk megismerésének útja, méghozzá 
az olyan rejtett, belső birodalmainkba és királyságainkba 
vezető Titkos Út, amelyekbe jószerivel még csak el sem jut a 
Tudatosság Napkorongjának fénye, és amely úton nem egy 
démonnal, hétfejű sárkánnyal, kacsalábon forgó palotával, 
griffmadárral, vagy éppen fogságban tartott királylánnyal 
találkozhatunk. Semmi, de tényleg semmiféle garancia nincsen 
arra nézve, hogy amikor mélyen elmerülünk Önmagunkban, 

feltétlenül és minden esetben tetszeni fog mindaz, amelyet 
Odalent találunk. A legokosabb dolog tehát, amelyet tehetünk, 
hogy Bátorsággal felvértezve, az Igazság és Őszinteség 
Kardját, a Tiszta Szándék Pajzsát és a Bölcsesség Sisakját 
magunkra öltve vágunk neki mindannak az ismeretlen 
világnak, amely előttünk, körülöttünk és bennünk rejtezik. 


Engem a Gnózis mindeddig annak biztos tudatával 
ajándékozott meg, hogy így vagy úgy, de kapcsolatban vagyok 
a Mindenséget mozgató erőkkel, így pedig magával a 
Mindenséggel, a  Végtelennel, a Határtalan Fénnyel is 
eltéphetetlen kötelék forraszt össze, ez pediglen nem más, mint 
a céltalanság és értelmetlenség érzésének egyik lehetséges 
feloldási módja. Nem tagadom, hogy az életemnek legtöbb 
percében ez a tudás csak homályosan dereng előttem és 
szüntelenül emlékeztetnem kell magamat arra, hogy a 
Napkorong még a legsötétebb felhőkkel borított égen is 
ugyanolyan fényesen ragyog, mint a legtisztább nyári 
nappalon, tehát a Fény mindig és mindenütt ott van, még a 
legsötétebb óráimon is. Annak biztos tudata számomra a 
Gnózis valósága, hogy nem vagyok teljesen egyedül ebben a 
világban, és életemnek minden pillanatában földi ésszel 
felfoghatatlan jelentőségű és hatalmú lények vesznek körül és 
munkálkodnak lelkem gyógyulásáért, és a földi életem során 
vállalt küldetéseim beteljesítéséért. 


Olykor eluralkodik rajtam a kétségbeesés, szomorúság 
és reményvesztettség érzése, azonban olykor néhány pillanatra 
felragyog előttem az Úton levés élménye. Annak élménye, 
hogy minden halad, minden mozgásban van és minden 
feltartóztathatatlanul törekszik afelé, hogy betöltse Igaz 
Rendeltetését, és hogy ez alól én magam sem vagyok kivétel. A 

világ olykor oly mérhetetlenül szomorúnak, reményvesztettnek 
és kilátástalannak tűnik, azonban a Teljesség Fényessége időről 
időre felragyog számomra olyan ajándékokon keresztül, mint a 
Tiszta, Igaz és Fényességes Szerelem, Nemesség, Elfogadás, 
Együttérzés, Önzetlenség, Hála, Tisztelet és Megbecsülés. 
Számomra ezt az élményt juttatja időről időre kifejeződésre a 
Gnózis, sokszor a maga egészen sajátságos és rendhagyó 
módján. 

Gnosztikus Gondolatok az Ünnep Margójára 


Aki a spiritualitásnak mostanra szinte végtelen 
kiterjedésűre növekedett piacterén keringve szeretne válogatni 
termék és termék között, önmaga számára használható és 
értékes, impozáns árucikkeket keresve, azt minden erőmmel és 
jó szándékommal szeretném lebeszélni a Gnózisról és teljes 
szívvel tanácsolni számára, hogy nagyon messzire kerülje el, 
sőt mi több, próbálja meg kiverni a fejéből mindörökre. 


Menthetetlenül csalódni fog ezen az Úton ugyanis az, 
aki valamiféle objektív, vagy akár szubjektív hasznosságot és 
kellemességet vár el a spirituális élettől, ugyanis a Gnózis 
olyasfajta fenomén, amely egyáltalán nem használható fel 
semmire, és nem alkalmas ezeknek egyikét betölteni sem. Nem 
tesz jobb emberré, de még csak többé, vagy értékesebbé sem 
másoknál, és amit még ennél is sokkalta szükségesebbnek 
érzek kihangsúlyozni: boldoggá sem fog tenni sohasem. Nem 
juttat hozzá hangzatos, rangos és másokban tiszteletet, 
megbecsülést, elfogadást, vagy tekintélyt, esetleg félelmet, 
vagy csodálatot ébresztő rangokhoz, titulusokhoz, vagy 
címekhez és fokozatokhoz, hanem éppen ellenkezőleg, inkább 
elmozdít a közelükből és eltávolítja tőlünk az életünknek 
számos olyan aspektusát, amelyek korábban értéket képviseltek 
számunkra, vagy jelenleg is értéket képviselnek korunk 
társadalmának végletesen a materialitás poklába süllyedt 
húspiacán. 


Mi magunk nem fogunk belőle jó közérzetet nyerni, és 
egy ponton túl már attól is viszolyogni fogunk, hogy valakinek 
is — eldicsekedjünk saját  "gnóziskeresői"  mivoltunkkal. 
Valójában alapos okkal tételezhető fel, hogy sohasem fogjuk 


65 


majd elérni a Gnózist, és mennél jobban hisszük, hogy valaha 
is a maga teljes valójában Kincsünkké tehetjük, annál keserűbb 
szájízzel döbbenhetünk majd arra rá, hogy lényegében mindig 
is fényévekre voltunk tőle, és egyetlen röpke pillanat erejéig 
sem volt a miénk sohasem. Az Utunk során emberek 
tömkelegével fogunk találkozni, akik különféle, önmaguk vagy 
mások által magukra aggatott rangjaik és címeik nyomán 
birtokolni vélt jogalapra hivatkozva kínálnak majd számunkra 
mindenféle szintű, fajtájú és formájú "gnózist", jó esetben 
"csak" vaskos összegekért, rosszabb esetben pedig az 
irányukban elvárt feltétel nélküli mameluk-engedelmességért 
és ego-hizlaló csodálatért cserébe. Az ilyen emberekkel 
kapcsolatban csupán egyetlen, ámde kimondottan fontos 
megállapítás jelenthető ki teljes bizonyossággal, mégpedig az, 
hogy egészen nyilvánvalóan nem rendelkeznek semmiféle 
Gnózissal, amelyet bármilyen úton-módon odaadhatnának 
nekünk, az általuk meghatározott materiális, vagy spirituális 
ellenszolgáltatásért cserébe. Ezen túlmenően mindenképpen 
érdemes egyszer és mindenkorra elfelejteni, hogy nagyobb 
összegekért, engedelmességért, áhítatért és önfeláldozásért 
nagyobb, több, vagy magasabb szintű  Gnózist lehet 
megvásárolni, ez ugyanis eleve nonszensz és képtelen 
gondolat. 


Mivel bátoríthatnám mégiscsak azokat, akik az Élő 
Gnózis keresésére indulnak mindezek ellenére? Nos, egészen 
valószínű, hogy az ilyen emberek életük egész hátralévő 
részére számkivetetté válnak majd és nem lesz olyan tradíció, 
vallás, egyház, vagy közösség, amely szívesen látná őket a 
saját soraiban, és teljes mértékben bizonyos továbbá az is, hogy 
egyetlen mester sem fogja kezét-lábát törni avégett, hogy 
tanítványául fogadhassa őket. Követőkre egyáltalán nem 

tarthatnak majd semmiféle számot és híveket sem igen 
szereznek majd önmaguknak, illetve ha mégis, úgy teljes 
joggal gondolkodhatnak majd el azon, hogy valamit 
valószínüleg teljesen és gyökeresen rosszul csinálnak, ebben a 
helyzetben pedig egy ponton minden kétséget kizáróan 
nyilvánvalóvá válik számukra, hogy zsákutcába jutottak. 
Mindez remélhetőleg inkább előbb, mint később következik 
majd be számukra, hiszen minél hamarabb szembesülnek saját 
tévedésükkel, annál inkább lehetővé válik számukra a 
korrigálás, és még azelőtt irányt változtathatnak, mielőtt 
hiszékeny és jó szándékú emberek tucatjait csapják be és 
vezetik magukkal a tévúton. 


A Gnózis keresése magányos út. Magányos, és sok 
szempontból szemlélve meglehetősen kilátástalannak is hathat 
a rajta való haladás. Nem kísérik látványos eredmények, külső 
szemlélő számára irigylésre és csodálatra méltónak minősíthető 
belső átalakulások, csodálatos és varázserejű képességek 
kifejlődése, de még csak hírnév sem igazán, hanem sok esetben 
éppen ellenkezőleg, leginkább a világtól, társadalomtól és az 
emberiség egészéről való elidegenedés, valamint az ezzel 
menthetetlenül együtt járó elszigeteltség, elmagányosodás, meg 
nem értettség és kitaszítottság érzései azok, amelyek ezt az 
Utazást végigkísérik. A lélekre ugyanis igazi, valódi és 
autentikus "Sötét Éjszaka" borul, amely nyilvánvalóan nem az, 
amelyet valaki is szívesen áhítana önmaga számára. Semmiféle 
nyoma nincsen benne a különféle tanítók, mesterek, guruk, 
bölcsek és püspökök sokak által áhított tündöklésének, de még 
csak a társadalom szorgos, elismert és közhasznot hajtó 
tagjainak kijáró általános külső megbecsülésnek sem. Ehelyett 
főként hangzatos kritikákra, rosszallásra, "jó szándékú" 
figyelmeztetések tömkelegére és kioktatásra érdemes inkább 

számot tartani és felkészülni, már amennyire érdemes 
felkészülnünk egyáltalán bármiféle külső reakcióra. 
Könnyűszerrel azon kaphatjuk magunkat ugyanis, hogy azt 
kívánjuk, bár jönnének inkább már azok a megszólások, 
rosszallások, figyelmeztetések és kritikák, hiszen még ezeknek 
megléte is sokszor jobb, mint az általunk legtöbbször tapasztalt 
mellőzöttség, érdektelenség, számkivetettség és a perifériára 
való kiszorultság érzései. Ennél még a társadalom irányából 
érkező nyílt ellenségeskedés megtapasztalását is jobban 
áhítanánk, hiszen ez minden bizonnyal azt jelentené, hogy 
legalább minimális mértékű figyelemre és tekintetbe vételre 
számot tarthat a munkálkodásunk. 


A legtöbbször azonban még ez is elkerüli a Gnózis 
keresésére indulót, és életének hatása esetleg majd a világ 
tereiről való elköltözése után válik ismertté, akkor is pusztán 
avégett, hogy mások a saját nyerészkedésükre fordítsák, vagy 
esetleg önmaguk mások felett gyakorolt, illuzórikus 
hatalmának fitogtatása céljából valamiféle vallást, kultuszt, 
egyházat vagy közösséget alapítsanak az életművünkre. Persze, 
mindezekkel a meglátásokkal minden bizonnyal lehet (és talán 
kellene is...) vitatkozni, vagy valamiféle groteszk "hurrá- 
optimizmus" eszköztárához nyúlva tompítani a 
végletességükön és lenyesni valamennyit a belőlük sugárzó 
keserűségből, azonban a tapasztalás attól még tapasztalás 
marad, amelyet a népszerű (ön)jsegítő szlogenek sem igazán 
alkalmasak enyhíteni, vagy meghazudtolni. 

Egy remete üzenete korunk társadalma számára 


Mostanában egyre több alkalommal környékez meg a 
fojtogatóan ragacsos, a mélységek sötétségére emlékeztetően 
szorongató aggodalom annak ellenére is, hogy életemben 
legelőször tapasztalom meg a tökéletes és felhőtlen Boldogság 
és Teljesség érzéseit ezen a világon. Minthogy korábban 
sohasem gondoltam volna, hogy még az anyagiasság 
állapotában leledző alsóbb szférákon töltött számkivetettség 
idején is részem lehet olyan végtelen boldogságban, 
teljességben,  ragyogásban, szeretetben,  elfogadottságban, 
áhítatban, tiszteletben,  csodálatban és  megnyugvásban, 
amelyekben az elmúlt hónapok folyamán részem lehetett, úgy 
egyúttal a lehető — legmélyebb megdöbbenéssel és 
megrendüléssel szembesültem azzal a mélységesen tragikus 
sötétséggel, amely a Szerelemben felgyújtott Fényesség által 
gerjesztett kontrasztban bontakozott ki körülöttem. Olyan 
eseményekre, tendenciákra, jelenségekre és történésekre 
éleződött ki ezáltal ugyanis a figyelmem, és az emberi életnek 
olyan borzalmas, a világtörténelem kezdeteitől jelenlevő és 
gyűrűző sajátosságaira nyílott rá a tekintetem, amelyekről úgy 
érzem, felelőtlenség, nemtörődömség és gyávaság volna tovább 
hallgatnom. , Vétkesek közt cinkos, aki néma"... tartja a jól 
ismert mondás, amelynek korunkban mintha többszörösen is 
megsokszorozódott ereje és félelmetesen reális aktualitása 
kezdene lenni, amelyet a hallgatás, ignorancia, a tekintet 
elfordítása a szenvedő élőlények felől, a valóság tagadása, a 
negatívumok figyelmen kívül hagyása és a , Gondolkodj 
pozitívan!" életfilozófiájának — hamis  szólamaiba való 
megkapaszkodás kétségbeesett vágya dongnak körül, mintha 
csak valamiféle romló ételre gyülekező légyfelhőt alkotnának. 

Annak ellenére, hogy manapság szinte mindenhonnan 
az emberi civilizáció és társadalmi rendszer vívmányainak 
dicsérete zengedezik, mégiscsak olyan világban vagyunk 
kénytelenek élni, amely kegyetlenségében, embertelenségében, 
brutalitásában és tudatlanságában méltán képes azt a 
gondolatot kelteni bennem, mintha az emberiség őskora óta 
valójában semmi sem változott volna, csupán a dárdát és 
kőbaltát váltották fel a ,civilizáltabb?" eszközök egymás 
elnyomására és tönkretételére. Nem szabad azonban 
elfelednünk, hogy a mitológiai Yaldabaoth ugyanaz marad, 
függetlenül attól, hogy éppen melyik arcát ölti magára, hiszen 
talán semmi sincsen ezen a világon, amely annyira változatos 
alakokban tud megnyilvánulni, mint a gőg, arrogancia, önzőség 
és tudatlanság. 


Nem kívánok apokaliptikus jóslásokba bocsátkozni és 
nem szándékom sokadszorra is megkongatni ugyanazt a 
vészharangot, azonban egyre erősebben és erősebben alakot ölt 
bennem a kétségbeesés az emberiség miatt, amely korábban 
sohasem látott sebességgel rohan a vesztébe, és helyzetének 
tragikumát csak fokozza, hogy mindeközben még szentül hiszi, 
hogy a fejlődés útján halad az egyre tökéletesebb létállapotok 
felé. A világrend, amelyet az úgymond , normális" emberek 
építenek a maguk és gyermekeik számára, olyan súlyos 
téveszméken és végzetes öncsalásokon alapul, amelyek pusztán 
már önmaguk abszurditásából fakadóan sem képesek valós 
megoldást jelenteni sem korunk égető kérdéseire, sem pedig az 
emberiség örökös dilemmáira és titkaira. 


70 


Olyan világrendben élünk, ahol a rabszolgaság 
intézménye mindenfajta valós ellenállás nélkül képes működni, 
mégpedig úgy, hogy a benne szenvedők sokszor még csupán a 
leghaloványabb sejtelemmel sem rendelkeznek az állapotukról, 
és a kizsákmányolás, a szabadsághoz való alapvető emberi 
jogok radikális korlátozása, a másik elnyomásának, 
megszégyenítésének, pellengérre állításának, kiközösítésének 
és tönkretételének gyakorlata nemcsak, hogy teljességgel 
legitimizált, hanem ráadásul még széles körben erényként 
üdvözölt is, mint az élelmesség, életrevalóság, talpraesettség, 
asszertivitás, önmegvalósítás, és a saját érdekek hatékony 
képviseletének természetes megnyilvánulásai. Világrendünk 
elismeri és hősként üdvözli az olyan embert, aki éjt nappallá 
téve robotol és küzd olyan célokért, amelyek valójában nem is 
a sajátjai, és egyáltalán nem alkalmasak a valódi boldogság és 
teljesség elérésére. Társadalmunk különféle csábító ajánlatok, 
lehetőségek — és perspektívák attraktív — és  — addiktív 
mézesmadzagjait húzza el előttünk, és a lehető legnagyobb 
meggyőző erővel próbálja elhitetni velünk egyrészről azt, hogy 
ezek kitartó, becsületes és emberfeletti (értsük ez alatt: 
szolgalelkű) munkával mindenki számára elérhetőek, másfelől 
egyúttal azt is, hogy ezek már önmagukban is képesek 
bennünket boldoggá tenni. Mélyen az emberbe oltott 
vágyakról, mint a boldogság, szeretet, otthon, biztonság, 
bejósolhatóság, egészség, nyugalom, és az elfogadás iránti 
igényekről próbálják elhitetni velünk, hogy azok bizonyos 
anyagi feltételekhez köthetőek, hogy ezeknek az anyagi 
feltételeknek a hajszolása odáig juttasson bennünket, hogy 
önként és sok esetben dalolva hajtsuk fejünket a rabszolgatartó 
társadalom igájába anélkül, hogy még csupán halovány 
fogalmunk sem lehet illuzórikus és hazugságalapú állapotunk 
felől. 

A legtöbb ember például évekig, vagy éppen 
évtizedekig zsákmányolja ki saját erőforrásait és áldozza fel 
értékesebbnél értékesebb pillanatait, sokszor az alkotás 
legkisebb élménye és valóságos eredmények nélkül például 
azért, hogy elegendő önrészt termeljen, majd rendszerint még 
különféle hitelek felvételével hosszú időre kiszolgáltatott és 
függő viszonyba kényszerül, hogy önálló otthont teremthessen 
magának, és/vagy családjának, amelybe aztán jó esetben aludni 
és egy-két szabad órát eltölteni haza is járhat. A párok 
gyermekeket vállalnak, akiket (már ha a bölcsőde idejét 
szerencsés esetben képesek elkerülni) hároméves korukban 
elszakítanak tőlük, hogy aztán a társadalom a maga saját 
normái és értékrendje szerint nevelje őket tovább egészen 
felnőttkorukig, hogy a rendszert engedelmesen és hatékonyan 
kiszolgáló , egységeket" alkosson belőlük. A szülőkben a 
legtöbb esetben fel sem merül, hogy mindez lehetne mondjuk 
másképpen, hiszen egyfelől ez a törvény, másfelől még 
sohasem láttak más példát, illetve a munkahelyek többségének 
nyíltan családellenes politikája miatt rendszerint esélyük 
sincsen arra, hogy gyermekük nevelését a saját személyes 
elképzeléseik és standardjaik szerint végezzék. 


Néhány, kellően kivételes helyzetben lévő család persze 
mainapság is megengedheti magának, hogy az oktatási 
intézmények szabad választásának illuzórikus lehetőségével 
olyan alternatív nevelési módszerek mellett tegye le a voksát, 
amelyek nem nyomorítják halálra a gyermeket, azonban ennek 
előbb, vagy utóbb rendszerint mégiscsak megisszák a levét. 
Elég csak arra gondolni, hogy vajon mit is tesz a társadalom 
később azokkal, akik az egyes, alternatív nevelési 
módszerekkel működő intézményekből kerülnek ki a 
nagyvilágba, és akiknek emiatt szinte leküzdhetetlen 

nehézséget jelent az általános , értékekhez" való megfelelés. 
Nem szeretnék túlságosan is konkrét, direkt, avagy tényfeltáró 
lenni, azonban az egyetem alatt volt alkalmam hallani arról, 
hogy milyenfajta , nehézségekbe" és , akadályokba" ütköznek 
az úgymond , hagyományos" oktatási-nevelési intézmények 
pedagógusai azokban az esetekben, amikor az egyes alternatív 
intézményekből érkező gyermekeknek és fiataloknak a 
társadalom rendjéhez való , hozzáidomítását" kell elvégezniük. 


Elmondásuk szerint általánosságban közös ezekben a 
gyermekekben, hogy rendkívül intelligensek és széles 
látókörrel megáldottak, , agyuk pedig olyan, akár a szivacs", 
mindent képesek elsajátítani, azonban a hagyományos, 
megszokott és társadalmi gyakorlattá tett nevelési elvekkel 
lényegében kezelhetetlenek, megfoghatatlanok és kevésbé 
reagálnak jól a tekintélyek felől érkező, külső irányításra. Ezek 
a gyermekek mernek kérdezni, mernek megkérdőjelezni, 
mernek vitára hívni és megvan bennük a nyitottság és a 
szándék arra, hogy a saját véleményükkel, 
megközelítésmódjukkal, értékrendjükkel és  világlátásukkal 
mintegy , kihívják" a saját tanáraik, nevelőik által képviselt 
normákat. Ez persze a  ,hagyományos" oktatásban 
tevékenykedő — nevelők számára gyakorta értékelhető 
neveletlenségként, — kezelhetetlenségként,  — alkalmazkodási- 
beilleszkedési nehézségként és mindenféle egyéb, viselkedéses 
hiányosságként, holott lehetséges, hogy  ,csupán? az 
individualitás és eredetiség, innovációra való fogékonyság és 
ihletettség — különlegesen is szépséges és autentikus 
megnyilvánulásairól lenne szó ezeknek a gyermekeknek a 
részéről. Nyilvánvaló, hogy a társadalmi tömegoktatás keretein 
belül működő, és a , masszaképzés" feladatának terhei alatt 
roskadozó, túldolgoztatott és a végletekig  agyonterhelt 

pedagógusok számára többszörös mértékű feladattal jár egy- 
egy ilyen gyermek, azonban nem lenne szabad elfeledniük, 
hogy talán éppen ezeknek a fiataloknak a kezében rejtőzhet a 
kulcs mindannyiunk boldogabb és reményteljesebb jövője felé. 
Honnan tudhatnánk például, hogy az a szemtelen, 
, magatartászavaros", , neveletlen", vagy , tiszteletlen?" gyermek 
nem éppen egy újabb Krishnamurti, Gandhi, Máni, Jézus, 
avagy Buddha ígéretét hordozza magában? 


Társadalmunk, világunk véleményem szerint olyan 
erkölcsi, gondolati, értékrendi és spirituális krízisben leledzik, 
amelyben a nyílt, bátor, rettenthetetlen és hajlíthatatlan 
állásfoglalás maholnap elkerülhetetlen aktualitássá válik, 
nekünk pedig nyilatkoznunk lesz szükséges arról, hogy a 
Fénymegosztás feladatára vállalkozva Lámpásokká válunk-e, 
avagy ezután is inkább részesítjük előnyben a sötétséget, 
becsukva szemünket, befogva fülünket és betapasztva még a 
saját szánkat is, csak hogy elkerüljük a tanúságtétellel járó 
kereszteket és továbbra is viszonylagos kényelemben 
érezhessük magunkat a normalitás illuzórikus biztonságában. 

Az álsikereimmel nem etetek senkit 


Alkalmam nyílott látni egy videoklipet, amelyet aztán 
többedszerre is végignéztem. Mindeközben egyre és egyre 
borzongatóbb szorongás uralkodott el a lelkemen, amely aztán 
elegendően erősnek bizonyult, hogy azon a napomon szinte 
mindvégig velem maradjon, meglehetősen kevés felszabadulást 
engedve az élmény alól. Emiatt aztán úgy éreztem, hogy 
szükséges alaposabban megvizsgálnom a szorongásom okát, 
forrását . és — mibenlétét, — hiszen rendkívüli mértékben 
elborzasztott ez a zene, helyesebben inkább a mögötte húzódó 
és benne megnyilvánuló világ- és emberszemlélet, értékrend, 
valamint az élethez való általános viszonyulási és azonosulási 
forma. 


Nem vallom magamat hagyományos gondolkodásúnak, 
és igyekszem a tőlem telhető legnagyobb mértékű 
nyitottsággal, elfogadással, kíváncsisággal és érdeklődéssel 
viszonyulni a nagyvilág és a benne létező élőlények irányában, 
azonban mégis menthetetlenül elborzaszt, amikor olyan 
világképpel szembesülök, ahol az abszurd mértékben 
túlhangsúlyozott  anyagiasság, a mások irányában 
megnyilvánuló  —— felsőbbséges arrogancia, nyilvánvaló 
megalománia és a saját sikerek, eredmények, vélt vagy valós 
értékek radikális bálványozása áll, mint ahogyan ez ebben a 
zenében is tetten érhetőnek mutatkozott. 


Nagyon szeretem a muzikalitást, különös tekintettel egy 
bizonyos zenei stílusra és tudatában vagyok, hogy a számomra 
ebben az esetben megrökönyödést és elborzadást jelentő 
elemek kétségkívül annak a bizonyos szubkultúrának a részét 


75 


képezik, amelynek talaján ez a fajta zenei ágazat kialakult, 
azonban mindezzel együtt úgy érzem, mélységes tragédiák 
lehetőségét rejtheti magában, amennyiben ezekre az elemekre 
elérendő célokként, a siker, csillogás, életben való beválás és 
emberi minőség fokmérőiként tekintünk, és megfeledkezünk 
annak látni őket, amik azok a maguk valójában. Persze tudom 
és a  legmesszebbmenőkig elfogadom, hogy bizonyos 
szempontból minden zenei stílusirányzatnak megvannak a 
maga megfelelő stíluselemei, és főként a nehéz és kilátástalan 
körülmények között élő, fiatal generációk számára különösen is 
imponáló tud lenni, ha valaki a klipjében méregdrága 
luxusautókkal, a holdudvarába tartozó kockára gyúrt 
, hehézfiúkkal", egy kisebb sereg számára elegendőnek 
bizonyuló fegyverarzenállal és minderre ráadásképpen néhány 
harcikutyával vértezi fel magát. Ez azonban mindenfajta 
impozáns  grandioziításával együtt menthetetlenül olyan 
világképet ültet a rajongók fejébe, amely egyrészről irreális, 
másrészről pedig végletesen és végzetesen mérgező. 


Rendelkezhet persze mindez olyasfajta üzenettel is, 
hogy lám, tisztán tehetséggel, kitartó zenei munkássággal, 
szorgalommal, szakmai perfekcionizmussal és hajlíthatatlan 
törekvéssel lehetségessé válhat eljutni erre bizonyos szintre, 
azonban másfelől tudattalanul is buzdítás lehet arra, hogy az 
emberek az életbeli sikereket ezen materiális javak meglétének, 
vagy hiányának fokmérőjével mérjék, bálványozva és istenítve 
egyfelől azokat, akik mindezekkel rendelkeznek, egyúttal pedig 
lenézve és vesztesnek kikiáltva mindenkit, akiknek úgymond 
nem adattak meg mindezek. 

Nem egy íróval, előadóművésszel, spirituális tanítóval 
volt alkalmam kapcsolatba kerülni, személyesen találkozni és a 
megismerés kalandjára lépni, akiket súlyosan károsított már ez 
a fajta mentalitás. A társadalomban jelenleg uralkodó trendek 
ugyanis tudattalanul is belénk ültetik, hogy a szakmai nívó, 
sikeresség, termékenység és minőség feltétlenül materiális 
eredményekben kell, hogy megnyilvánuljon, ez azonban saját 
meglátásom szerint meglehetősen ritka esetekben van így. A 
világ jelenlegi állapotában, legalábbis a világnak azon a 
szegletén, ahol mi élünk egyáltalán nem általános, hogy a 
kitartó, megfeszített, szorgalmas és nívós munkát a hozzá 
méltó eredmények kísérik, beszéljünk akár pénzbeli 
juttatásokról, — akár  ismertségről,  elismertségről, vagy 
megbecsülésről. 


Tapasztalataim szerint mindezek a honoráriumok 
leginkább ahhoz vándorolnak, aki a tehetség, elhivatottság, 
kitartás, ihletettség és minőség erényein túl rendelkezik az 
önreklámozásnak, önmaga mások elébe helyezésének, a 
törtetésnek és egyfajta kereskedői szemléletnek a képességével, 
egyszóval képes eladni saját magát a világ materiális, 
intellektuális, avagy éppen spirituális piacterén. Erről a 
piactérről pedig tudjuk jól, hogy a silány is elkelhet jó áron, 
amennyiben megfelelő reklámot kerítenek hozzá, vagy tudatos 
törekvésekkel egyfajta , brendet" építenek rá, ezzel szemben 


LEDTÉE LA REN ÉTI A 


parlagon azáltal, hogy kevésbé képesek eladni önmagukat. 


Mindezeket a gondolatokat összefoglalva feltettem 
magamnak a kérdést, hogy vajon mi is zavar és hajt egészen a 
legmélyebb szorongásig ennek a videoklipnek a kapcsán. 
Jelenlegi érzéseim szerint az, hogy a benne zajló történések és 

az általa közvetített üzenet nagyon mély és találó kivonata 
annak, amely jelenleg a világban zajlik. Az anyagiakban való, 
egészen a fuldoklásig történő elmerülés, az üres külsőségek 
bálvánnyá, — vagy istenséggé emelése, — a tudatos 
médiamanipuláció és jól eltalált reklámfogások által felépített 
, márkák" hamis ígéreteinek realitássá emelése a maguk sajátos 
módján mind-mind hozzájárulnak korunk  szellemi-lelki 
hanyatlásának szomorú valóságához. Bőven elegendő egy jó 
kiállással és az  önreklámozás megfelelő képességével 
rendelkező, kellően erőszakos, gátlásoktól mentes, a külvilág 
szemében kellőképpen vonzónak mutatkozó személyiség. Ő 
aztán a státusz megfelelő szimbólumaival, jelen esetben 
elképesztő luxusautókkal, pitbullokkal, fegyverekkel, impozáns 
izomzatú és kellő mértékű félelmet és tiszteletet ébresztő 
kisugárzással rendelkező emberekből álló holdudvarral vértezi 
fel önmagát, illetve néhány percen keresztül nagy 
vehemenciával a saját sikereinek és eredményeinek, valamint 
szakmai nívójának dicséretét zengi, a közvélemény pedig 
sikeresen elhiszi, hogy valóban ez képviseli a minőséget és az 
értéket a zenei piacon. Vele szemben pedig ott állnak azok az 
egyébként rendkívüli tehetséggel, szorgalommal, szakmai 
alázattal, hivatástudattal és emberi minőséggel rendelkező 
művészek, akiket a társadalmi megítélés az előbbi példánál 
automatikusan alacsonyabb helyre sorol, csak mert nem 
rendelkeznek a szükséges mennyiségű és minőségű tőkével, 
kapcsolatrendszerrel, — valamint elegendő  kivagyisággal, 
arroganciával, felsőbbségességgel és megalomániával ahhoz, 
hogy egy néhány perces videó erejéig összehozzanak a 
felületes szemlélők számára tökéletesnek tűnő, impozáns és 
magamutogató rongyrázást, néhány ikonikus 
státuszszimbólumot felvonultatva. 

Mindennek tekintetében igazi áldásként élem meg, 
hogy létezik a műértőknek egy olyan, ugyan sajnos jelenleg 
még meglehetősen szűk rétege, akik mindezeken a 
külsőségeken túljutva képesek a szakmaiságot és minőséget a 
maga teljességében észrevenni, szemlélni, méltányolni és 
elismerni. Az ő jelenlétük és támogatásuk talán képes lehet 
elegendő erőt, kitartást és reményt adni azoknak a 
művészeknek, íróknak, költőknek, zenészeknek, spirituális 
útonlevőknek ahhoz, hogy ne váljanak megkeseredetté, 
reményvesztetté, kiábrándulttá és ihletvesztetté amiatt, hogy a 
társadalom jelenleg még többre tartja az anyagiasságot 
bálványozó tömegmédia és  reklámipar  külsőségistenítő 
igaz és hiteles emberek által szorgalmazott igaz és hiteles 
értékeket. 

Uton a Gnózissal, a Gnózis felé vezető Uton 


A Gnózishoz vezető úton megtett első lépések egyike, 
amikor a különféle vallási és hitrendszerek, intézmények, 
közösségek, dogmák és vélekedések korlátozott érvényességét, 
és a lelkek feletti kontrollra való törekvését látva egy ponton 
felvetődik bennünk a kérdés, hogy kell még legyen valami, ami 
több, teljesebb, személyesebb, szabadabb és tisztább ezeknél. 
Ekkor ébred fel az igény a Mindenséggel való autentikus és 
egyéni kapcsolatra, a Tapasztalatokon Túlival való személyes 
kommunikációra és a Határtalan Fényességből való végtelen 
Szeretetet első kézből való megtapasztalására. Az igény, 
hogy minden, ember alkotta rendszeren és földi léptékű 
meggyőződésen túl önmagunkra találjunk, és felismerjük 
szívünk és lelkünk legmélyebb leglényegében Azt, amelynek 
kifejezésére nem létezik emberi szó, hiszen voltaképpen nem 
más, mint egy darabkája a néven nem nevezhető, Végső 
Valóságnak. Ez a találkozás pedig, ha eljön, végletesen és 
véglegesen felülmúlja és felülírja majd mindazt, amit korábban 
a hitről, vallásról, Istenről, emberségről, világról és teljességről 
valaha is gondoltunk. A Gnózisban feltárulkozik, hogy kik is 
vagyunk valójában, és hogy miféle csodálatos és varázslatos 
lehetőségek és képességek rejlenek bennünk. Túl kell látnunk 
ugyanis azokon a hazugságokon és illúziókon, amelyeket az 
anyagi világ, illetve tágabb-szűkebb környezetünk igyekszik 
belénk táplálni azáltal, hogy már egészen születésünknek 
legkezdetétől a lehető legképtelenebb tévképzeteket közvetíti 
felénk. Az Isteni Lény azonban örök és megmásíthatatlan, még 
akkor is, amikor éppen a felejtés álmát alussza, olykor hosszú 
éveken át, mint ahogyan mi magunk sem szűnünk meg létezni 
az alvással töltött pihenés óráiban, csak éppen nem vagyunk 
teljes mértékben tudatosak önmagunk irányában. A Gnózis felé 

vezető út tehát lényegét tekintve hasonlatos egy elnyújtott 
felébredési folyamathoz, amelynek során szemünk egyre 
inkább megnyílik az Isteni Fényre, elménkben pedig 
fokozatosan feltárulnak a dicsőséges, eredeti lényegre vezető 
emlékek és a valódi, isteni lényekre jellemző öntudat. 

Abrakadabra, azaz a szavainkban hordozott 
teremtő erő 


Alkalmam nyílott immáron sokadszorra, de ennek 
ellenére a korábbiaknál nem kevesebb mértékű döbbenettel 
megtapasztalni, hogy mennyire könnyelműen és felelőtlenül 
hajlamosak bánni az emberek a szavakkal, a különféle 
megjegyzésekkel, minősítésekkel, szóvá tételekkel és kritikai 
észrevételekkel. — Mindehhez egyszerűen képtelennek 
mutatkoztam hozzászokni életem során, és ilyesmiket 
tapasztalván minduntalan szembesülni látszok azzal a ténnyel, 
hogy mennyire elfeledtük a szavaink által hordozott hatalom 
súlyát, és az ezzel járó felelősségvállalás kötelességét. 


Egyáltalán nem a véletlennek köszönhető, hogy a héber 
bibliai, ószövetségi teremtéstörténetben az Isteni Szó, a Logos 
teremtő ereje által öltenek formát a látható és láthatatlan 
világok, a Teremtés kezdő aktusa pedig maga is egy szó: 
"Legyen". Ehhez hasonlóan az sem a véletlen műve, hogy a 
hindu mitológiában is az istenség szájába pillantván láthatóak a 
különféle bolygórendszerek és világok. Őseink, a vallásos 
mitológiák és teremtéstörténetek alkotói ugyanis tökéletesen 
tisztában voltak azzal, amelyet mi, mai leszármazottaik időről 
időre elfeledni látszunk, mégpedig hogy a kimondott szó óriási 
hatalommal és teremtő erővel rendelkezik. 


Amennyiben sokszor alkalmaznak negatív, minősítő, 
lealacsonyító, nevetségessé tevő, kritizáló és becsmérlő 
jelzőket valakire, az idő előrehaladtával az a valaki hajlamossá 
válhat mindezt önmagára vonatkoztatni, elhinni, és későbbiek 
folyamán ennek megfelelően viselkedni, így a kritikánk idővel 
önbeteljesítő jóslatként fogan meg mások lelkében azáltal, 

hogy tetemes mértékű rombolást visz végbe az önbizalom 
területén, és a másikat arra a következtetésre juttatja, hogy 
bármit tesz is, semmiben sem fog javulni a helyzete, idővel 
pedig rászokhat arra, hogy már nem is tesz semmit, mert hát 
hiszen minek, ha úgyis csak rosszat tehet. Sokadjára 
tapasztalom, hogy egy-egy felelőtlenül kimondott szó egész 
lavinákat indíthat el magával, és oly mértékű pusztítást vihet 
végbe a másik ember lelkében, hogy a gyógyulás sok esetben 
rendkívül hosszadalmasra és fájdalmasra nyúlhat, az okozott 
károk pedig még akkor is fennállnak, amikor a szó kimondója 
már rég nem is emlékszik arra, mit is tett a másik ember ellen. 


Amikor ugyanis kimondunk egy gondolatot, az a 
gondolat voltaképpen teljes mértékben kikerül az ellenőrzésünk 
és befolyásunk alól, további sorsára pedig már nem igazán 
lehetünk hatással. Persze, megpróbálhatjuk menteni a 
menthetőt, de sok esetben ilyenkor már vajmi keveset tehetünk. 
A szavaink látszólag elszállnak ugyan, azonban a hatásaik 
továbbra is ott munkálnak a többiek lelkében, sok esetben soha 
nem várt következményeket okozva. Meg kell tehát 
értenünk, hogy egy-egy gondolatunkra csupán addig vagyunk 
hatással, amíg meg nem fogalmazzuk, és amikor a gondolat 
már szavakra ültetve elhagyja az ajkak zsiliprendszerét, már 
feltartóztathatatlanul száguld tovább, rajtunk múlik, hogy 
csatornázott forrásként, vagy pusztító áradatként zúdulva szét. 
Ügyeljünk tehát arra, hogy mit engedünk kiáradni a szánkon, 
hiszen egyes egyedül minket terhel a felelősség a gondolkodás 
és beszéd ajándékai által kezünkbe adott hatalom 
felhasználását illetően. Mint ahogyan a világmindenségben 
sem létezhet Logos Sophia nélkül, úgy a mi életünkben sem 
szabad, hogy a teremtő erővel rendelkező Szó méltó párja, a 
Bölcsesség nélkül létezzen, működjön és hasson. 

Menekült vagy migráncs, avagy egy modernkori 
erkölcsi dilemma 


Ennek a tanulmánynak, avagy talán jobban mondva 
irománynak a létrejöttét hosszas dilemmázás, vagy inkább 
mérlegelés előzte meg részemről. Egyfelől felmerült bennem, 
hogy szeretném kiírni magamból mindazon gondolatokat és 
érzéseket, amelyeket a témakör ébresztett fel bennem, és 
amelyekről korábban azért nem  beszélgethettem, mert 
tapasztalataim szerint szinte minden embernek megvan róla a 
maga sajátságos véleménye, amelyet ráadásul sokan 
megvétózhatatlan és megdönthetetlen igazságként 
nyilatkoztatnak ki. Másfelől viszont hosszasan mérlegeltem, 
hogy szükséges-e több ezredikként írnom erről a jelenségről. 
Mivel azonban ez a könyvecske szolgál számomra felületként 
ahhoz, hogy gondolataimat közöljem, így élve a személyes 
szabadság adományával mégis úgy döntöttem, hogy belevágok. 
Bár szándékomban állt tudományos és pszichológiai 
szemszögből, a megfelelő szakirodalomra támaszkodva 
körüljárni a kérdést, tanulmányom mégis inkább filozófiai és 
erkölcsi szempontokat céloz meg. Előrebocsátom, hogy 
mindenkinek jogában áll egyetérteni, avagy egyet nem érteni, 
viszont mindenkit tisztelettel kérek annak gondos tekintetbe 
vételére, hogy ez csupán egyetlen nézőpont, vélemény és 
megközelítés a sok közül. 


A kérdés erkölcsi részéről: 

Ezen a ponton érkeztem el a számra sokkalta 
érdekesebb és fontosabb szakaszhoz, amely a magam 
szubjektív véleményét fogalmazza meg mindarról, ahogyan 
európaiként a menekültekhez állunk. Első ízben szeretném 
ismételten — előrebocsátani, hogy  — megközelítésmódom 

mindösszesen egy a sok közül, azonban ennek ellenére úgy 
vélem, hogy helye van a kérdést vizsgáló elméletek között. 
Kezdeném egy olyan ponttal, amely számomra a legtöbb 
kételyt veti fel, és erős visszatetszést vált ki bennem. Főként 
politikai és vallási berkekben hangzik el a már-már szlogenné 
vált kijelentés, amely talán , A Keresztény Európa védelme" 
kifejezésben foglalható össze leginkább. Az én véleményem 
szerint azonban olyan, hogy , Keresztény Európa" voltaképpen 
nem létezik és sohasem létezett a történelem folyamán. Ezen 
erős kijelentés kapcsán szeretném egyértelművé tenni, hogy én 
magam nem sorolom magamat egyik vallás követőinek 
táborában sem. Kapcsolatom az Istennel meglehetősen 
személyes, és ebből kifolyólag úgy érzem, hogy nem írható le a 
maga teljességében egyik vallás megközelítésmódjával sem. 
Ennek ellenére azonban rengeteg időt töltök az egyes vallások 
kutatásával, és — bízom abban, hogy talán sikerült 
, összeolvasnom" róluk annyit, hogy mostanra nem számítok 
teljesen laikusnak a témában. Római katolikusnak kereszteltek 
és a keresztséget mind a mai napig szentnek tartom. Azonban 
tudtommal azon kevesek közé tartozom, akik formális 
gesztussal, hivatalos okmányt aláírva nyilatkoztak arról, hogy 
nem szeretnének tovább a Római Katolikus Egyházhoz 
tartozni. A kilépés után azonban nem csatlakoztam egyik 
vallási felekezethez sem, így hivatalosanya kérdés jogi és 
erkölcsi vonatkozását tekintve nincsen vallásom. 


Rendkívül tisztelem Jézus Krisztust és az ő tanítását, 
ugyanakkor a kereszténységgel, különös tekintettel a 
katolicizmusra, nem szimpatizálok. Úgy gondolom, hogy Jézus 
tanítása elsősorban egyetemes szeretetparancs, a kereszténység 
viszont főként kulturális és szociológiai, nagyrészt mesterséges 
jelenség, amelynek célját abban látom, hogy a történelem 

folyamán képes volt nagyszámú ember életét megszervezni, 
közös célok érdekében egybefogni és jelentékeny mértékben 
irányítani, lényegében egy szűk körű, zárt osztályt alkotó 
egyházi elit vezetése alatt. A történelem ismeretében tudhatjuk, 
hogy ez a struktúra, amelyet lényegében kereszténységként 
ismerünk, nagyon sok esetben keveredett össze a politikával, és 
végső soron az emberi versengésnek és a másik eltaposásának 
újabb, ezúttal erősen intellektualizált és erkölcsi szinten 
legitimizált eszközévé vált. 


Nem szeretnék általánosítani és erkölcsi vádaskodásba 
kezdeni, azonban annyit mindenképpen megemlítenék, hogy 
amennyiben erőszakos és radikális Iszlámról beszélünk, úgy 
feltétlenül — szükséges —— beszélnünk annak keresztény 
ikertestvéréről. Csupán annyit szeretnék kérni, hogy olvasóim 
kicsit nézzenek utána azoknak a történelmi forrásoknak, 
amelyek az inkvizíció, egyházi cenzúra, a kathar holokauszt és 
a  — reformáció-ellenreformáció-vallásháború  — kérdéskörével 
foglalkoznak. Tudom jól, hogy sokak számára ez a felvetésem 
bőségesen elegendő okot szolgáltat ahhoz, hogy személyemet 
, az egyház vádaskodó ellenségei" kategóriába besorolják és 
automatice felhagyjanak az írásom olvasásával, azonban 
szeretném elmondani, hogy ezeknek a gondolatoknak a papírra 
vetését hosszú évek keserű tapasztalatai és szomorú élményei 
inspirálták. 


Életem és útkeresésem során nyolc keresztény 
felekezetet és egyházat jártam meg. Mindennek során fél évig 
voltam egy nagy múlttal rendelkező szerzetesrend beöltözött 
tagja, négy évig éltem szerzetesi magánfogadalomban és 
immáron sokadik éve vagyok modern remete. Az egyházi 
pályám alkalmával azonban olyan mértékű 

kegyetlenkedésekben, brutalitásban és megaláztatásokban volt 
részem, amelyekről csupán annyit tudok mondani, hogy 
azokhoz képest a főbelövés, vagy a lefejezés még 
humánusabbnak mondható. Miért? Azért, mert sokkalta 
gyorsabb. Egy apró villanás, és az életnek vége. Ezzel szemben 
a jámbor köntösbe öltöztetett, az alázat és szerénység, a 
fájdalmak Jézushoz méltó viselésének álcája mögé bújtatott 
kegyetlen elnyomásnak és versengésnek, amelyet az egyházon 
belül működő, komoly pszichiátriai és pszichológiai 
problémákkal küszködő és megkeseredett emberek követnek el 
a rangban alattuk állókkal, voltaképpen lassú, fájdalmas lelki 
kínhalált idézhet elő. 


A kolostorban eltöltött időszakom alatt találkoztam már 
a többéves elnyomás és megaláztatás miatt öngyilkossági 
gondolatokat vizionáló rendtárssal, csak úgy mint a cölibátus 
terhe alatt súlyos szexuális torzulásokat megélt emberekkel, 
illetve olyanokkal, akik illuzórikus hatalmuktól megittasodva a 
lelki terror rettenetes példáit vonultatták fel. Nem célom az 
egyházak és a kereszténység pellengérre állítása, azonban 
megjegyezném, hogy kaptam már szexuális ajánlatot vezető 
beosztású egyházi  elöljárótól (a tisztesség — kedvéért 
megjegyezném, hogy nem a történelmi egyházak soraiból 
származott), illetve zsarolt és fenyegetett meg már egyházi 
elöljáró, egyikük pedig súlyos becsületsértést és intellektuális 
lopást is követett el ellenem. 


Még egyszer szeretném leszögezni, hogy nem célom a 
kereszténység értékeinek megkérdőjelezése, hiszen más részről 
találkoztam bőven őszinte, az emberi értékek magas szintjén 
álló, igazán mély istenkapcsolattal rendelkező keresztényekkel 
és hála Istennek, belőlük van több. A velem történtek talán 

néhány tucatnyi emberről állítanak képet, azonban csupán azt 
szerettem volna a példáim nyomán szemléltetni, hogy 
amennyiben erőszakossággal, brutalitással és kegyetlenséggel 
vádoljuk az Iszlámot, akkor egyszerűen nem kerülhetjük el 
annak felismerését és elismerését, hogy ugyanez a 
kereszténységen belül mindig is jelen volt és jelen van 
napjainkban is. A különbség az, hogy amíg az Iszlámon belül 
ez sokkalta nyíltabban, a materiális síkon valósul meg, addig a 
kereszténységben inkább rejtetten, a felszín alatt, sok esetben 
tudattalanul, főként intellektuális és spirituális síkon nyilvánul 
meg. A pszichológusok azonban jól tudják, hogy végső soron 
egyik sem jobb a másiknál. 


Nem szeretek szentírási idézetekre hivatkozni, azonban 
Krisztus egyik tanácsa az emberiség számára erősen ide 
kívánkozik: , Ne féljetek azoktól, akik a testet megölik. Inkább 
azoktól féljetek, akik a lelket pusztítják." Borzalmas számomra 
a tapasztalás, hogy önmagukat kereszténynek valló politikusok, 
sőt mi több keresztény püspökök milyen szörnyű és embertelen 
nyilatkozatokat " bocsátanak ki, — amikor azokról az 
embertestvéreikről van szó, akik segítségre szorulnak. Mintha 
az irgalmas szamaritánusról, a kőről és a kenyérről, a 
tudatlanoknak való megbocsátásról, — az  — üldözöttek 
befogadásáról és a más akolból származó nyájakról szóló 
tanítás elveszett volna valahol az idők folyamán. Nem 
szokásom egyházi, vagy politikai kérdések kapcsán 
megnyilatkozni, azonban annak idején az egyik közösségi 
oldalon külön kértem mindenki imáját azért a római katolikus 
főpapért, akit azért értek súlyos atrocitások, mert az országban 
egyedülállóként előmozdította, hogy egy bizonyos kolostor 
muszlim menekülteket fogadhasson be. 

Mindezek után talán érthetőbbé válik, hogy miért is 
nem hiszek a , Keresztény Európa" eszményében. Európában, 
mint ahogyan a világnak szinte minden táján az emberiség 
hanyatlik és haldoklik. Ez nem újkori kreálmány, és nem is 
lehetséges egyetlen nemzet, vallás, vagy csoport számlájára 
írni, hiszen a jelenség egész történetünket és történelmünket 
végigkíséri. A másik elnyomása, kijátszása és tönkretétele 
általános emberi jelenség és nézőpontom szerint tökéletesen 
mindegy, hogy kőbaltával, gépfegyverrel, gázkamrával vagy 
lelki kínzással követik el. Emberek követik el, nem pedig 
keresztények, zsidók, muszlimok, szabadkőművesek vagy az 
illuminati. Mi követjük el napi szinten, egymás ellen. Mi, 
emberek. 


Vélhetően az írásomat olvasva többekben felmerül, 
hogy amíg a Bibliában a szeretetről beszélnek, addig a Korán 
az erőszakos térítésről, a más vallásúak elnyomásáról és a nők 
jogfosztottságáról szól. Kérem, olvassák el töviről-hegyire az 
Ószövetséget, amennyiben megfelelően széles látókörrel 
szeretnék megvizsgálni a kérdést, és nem csupán felületes 
információkra alapozva véleményt alkotni. A Szent 
Könyvekkel az a probléma, hogy mindegyike szimbolikus, 
intrapszichés formában közöl általános igazságokat, nem pedig 
az egyes társadalmi csoportok szintjén. Sarafil Bawa 
(ismertebb nevén Pir Zia Inayat Khan) szerint a Korán olyan, 
mint egy csodálatos nő. Kezdetben leplekkel rejtegeti magát 
előttünk, és nem fedi fel az igazi titkait. Előtte lassan, apró 
lépésekben kell udvarolni neki, fokozatosan megismerni és 
megszeretni ahhoz, hogy felfedje előttünk az igazi lényegét és 
öszintén, kendőzetlenül ossza meg velünk lényének legbelső 
titkait. Ahogyan a Biblia, a Bhagavad Gita, a Tóra és a Védák, 
úgy a Korán is szimbolikus mű és eleve annak íródott, 

függetlenül attól, hogy a papírra vetőjüket követő generáció 
miképpen torzította el őket a saját céljainak és érdekeinek 
tükrében. Belső dzsihádra, a lelki megújulásra, a bűnök és az 
anyagiasság kiirtására hív meg minket, egyfajta spirituális 
alkímia keretein belül. Amennyiben ebben a megközelítésben 
olvassuk, idővel a Korán is felfedi a titkait előttünk. 


A másik fontos kitétel, hogy bár a Szent Könyvek 
mindegyike isteni sugalmazásból eredezteti magát, végső soron 
emberi kreálmány, amelyet egyszerű emberek írtak. Általános 
emberi divat azonban, hogy míg a saját munkánkat isteni, a 
tőlünk eltérően gondolkodók írásait viszont démoni ihletésüűnek 
fogjuk fel, és ez alól a Szent Könyvek szerzői sem kivételek. 
Pir-o-Murshid Hazrat Inayat Khan szerint csupán egyetlen 
Szent Könyv létezik, ez pedig a Természet Szent Könyve. 
Gondoljunk csak bele, hogy figyelmesen megismerve az 
ásványi, növényi és állati királyságok tagjait egyre inkább 
tapasztalhatjuk, hogy mindegyikük az Isten Képmása és 
mindegyikük tükör, amelyben az Isten szüntelenül felfedi 
magát előttünk. Az én nézőpontom némiképp radikális olyan 
szempontból, hogy azt vallom, amennyiben a Szent 
Könyvekben leírtakat maga a Természet is megjeleníti, akkor 
ezek az írások feleslegesek, ha pedig más van bennük, akkor 
károsak. Ezzel a gondolattal persze szabadon lehet egyetérteni 
és egyet nem érteni, mint ahogyan a tanulmány egészével is. 


A pszichológiai oldal: 

Szociálpszichológiai — tanulmányaim során, — de 
Életemnek korábbi évei alatt is felkeltődött bennem az 
érdeklődés az embereknek azon jellemző tulajdonsága iránt, 
hogy mindennapi életük során különböző csoportok tagjaivá 
válnak, azonosulnak ezeknek a csoportoknak értékrendjével, 

szokásaival, jellemző gondolkodási mintázataival, és az őket 
körülvevő világot is hajlamossá válnak az ezen csoportok által 
biztosított szemüvegen keresztül szemlélni. Hogyan is 
alakulnak ki ezek a csoportok, milyen hatást gyakorolnak vajon 
az egyén  önértékelésére, jellemző  gondolatinak és 
viselkedésmintázatainak alakulására, valamint az őt körülvevő 
világ, különös tekintettel a más csoportok és azok tagjainak 
észlelésére? Milyen észlelt előnyökkel és hátrányokkal járhat a 
csoporttagság? Milyen kommunikációs minták működhetnek a 
csoporton belül, hogyan alakulhat a csoporton belüli kisebbségi 
és többségi alcsoportok viszonya és hogyan viselkednek a 
csoportok konfliktus idején? A továbbiakban ezekre a 
kérdésekre keresem a választ, megvizsgálva és felvonultatva az 
ezekkel a kérdésekkel foglalkozó főbb elméleteket, különös 
tekintettel közülük kettőre: az önkategorizáció (Turner et al., 
1987) és a társas identitás (Tajfel et al., 1971) elméleteit. 


A csoportok, vagy tágabb értelemben vett tömegek 
megítélése a 19. század végére datálható elméletek szerint 
korántsem volt kedvező. A  tömeglélektannal ekkoriban 
foglalkozó szerzők egy csoportjának megítélése szerint a 
tömegeket bűnözők, gonosztevők alkotják, amelyek így a 
környezetben kárt tevő, gonosz entitásokként jelennek meg 
(Sighele, 1891). A tömeglélektan korszakalkotó kutatója, 
Gustave Le Bon (1895) úgy tekint a tömegre, mint olyan, 
voltaképpen normális és jó szándékú emberekből álló entitásra, 
amelyet valamiféle különös lélektani folyamat alakít át. Le Bon 
az úgynevezett fertőzéselméletben fejti ki véleményét, amely 
szerint a tömegekben tapasztalható viselkedésformák az orvosi 
az ásítás, vagy a nevetés jelenségére, amely köztudottan 
, ragadós", — valamint az olyan,  szociálpszichológiai 

szempontból is érdekes jelenségekre, mint a pánik, vagy a 
tömeges agresszió. A pszichológia nagy elméletalkotója, 
Sigmund Freud is előállt a maga sajátos tömegelméletével. 
Szerinte a tömegben való feloldódás,  deindividuáció 
következtében az egyénnek lehetősége nyílik arra, hogy olyan 
lappangó késztetéseit, vágyait engedje a felszínre törni, 
amelyek más, sokkalta ellenőrzöttebb körülmények között 
természetesen megvalósíthatatlanok lennének. Így fordulhatnak 
véleménye szerint elő olyan jelenségek, mint a fosztogatás és 
lincselés, valamint a különféle orgiák az elfojtott szexuális 
impulzusok felszínre engedése révén. Ami ezekben a korai 
elméletekben közös vonásként szerepel, az kétségtelenül azon 
álláspont, mely szerint a tömegben valamilyen módon 
feloldódik az egyéniség és más, kollektív pszichés erők veszik 
át az irányító szerepet. 


Későbbi elméletalkotók már sokkalta bizakodóbb, 
optimistább képet festenek a csoportról. A Gestallt 
hagyományból merítő Kurt Lewin elmélete már korántsem 
ennyire egysíkú és mechanikus, mint amennyire ezek a korai 
elméletek annak mondhatóak. Lewin szerint a csoport és az 
egyén közötti összefüggés inkább dinamikus, semmint statikus 
természetű, így nemcsak a csoport határozza meg az egyén 
viselkedését, hanem az egyén is hat a csoportra. Az egyes 
alkotórészek összességén felül megjelenő tényezők pedig 
egyfajta csoporttöbbletet eredményeznek. A csoporton belül 
zajló jelenségek függenek a csoporttagok igényeitől, céljaitól 
és érzéseitől, a csoporttagok között pedig különféle vonzó és 
taszítóerők működéseképp áll elő a csoportdinamika. Moreno 
(1953)  szociometriát használt a csoportban fennálló 
kapcsolatok vizsgálatára és az egyes tagok egymáshoz való 
viszonyának feltárására. Szerinte a csoport voltaképpen nem 

más, mint összekötő kapocs az egyén és a társadalom között, 
ami sokkalta több, mint pusztán az egyes emberek együttese, és 
magában hordoz ezen felül különféle többletet jelentő 
sajátosságokat. Munkájából Mérei Ferenc is merített és 
fejlesztette tovább a szociometria módszerét. 


Sherif mára klasszikussá vált kísérlete újabb hullámot 
indított , el / a csoportok vizsgálatával  — foglalkozó 
szociálpszichológusok között (Sherif et al., 1961). A nyári 
tábor során két csoportra osztott gyermekek között igencsak 
gyorsan kialakult a , Mi" és az , Ők" tudatának megjelenítése, 
továbbá olyan jelenségek váltak megfigyelhetővé, mint a saját 
csoport felülértékelése, a csoport normáival és jelképeivel való 
azonosulás, valamint az erős kohézió a csoporton belül. 
Másfelől azonban ezzel egyúttal a másik csoport leértékelése, a 
versengés, és a külső csoport tagjaival szemben megjelenő 
agresszió is felütötte a fejét. Vajon milyen pszichés 
folyamatoknak, jelenségeknek tudható be a hatás, amely a két 
csoport viselkedését meghatározta? 


Erre , a — kérdésre . a korábban hivatkozott 
önkategorizációs és társas identitás elmélete adhat választ. A 
társas identitás elmélete szerint az emberek önmaguk 
meghatározása során hajlamosak sorra venni azokat a 
számukra fontos és releváns csoportokat, amelyeknek tagjai 
(Tajfel et al., 1971). A társas identitás voltaképpen azon 
aspektusait — jelenti az  — énfogalomnak, amelyek a 
csoporttagságból fakadó  tudásunkból és  érzelmeinkből 
származnak. Ilyenkor az egyén kiterjeszti az énjét önmagán 
túlra, ezzel megteremtve egyfajta sajátos , Mi" tudatot és 
reprezentációt. Az egyén ezeket a társas csoportokat az 
önértékelése szempontjából is kimondottan relevánsnak 

tarthatja. Fontos pillére lehet az önértékelésnek, hogy maga az 
egyén, illetve mások hogyan gondolkodnak azokról a 
csoportokról, amelyek tagjainak önmagukat vallják. 


A csoporthoz való tartozásnak megvannak ugyanis a 
maga előnyei és hátrányai egyaránt. A kiközösítés társas, és az 
egyénre gyakorolt hatásaival foglalkozó kutatók rámutatnak, 
hogy a csoport voltaképpen a valahova tartozás társas 
szükségletét elégíti ki (Williams, Shore g Grahe, 1998; 
Williams, Cheung £k Choi, 2000). A csoportok olyan értékeket 
kínálnak, — amelyekkel — szívesen — azonosulunk, baráti 
kapcsolatokat biztosítanak, valamint biztonságot jelenthetnek 
és annak tudatát, hogy mások elfogadnak minket. Az emberek 
számára a pozitív önértékelés fenntartásához is nagyban 
hozzásegíthet a csoport. Ezt a jelenséget BIRG-nek (basking in 
the reflected glory) nevezték el a kutatók (Cialdini et al., 1976). 
Szívesebben hangsúlyozzuk például nemzetünkkel, 
egyetemünkkel, vallási felekezetünkkel való 
összetartozásunkat, amennyiben az valamiképpen pozitív 
színben tüntethet fel minket, vagy önértékelésünket javíthatja. 


A csoporthoz való tartozás azonban észlelhető 
hátrányokkal is járhat, melyeket önmagunk nem feltétlenül 
élünk meg annak, környezetünk számára azonban különösen is 
negatívnak hathatnak. Önértékelésünk pozitív színezete attól is 
függ, hogy milyen színben látjuk azt a csoportot, amelyhez 
tartozunk, így megőrzésének szempontjából fontossá válik, 
hogy csoportunkat mindig pozitívan értékeljük, sikeresnek, 
vonzónak és értékekkel telinek lássuk. Ez azonban sajnos sok 
esetben együtt jár azzal, hogy az olyan külső csoportokat, 
amelyeknek nem vagyunk tagjai, ezzel párhuzamosan 
negatívabbnak értékelünk. 

A társas identitás elmélete szerint amennyiben 
csoporttagságunkat egy külső, avagy belső tényező, mondjuk 
egy külső csoporttag megjelenése, vagy egy csoporttal 
kapcsolatos gondolat, emlékkép aktiválja, akkor a tagság 
befolyásolni fogja, hogy miként reagálunk egy adott 
eseményre, illetve hogyan észlelünk másokat. Az emberek 
alapvetően hajlamosak arra, hogy a saját csoportjukba tartozó 
személyeket önmagukhoz hasonlónak, szimpatikusabbnak 
lássák, míg a külső csoport tagjaival szemben főként a 
különbségeket és a negatív tényezőket keresik. Ez maga után 
vonja azt is, hogy inkább tesznek erőfeszítéseket arra, hogy a 
saját csoportjukba tartozónak kedvezzenek a másik csoport 
tagjával szemben. Az, hogy melyik csoporttagság mikor kerül 
előtérbe, ismét csak eltérő lehet az egyes csoportok esetében. 


Az önkategorizációs elmélet szerint az emberek 
számára fontos csoporttagságok az identitás fontos részévé 
válnak, és az önmagukról alkotott kép meghatározó darabjai 
lesznek (Turner et al., 1987). Az a tény, hogy például a 
, szociálpszichológia — mesterkurzus?" hallgatói vagyunk 
(remélhetőleg) csak egy félév erejéig kerül előtérbe, azonban 
az, hogy valamelyik egyetem hallgatói vagyunk, már 
komolyabb mértékben meghatározza identitásunkat és társas 
önkategorizációnkat, , nem is beszélve a  nemünkről, 
vallásunkról, vagy politikai nézetrendszerünkről. Az, hogy 
ezek a csoportok mit is jelentenek számunkra, milyen 
előnyökkel, hátrányokkal és kötelezettségekkel jár a hozzájuk 
való tartozás, illetve hogy mindez milyen érzelmeket is jelent 
nekünk, tanulás útján sajátítjuk el. Megfigyelhetjük az egyes 
csoporttagok viselkedését, elsajátíthatjuk a csoport normáit, 
ezzel pedig voltaképpen arról szerzünk tudomást, hogy mit is 
jelent egy adott csoport tagjának lenni. Ugyanígy szerezhetünk 

információkat más, külső csoportokról is. Az a tény, hogy 
önmagunkra egy adott csoport tagjaként tekintünk, 
tulajdonképpen együtt jár azzal, hogy valamiféle 
sztereotípiának megfelelően kezdjük értékelni magunkat, 
mégpedig azon sztereotípiáknak megfelelően, amelyek az adott 
csoportunkra jellemzőek. Az önkategorizációs elmélet szerint 
tehát amennyiben aktívnak tekinthető egy adott pillanatban a 
csoporttagság, úgy sokkal inkább hajlamosabbak vagyunk 
önmagunkat tipikus csoporttagnak tekinteni, mint máskor. 
Bevált példánkat ismét elővéve azt mondhatjuk, hogy az 
egyetemi hallgatói csopottagságunk előtérbe helyeződése 
esetén valószínűleg sokkal több, tipikus hallgatóra jellemző 
vonást sorolnánk fel magunkkal kapcsolatban, mint egyébként. 


A társas identitás elmélete szerint korántsem mindegy 
azonban, hogy mennyire hozzáférhető, milyen gyakran 
idéződik fel a  csoporttagságunk. Hiába rendelkezünk 
viszonylag sokrétű és gazdag információs anyaggal arra nézve, 
hogy mit is jelent egyetemistának lenni, ha voltaképpen szinte 
sohase jelenünk meg az egyetemen, nem látogatjuk az 
előadásokat. Különböző körülmények és történések, a példánál 
maradva mondjuk egy egyetemi címerrel ellátott pulóver 
látványa, vagy egy más egyetemről származó egyetemista 
csoport megjelenése emlékeztethet minket csoporttagságunkra, 
kiugróvá teheti azt, ezzel pedig arra késztethet minket, hogy a 
csoportunk normáinak, értékrendjének és viselkedésmintáinak 
megfelelően kezdjünk el viselkedni (Billig gk Tajfel, 1973; 
Wilder £k Shapiro, 1991). 


Érdekes megfigyelést tettek azon kutatók, akik arra a 


megállapításra jutottak, hogy az emberekben együtt van jelen 
azon szándék, hogy önmagukat csoporttagként definiálják, 

illetve az is, hogy a csoporton belül kellőképpen differenciálják 
magukat a többi csoporttaghoz képest (McGurre et al., 1978). 
Ebben a differenciálási folyamatban olyan jegyeket emelnek ki, 
amelyek a csoporttagság szempontjából kevésbé relevánsak, 
mondjuk egy érdekes hobbit, vagy érdeklődési kört. Így, amint 
egyre több, hozzánk hasonlóan viselkedő  csoporttagot 
ismerünk meg, a hozzánk való hasonlóságuk mellett, amelyek 
bizonyos, a csoporttagság szempontjából releváns tényezők 
mentén megfigyelhetőek, feltünhet számunkra a tőlünk való 
különbözőségük, sokszínűségük is. Egyszerre igyekszünk tehát 
biztosítani a csoporton belüli helyünket stabilizáló, a csoport 
egészével mutatott hasonlóságunk, illetve az önmagunk 
személyiségének autonómiáját előremozdító különbözőségünk 
érzését. Így voltaképpen érhetővé válik azon, sok kutató által 
megfigyelt jelenség, hogy a saját csoportunk sokszínűként való 
elkönyvelése mellett hajlamossá leszünk a külső csoportokat 
sokkal  homogénebbnek, tagjaikat egymáshoz sokkalta 
egyformábbnak látni (Linville et al., 1989). Ebből fakad azon, 
tragikus következményeket maga után vonó tendenciánk is, 
hogy hajlamot mutatunk a külső csoport egyes tagjainak 
viselkedését az egész csoportra nézve általánosítani, mondván, 
ők alapvetően mind egyformák. Így amennyiben a másik 
csoport egy tagja követ el valamiféle negatív cselekedetet, azt 
hajlamosak vagyunk az egész csoportra nézve általánosnak 
mondani, például olyasfajta kijelentéseket tenni, hogy a 
politikusok mind csalók, azonban a mi saját csoportunk tagja 
által elkövetett vétket már sokkalta hajlamosabbnak vagyunk 
az ő saját egyéni vétkének betudni, ugyanis a mi változatos és 
színes összetételű csoportunkba beleférhetnek ilyen tagok is, 
azonban ez korántsem általános a csoportunk egészére nézve. 
Legalábbis így hisszük. 

Ezen jelenség hátterében több tényezőt figyelhetünk 
meg, nevezetesen hogy a saját csoportunknak több tagját is 
ismerjük, legtöbbször sokkalta mélyebben, mint a külső 
csoportok tagjait, így nem lep meg minket a változatosságuk, 
azonban a külső csoportok általunk ismert, ennél lényegesen 
kevesebb tagjának viselkedését könnyebben általánosítjuk az 
egész csoportra. Emellett a saját csoportunk tagjaival sokkalta 
informálisabb, változatosabb interakciókba bonyolódunk az idő 
múlásával, sokkal több lehetőségünk adódik megismerni őket, 
és így egyre inkább tudatára ébredünk a változatosságuknak, 
míg a külső csoport tagjaival csupán kevés, formális interakciót 
folytatunk és lehetőségünk sem adódik így az ő mélyebb és 
részletesebb megismerésükre (Rothbart et al., 1984). 


A társas identitás és az önkategorizációs elmélethez 
kapcsolódóan több kutató is foglalatoskodott azzal, hogy a 
külső csoportok homogénebb észlelésére tett megállapítások 
hatását vizsgálják, többek között a jogalkotásban és az 
ítélőszékeken. Így több vizsgálat is megemlíti, hogy az 
emberek könnyebben és pontosabban felismerik a saját etnikai 
csoportjukba tartozó emberek arcát, mint a külső csoportba 
tartozókét, akiket hajlamosabbak egymáshoz hasonlóbbnak 
látni, ezzel együtt gyakorta össze is keverni őket egymással 
(Bothwell et al., 1989). Az önkategorizációs és társas 
identitás — elméletei — arra a megállapításra — engednek 
következtetni minket, hogy az emberek önértékelése, 
biztonságra való igénye szempontjából alapvető jelentőségű, 
hogy valamilyen társas csoport tagjaiként tekinthessenek 
magukra, azonban ennél a megállapításnál felvetődik a kérdés, 
hogy vajon milyen tényezők szükségeltetnek ahhoz, hogy a 
személy valóban a csoport tagjának érezze magát, és vajon ez 
miként jelenik meg a gondolkodásában és viselkedésében. A 

minimális csoportparadigma szerint szervezett kísérletek arra 
az eredményre jutottak, hogy az emberek már minimális 
különbözőségek esetén is hajlanak arra, hogy csoportokba 
sorolják a környezetükben előforduló személyeket, sőt mi több, 
egyenesen arra is, hogy egy jutalomelosztásos feladatban a 
saját csoportnak kedvezzenek a másik csoport ellenében, akár 
még akkor is, ha ez a fajta különbségtétel abszolút értelemben 
veszteségesnek könyvelhető el a csoportjuk számára (Tajfel g 
Billig, 1973). A minimális  csoportközi helyzetben 
megmutatkozó társas kategorizáció már akkor is megjelenik, 
amennyiben a vizsgálati személyeket színek szerint rendezik 
csoportokba, vagy jelvényt kapnak a csoport emblémájával, 
majd pedig sorszámmal ellátva kerülnek a vizsgálatba. A társas 
identitás elméletével megmagyarázva ugyanis azt a jelenséget 
láthatjuk, hogy ebben a helyzetben a szubjektív bizonytalanság 
szintje meglehetősen magas, hiszen olyan feladathelyzetbe 
kerül a személy, amelyben nem áll rendelkezésére számára más 
viszonyítási pont, mint csapatának színe és egy azonosítószám. 
Ebben a helyzetben az önértékelés megingása figyelhető meg, 
amelyet a személy úgy próbál meg ellensúlyozni, hogy 
azonosul az egyetlen rendelkezésére álló  támponttal, 
nevezetesen a csoporttal, és az annak való kedvezés, a csoport 
felértékelése — által — kívánja visszaállítani  megcsorbult 
önértékelését (Hogg £ Abrams, 1993). 


Mint ahogyan láthattuk, ez a minimális csoportközi 
helyzet tehát elegendőnek bizonyul ahhoz, hogy a személyek a 
saját csoportjuknak kedvezzenek a jutalompontok elosztásánál, 
méghozzá mindezt nem is akármilyen módon teszik. A 
vizsgálatokból kiderült, hogy ezekben az esetekben egyáltalán 
nem a saját csoport számára való lehető legnagyobb nyereség 
biztosítása az elsődleges, hanem hogy előnyhöz juttassák a 

saját csoportot a másikhoz képest még akkor is, ha ezzel 
abszolút értelemben kevesebb pontot szereznek. A cél tehát 
nem a nyereség, hanem a csoportok közötti különbségek 
növelése. A társas identitás elméletével magyarázva azt 
mondhatjuk, hogy az emberek szeretnék a saját csoportot 
jobbnak, megbecsültebbnek látni, mint a kívülállókét, hiszen 
ezáltal önmagukkal kapcsolatban is pozitívabbá válik az 
értékelésük. Ez a saját csoport javára való torzítás alapja. 


Az előző pontban láthattuk, hogy az emberek már 
minimális megkülönböztetettség esetén is hajlamosak önmaguk 
és mások csoportokba sorolására, és a saját csoportnak való 
kedvezésre. A következőkben sorra veszünk néhány olyan 
újabb elméletet, amelyek a saját csoport felé való torzított 
értékelést vizsgálják. Ezen két elméletet néhány évtizeddel 
megelőzve Adorno és munkatársai (1950) bevezették a 
tekintélyelvű személyiség fogalmát. A szerzők szerint ezen 
személyiségtípus esetében különösen is erős a más csoportok 
felé mutatott előítéletesség. A tekintélyelvű személyiségre 
általában jellemző a konvencionalitás, amely a saját csoporttal 
és annak értékeivel való erős azonosulásban nyilvánul meg, 
illetve az előítéletesség a külső csoportokkal szemben, 
valamint az agresszió, amely a konvencionális értékrendtől 
eltérő személyek, vagy csoportok felé irányul. A tekintélyelvű 
személyiség a világot általában veszedelmes helynek érzékeli, 
és a veszedelmek keltette bizonytalanság ellensúlyozása végett 
erős benne a saját csoporttal való azonosulás. Ezek a 
személyek a tekintély legitimitását rend szerint abban látják, 
hogy az szükség esetén kemény szankciókkal léphet fel a 
normáktól és értékektől eltérő, ezzel pedig rá és a csoportjára 
fenyegetést jelentő személyekkel, vagy csoportokkal szemben. 

Egy másik megközelítési módot jelenthet a 
terrormenedzsment-elmélet, amely a saját csoporttal való erős 
azonosulás és torzítás kialakulásában az előző elmélettől 
eltérően nem személyes tényezőket, hanem különféle 
történéseket, traumákat nevez meg okokként. Az elmélet 
szerint a halandóság kiugróvá válása esetén, mondjuk egy 
terrortámadás, természeti katasztrófa, háború esetén az 
emberek önértékelése jelentősen megrendül, és a világ 
kiszámíthatatlanságának tudatában úgy próbálnak meg 
biztonságot találni és fenntartani önértékelésüket, hogy erősen 
azonosulnak a csoportjukkal, mondjuk a nemzetükkel és az 
általa képviselt értékekkel és normákkal. 


A harmadik, szintén a saját csoporttal való 
azonosuláshoz és a javára történő torzítás jelenségéhez 
kapcsolható elmélet a Sidanius és  Pratto (1994) által 
kidolgozott szociálisdominancia-orientáció elmélet. Ebben a 
megközelítési keretben gondolkodva azt mondhatjuk, hogy az 
előbbiek folyamán ismertetett két elmélettel együtt igencsak jó 
előrejelzője lehet az előítéletességnek, a saját csoporttal és 
annak értékrendszerével való erős azonosulásnak és a 
torzításnak. Ezen elmélet szerint az emberek különböznek a 
tekintetben, hogy mennyire helyeslik, vagy éppen utasítják el a 
csoportokon belül szerveződő hierarchiát. A magas szociális 
dominancia orientációval rendelkező személyek esetében 
jellemzőbb a csoporttal való azonosulás és a saját csoport 
javára történő torzítás akkor, amennyiben a csoport státusa 
magas. Érdekes eredményre jutottak azok a kutatók, akik 
alacsony státusú csoportokban vizsgálták az elméletet. 
Eredményeik szerint ezekben a csoportokban a magas 
szociálisdominancia-orientáció a magasabb státusú csoportok 
kedvelésével jár együtt, persze csak akkor, amennyiben az 

adott csoport elfogadja a társas hierarchiát (Levin, Federico, 
Sidanius £ Rabinowitz, 2002). 


Láttuk tehát, hogy ezen fentebb ismertetett három 
elmélet szerint bizonyos személyiségvonások és helyzetek 
mintegy facilitálják a saját csoporttal való azonosulást és az 
irányába történő torzítást, de vajon mi történik abban az 
esetben, amennyiben a személy nem kíván azonosulni a 
csoportjával, sőt mi több, a csoportból való kiválás gondolata 
foglalkoztatja inkább? A következő pontban az ezen kérdéssel 
foglalkozó elméletek és kutatási eredmények közül kerül 
előtérbe néhány. 


A formális csoportok többségénél, például az egyes 
egyetemeken, a katonaság, illetve a különféle egyházak, vallási 
felekezetek, vagy szerzetesrendek esetében a csoportba való 
felvételt bizonyos  kritériumokhoz, illetve meghatározott 
időpontokhoz köthetik. Láthatjuk, hogy klasszikus példánknál 
maradva az egyetemek az egyes szakokra való bekerülést 
bizonyos számú felvételi ponthoz kötik, illetve bizonyos 
egyházak esetében a közösséghez való csatlakozásnak is 
vannak bizonyos feltételei, illetőleg bizonyos időpontok az 
újonnan belépni kívánók beavatására. Az olyan, kevéssé 
formális csoportokban, mint mondjuk egy bélyeggyűjtő kör, 
vagy egy baráti társaság, legtöbbször kevésbé szabályozott a 
belépési procedúra, azonban bizonyos fázisok itt is tetten 
érhetőek. 


Levine és Moreland (1992) arra keresi a választ, hogy 
milyen állomások figyelhetőek meg abban a folyamatban, 
amelynek során a csoport tagjai közé fogadja az egyént. A 
vizsgálódás folyamata ebben a modellben kétirányú. Egyrészt 

az egyén tekintetbe veszi és megismeri azokat a csoportokat, 
amelyeket alkalmasnak vél az önkategorizációs és a társas 
identitás — elmélete által — ismertetett —— szükségleteinek 
kielégítésére, illetve maga a csoport is keresi azokat az új 
tagokat, akik megfelelnek az általa támasztott kritériumoknak. 
A szocializáció során az egyén magáévá teszi a csoport 
értékeit, viselkedési formáit, sztereotípiáit és normáit, a csoport 
pedig a maga részéről igyekszik ezekhez igazítani az egyént. A 
Jenntartás állapotában az egyén a csoport tagjaként 
tevékenykedik a csoport és az egyén által közösen megszabott 
szerepben. Amennyiben ebben az állapotban valamiféle érdek 
és  értékkonfliktus bontakozik ki, szükségessé válhat a 
szerződés újraalkotása és a szerepek megvitatása. Ez a 
reszocializáció fázisa, melynek kedvező kimenetele esetén a 
folyamat visszaállhat a fenntartás fázisába, avagy sikertelenség 
esetén az egyén kilép a csoportból, és az emlékezés fázisában 
áll le a folyamat. 


Amennyiben az egyén úgy találja, hogy a csoport nem 
alkalmas önértékelésének magas szinten tartására és társas 
igényeinek való megfelelésre, az egyén fontolóra veheti a 
csoporttól való eltávolodást, amelynek végső lépése lehet a 
kiválás a csoportból. Mindez számos úton és módon mehet 
végbe. Tajfel és Turner (1979) erre a jelenségre reflektálva 
vezették be a szociális mobilitás és a szociális változás 
fogalmát. Előbbi esetében az egyén csökkenti a csoporttal való 
azonosulását azáltal, hogy minimálisra redukálja a csoporttal 
való kontaktust, illetve elkerüli azokat az információkat, 
amelyek a kérdéses csoporttagságra emlékeztetik. Példaként 
felhozható annak az amúgy hívő kereszténynek az esete, aki a 
felekezetétől való eltávolodását az istentiszteletektől és a 
vallási közösségtől való elmaradással jelezte maga és a 

környezete felé, illetve felhagyott az egyházával kapcsolatos 
hírek nyomon követésével is. Ez a folyamat azonban még nem 
jelent egyet a tényleges kilépéssel, inkább egyfajta 
távolságtartásnak és ellenazonosulásnak tekinthető, azonban 
felmerülhet olyan eshetőség is, hogy az egyén ténylegesen 
kilép a csoportjából, vagy pedig eltitkolhatja a csoporttagságát. 
Kutatások szerint azonban az egyik csoportból a másik 
csoportba történő átlépés sem zökkenőmentes, ugyanis az új 
csoport tagjai sokszor nem tekintik az újonnan belépőt 
egyenértékűnek a régebbi csoporttagokkal, így esetében később 
a csoport értékrendjével való sokkalta nagyobb mértékű 
azonosulásra lesz szükség ahhoz, hogy az új csoport elfogadja 
a saját közösségéhez tartozónak az egyént. 


Amennyiben a személy mégiscsak a csoporton belül 
való megmaradás mellett dönt, úgy társas igényei és 
önértékelésének fenntartása arra hajtja, hogy valamilyen 
módon megváltoztassa a csoport légkörét, megítélését, vagy 
értékrendjét, hogy az megfeleljen a maga sajátos igényeinek. 
Ennek egyik módszere a társadalmi változás elősegítése, 
amelynek keretében az egyén a társadalom berendezkedésének 
megváltoztatására tesz kísérletet avégett, hogy saját 
csoportjának helyzetét javítsa (Tajfel k Turner, 1979). A másik 
lehetőség, hogy megpróbál olyan területeket találni, olyan 
tulajdonságokat és értékeket hangsúlyozni, amelyben az ő 
csoportjuk jobbnak mutatkozhat, mint az egyéb csoportok. 
Ennek tipikus példája lehet, amikor egy versenyhelyzetben az 
utolsó " helyezést elérő csoport a  legsportszerűbben 
versenyzőnek kiáltja ki magát. 

A korábbiakban láthattuk, hogy az önkategorizációs és 
a társas identitás elméletei szerint milyen fontos jelentőséggel 
is bír a személy önértékelése és szubjektív biztonságérzete 
szempontjából a csoporthoz való tartozás, és a csoportban 
képviselt értékrenddel és normákkal való azonosulás (Tajfel et 
al., 1971; Turner et al., 1987). Bemutattam továbbá azt is, hogy 
miként viszonyul a csoport a tőle valamilyen tényező mentén 
különböző külső csoportokhoz, és milyen torzítások 
fordulhatnak elő a saját és a külső csoportok észlelése során. 
Most azt vizsgáljuk meg, hogy pontosan mi is történik abban 
az esetben, amikor ez a bizonyos "külső csoport" nem is 
mondható igazán külsőnek, hanem inkább a saját csoporton 
belül létező, annak gondolkodásmódjától, értékrendszerétől és 
normáitól bizonyos fokban eltérő gondolatokat megfogalmazó, 
legtöbbször kisebbséget képviselő alcsoportról van szó. 


A kutatásokból tudjuk, hogy az emberek bizonyos fajta 
optimális megkülönböztetettségre törekszenek, és igyekeznek 
megtalálni az egyensúlyt az egyéni és a csoportidentitás között 
(Brewer et al., 1991). Ezen oknál fogva a saját csoport 
számukra bizonyos tényezők mentén sokkalta színesebbnek és 
változatosabb összetételűnek tűnik, mint a torzítás hatására 
sokkalta homogénebbnek tartott külső csoport (McGuire et al., 
1978; Linville et al., 1989). Ennek megfelelően nem kizárt, 
hogy a saját, sokszínű csoporton belül alcsoportok elkülönülése 
lesz "megfigyelhető. Moscovici (1980) felvetette, hogy 
bizonyos esetekben még az is lehetségessé válik, hogy a 
csoportnormához való alkalmazkodás jelensége mellett 
ugyanakkor előfordul az is, hogy a csoporton belül jelenlevő 
kisebbség alakítja a normát és bír erős befolyással a csoport 
döntéseire. Amennyiben a kisebbségi alcsoport egységes, 
véleményüket pedig konzisztensen és meggyőződéssel 

képviselik, ráadásképpen helyzetükből kifolyólag kénytelenek 
is azt erősebb érvekkel, több bizonyíték előtalálásával 
körülbástyázni, úgy képesek lehetnek arra, hogy felkeltsék a 
csoport figyelmét és befolyással legyenek a döntésekre. Egy 
másik elmélet szerint a többség által előidézett, a megszokott 
igazságok és normák feltétel nélkül való elfogadását sürgető, 
konvergens gondolkodással ellentétben a kisebbség az 
információkat figyelembe vevő, és az érveket mérlegelő 
divergens gondolkodásra sarkallja inkább a csoportot. 


Újabb bekezdést kíván a korábbiakhoz kapcsolódva 
annak megvizsgálása, hogy vajon a csoport, amely időnként 
alcsoportokra oszlik, közös tevékenységeket bonyolít, és fontos 
döntéseket hoz, milyen jellegű vezetést kíván a hatékony 
működés előmozdítása érdekében. A vezetés kérdésével 
behatóan foglalkozó Fred Fiedler (1978) kontingenciaelmélete 
szerint a vezető hatékonyságát mind személyes, mind pedig 
helyzeti tényezők határozzák meg. A vezető stílusa az elmélet 
szerint lehet jfeladat-központú és társas orientáltságú. A 
helyzeti kontroll erősségét az autoritás mértéke, a csoport előtt 
álló feladat egyértelműsége és a kapcsolatok minősége 
határozza meg. Eltérő helyzetek és a csoportban uralkodó 
állapotok milyensége más-más stílusú vezetőt kíván meg. Ha a 
helyzeti kontroll mérsékelt, tehát a feladat nem túl bonyolult, az 
autoritás mértéke nem túl magas és a kapcsolatok minősége is 
megfelelő, akkor a társas orientációjú vezetés lehet a 
hatékonyabb, azonban túl alacsony helyzeti kontroll mellett a 
szilárdabb és meghatározhatóbb keretek biztosítása érdekében, 
valamint a nagyon magas helyzeti kontroll esetén a feladat- 
központú vezetés lehet hatásosabb. Az elméletek közül a 
Fiedler-féle . mellett még az úgynevezett tranzakciós 
vezetéselmélet érdemelhet szót (Burns, 1978). Ezen elmélet 

szerint vezetővé az a csoporttag válik, aki hatékonyan osztja el 
a csoportban az erőforrásokat, valamint az elmélet 
hangsúlyozza a vezető és a vezetettek közötti folyamatos 
értékcserét. Az értékek lehetnek jutalmak, megbecsülés, 
lojalitás és dicséret is. 


Érdemes lenne még megvizsgálnunk, hogy milyen 
dinamika szerint eszkalálódik egy-egy konfliktus a csoportok 
között. Láthattuk, hogy bizonytalanság esetén sérül az emberek 
önbecsülése, és ezt úgy próbálják helyreállítani, hogy erősen 
azonosulnak csoportjuk értékrendjével és 
gondolkodásmódjával, felülértékelik a saját csoportot a külső 
csoportokhoz képest, és igyekeznek a javak elosztása során a 
saját csoportnak kedvezni, növelve ezzel a különbségeket és az 
előnyt a külső csoporttal szemben (Tajfel £ Billig, 1973; Hogg 
$g Abrams, 1993). Ebben a megközelítésben érthetővé 
válhatnak azok a csoportközi konfliktusok, amelyekre 
mindennapi életünk során oly gyakorta láthatunk példákat. 
Konfliktus akkor alakul ki, amikor valamilyen tényező mentén 
összeütközésbe kerülnek az egyének, avagy esetünkben a 
csoportok érdekei. A reális konfliktus elmélete szerint ezen 
csoportközi konfliktusok alapja az erőforrások szűkössége 
(Levine és Campbell, 1972). Amennyiben az anyagi 
erőforrások nem állnak rendelkezésre olyan mértékben, hogy 
azok mindkét csoport szükségleteit kielégíthetnék, úgy az 
egyik fél igényeinek teljesülése óhatatlanul a másik fél 
érdekeinek sérülését vonja maga után. A csoportok között 
megjelenő ilyesfajta konfliktusnak az lehet az eredménye, hogy 
a külső csoport ellenszenvessé válik, az ellenszenv pedig 
hamar ellenségeskedéssé és gyűlöletté fajulhat. A helyzetet 
azonban még ennél is komplikáltabbá teszi az a tény, hogy a 
konfliktus akkor is kialakulhat, amennyiben az erőforrások 

egyáltalán nem szűkösek és minden csoport számára 
biztosítható a megfelelő mérték. A relatív depriváció elmélete 
szerint ugyanis egyáltalán nem a valóságos állapotok, hanem a 
szubjektív értékelés határozza meg, hogy mennyire elégedettek 
az emberek, vagy a csoportok a helyzetükkel (Stouffer et al., 
1949). Ha az adott csoport tagjai úgy látják, hogy a másik 
csoportnak valamilyen módon jobban alakul a helyzete, 
nagyobb Jjóllétben, megbecsülésben él, vagy nagyobb hatalom, 
befolyás jut neki osztályrészül, úgy hajlamossá válnak az 
elégedetlenségre, függetlenül a saját objektív helyzetüktől. 


Ha a helyzet a konfliktus hatására bizonytalanná válik, 
a tagok az önértékelésük védelme céljából erősebben 
azonosulnak a csoportjukkal, így a csoport összezár és 
felsorakozik a közös cél elérése érdekében. A tárgyalások, 
amelyek esetleg elsimíthatnák a konfliktust, nem sok 
eredménnyel járnak abban az esetben, amennyiben azok nem a 
megfelelő módon történnek. Howland (1976) kutatásai szerint 
amennyiben a helyzetet a csoporton belül vitatják meg, azaz a 
hasonlóan gondolkodók között, akkor az álláspont egyre 
erősebbé és kimozdíthatatlanabbá válik, a csoport pedig 
polarizálódni kezd. A csoportpolarizáció során a csoport egyre 
inkább meggyőzi magát a saját álláspontjának helyességéről, 
egyre erősebb érveket és bizonyítékokat sorakoztat fel mellette, 
míg a külső csoport véleményét és érdekeit egyre inkább kezdi 
figyelmen kívül hagyni. Amennyiben az álláspontok mindkét 
csoportban megszilárdulnak és a közös tárgyalások egyre 
inkább ellehetetlenülnek, a csoportok között a fenyegetés veszi 
át a vezető szerepet. 

A fenyegetéssel foglalkozó kutatók szerint azonban a 
fenyegetés egyáltalán nem növeli az alkupozíciókat, hanem 
éppen ellenkezőleg, ellenállást és viszontfenyegetést szül és 
megnehezítheti a megegyezést. Morton Deutsch (1981) 
klasszikus kísérletének bizonyítékai is ezt a feltételezést 
támasztják alá. Abban az esetben, amennyiben a kísérleti 
helyzetben résztvevő felek  alkalmazhattak fenyegetést 
egymással szemben, az a feladat végrehajtását és a közös 
megoldás megtalálását alaposan megnehezítette, és ez a hatás 
erősebbnek mutatkozott akkor, ha mindkét fél alkalmazhatott 
fenyegetést, szemben azzal, amikor csak az egyikük. A 
versengő és egymással szemben szankciókat alkalmazó 
csoportokra emellett az is jellemző, hogy az elszenvedett 
atrocitásokat igyekeznek kamatostul visszafizetni a másik 
félnek, így voltaképpen mindkét fél mindig többet kap, és még 
ennél is többet ad vissza a másiknak, ezáltal pedig tovább 
mélyül a konfliktus (Youngs, 1986). A konfliktust mindemellett 
tovább mélyítheti, amennyiben a szemben álló felek mellé 
újabb és újabb csoportok csatlakoznak és foglalnak állást 
valamelyik fél mellett, mint ahogyan ennek szomorú példáit 
láthattuk Földünk történelme során nem egyszer. 


Hogy mégse zárjuk ennyire borús és negatív 
konklúziókkal az összefoglalónkat, az utolsó pontban tekintsük 
át, hogy milyen konfliktusmegoldási módok állhatnak a 
hadakozó csoportok rendelkezésére. A legkevésbé célravezető 
megoldás szerint az egyik csoport mintegy kikényszerítheti a 
megoldást azáltal, hogy legyőzi a másikat és érvényt szerez 
akaratának és céljainak. Ilyen esetekben azonban szinte kizárt, 
hogy közös haszonnal záruljon a konfliktus. A megoldás, 
mondhatni "vagy-vagy" természetű, hiszen amennyiben az 
egyik fél győzedelmeskedik, az a másik fél vereségével együtt 

jár. Ilyenkor általában a vesztes részéről továbbra is fennáll az 
agresszió és az elégedetlenség, amely a későbbiekben újabb 
konfliktusokat eredményezhet. Gondoljunk csak bele, mennyi 
és mennyi újabb konfliktusba keverte Hazánkat a Trianoni 
békefeltétel. 


Ha a felek lemondanak az ellenfél teljes eltiprásáról, és 
a — kölcsönös — engedmények, — kompromisszumok útján 
hajlandóak rendezni a konfliktust, úgy a helyzet sokkalta 
biztatóbbá válhat. Ritka megoldás, bár valószínűleg éppen erre 
kellene törekedni, az úgynevezett integratív megoldás, 
amelynek keretében a felek mindegyike elér valamit azokból a 
követeléseikből, amelyek számára fontosak és mindkét fél 
képes feladni valamelyest azon igényeiből, amelyek számára 
kevésbé bírnak fontossággal. Ezek a megoldások jobb 
eredményt jelentenek mindegyik fél számára és képesek 
csökkenteni a későbbi agressziót, valamint jobb kapcsolatok 
kialakulását teszik lehetővé a jövőben a korábban versengő 
csoportok, nemzetek, szövetségek között (Thompson, 1993). 


Nem vagyok sem politikus, sem szociológus, sem 
valláskutató, sem pedig külügyi szakértő. Ezek a gondolatok 
csupán a személyes meglátásaim arról, hogy miként lehetne 
méltóképpen és átgondoltan kezelni egy kérdést, amely 
mindannyiunkat érint, akár érdekel minket, akár nem. 
Magyarország szempontjából úgy vélem, hogy az első 
teendőnkként a politikai élet és az állami működés gyökeres 
átformálására van szükség. Véleményem szerint azoknak a 
személyek nagy része, akik jelenleg az állami, közigazgatási és 
oktatási intézmények felső vezetését alkotják, voltaképpen 
egyáltalán nem alkalmasak a feladatuk szakszerű és 
színvonalas betöltésére. Ez persze nem azt jelenti, hogy az élet 

más területein ne tudnának értékeset, inspirálót és maradandót 
alkotni, azonban sajnos sokak számára nyilvánvaló, hogy a 
politika, a közigazgatás és általában a vezetés nem az ő 
közegük. Példának okáért tegyük fel, hogy mondjuk egy 
teológus kiválóan alkalmas arra, hogy széleskörű tárgyi 
tudására és akadémikus ismereteire alapozva bonyolult 
filozófiai fejtegetéseket fogalmazzon meg, a vallás kérdéseinek 
vizsgálatát tudományos igényességgel végezze, vagy az 
Istenről alkotott szép gondolatokat alkosson, azonban 
egyáltalán nem biztos, hogy alkalmas az ország egyik magas 
megfelelő önismeret, önkritika és szakmai alázat birtokában 
világos lehetne, és ebben az esetben a lemondás tökéletesen 
megfelelő lépés lenne. 


Én magam hiányolom a szakértői kormányzatot. Azt a 
modellt, amelyben az egyes ágak vezetői és szervezői pozícióit 
olyan személyek, vagy csoportok töltenék be, akik az adott 
szakterület — kimagasló és széleskörű tapasztalatokkal 
rendelkező művelői. Ebben az esetben talán elkerülhető lenne, 
hogy annyi unatkozó és voltaképpen látszatmunkát végző 
oktató üldögéljen az egyetemeken, bár ez szintén személyes és 
erősen szubjektív meglátás részemről. 


A másik fontos kérdés, hogy nézetem szerint egyre 
inkább elharapóznak egyes radikális irányzatok a magyar 
politikában. Kereshetnénk a felelőseit ennek a jelenségnek, 
azonban valószínűleg sohasem akadnánk a nyomukra, ezért 
inkább a megoldásra kellene helyeznünk a hangsúlyt. 
Véleményem szerint ezek a radikális és szélsőséges irányzatok 
főleg az emberi tudatlanság, az ismeretlentől való félelem, az 
elégedetlenség, reménytelenség és a személyes  jóllét 

elveszítésétől érzett szorongás jelenségein keresztül érnek el 
jelentékeny számú embert. Amennyiben az országban olyan 
állapotok uralkodnának, hogy az embereknek nem kellene napi 
szinten szembenézniük a társadalmi visszásságokkal, a hatalmi 
elit által elkövetett sorozatos részrehajlással és visszaélésekkel, 
valamint a fiatalabb generáció látna lehetőséget arra, hogy a 
közösségért végzett kitartó és szorgalmas munkáját siker, 
elismerés és méltó mértékű anyagi honorárium jutalmazná, 
elképzelhetőnek tartom a radikális irányzatok fokozatos 
visszaszorulását. 


Az egyetem befejezése óta eltelt három esztendőben 
rengetegszer, szinte napi szinten felvetődött bennem, hogy 
vajon azért hoztak a szüleim hatalmas anyagi áldozatokat, 
illetve én magam tényleg azért áldoztam fel annyi időt és 
lehetőséget a tanulmányaim alatt, hogy a felfoghatatlanul 
igazságtalan pedagógus életpálya modell keretein belül 
működő gyakornoki időszakom alatt sok esetben példátlan 
mértékü megaláztatásokban, becsmérlésben, és az amúgy is 
gyenge önbizalmam és önértékelésem folyamatos sárba 
tiprásában legyen részem a feletteseim részéről. Véleményem 
szerint a vezető pozíciót betöltők megválasztása esetében az 
intellektuális alkalmasságot, a szakmai tapasztalatot vizsgáló 
döntéshozóknak nem szabadna mellőzni a pszichológiai 
alkalmassági vizsgálatot sem, így elkerülhető lenne a gyenge 
empatikus képességekkel és nárcisztikus személyiségzavarral 
rendelkező, valamint a beosztottak pszichés jólléte iránt 
tökéletesen — érdektelen vezetők kerüljenek, — úgymond 
hatalomra. Visszatérve azonban a menekültek kérdésére, 
szeretném leírni, hogy én sem értek egyet a kritikátlan és 
minden szűrést mellőző , beeresztés" gyakorlatával, azonban az 
országunk — jelenlegi intézkedéseit embertelennek és 

felháborítónak tartom. Meg vagyok győződve arról, hogy a 
, Keresztény Európa" lelki és szellemi alapját jelentő Jézus 
Krisztus keservesen sírna a barikádokon, drótkerítéseken és 
falakon, amelyet az úgymond keresztény politikusaink 
emeltettek, bizonyos egyházi vezetők aktív támogatása mellett. 


Nem tudok megoldást nyújtani, és véleményem szerint 
senki sem képes rá egyedül, hanem kizárólag együtt, a 
különféle nézőpontok és szakértői tudás összehangolásával. 
Hatalmas hibának tartom azonban, hogy a határokon dolgozó 
segítő szakemberek között oly kevés a komoly pszichológiai és 
orvosi tudással rendelkező pszichológus és pszichiáter 
szakorvos, aki a menekültek anyagi igényein túl a lelkükkel is 
törődnének. Nagyon sok esetben ugyanis ezek az emberek 
olyan súlyos traumákkal, illetve  személyiségtorzulással 
érkeznek, amelyeknek megoldásához komoly pszichológiai 
terápiára és pszichiátriai, akár gyógyszeres terápiára lenne 
szükség. Persze, ezen felül érvelhetünk amellett is, hogy 
mennyi terrorista jut át a menekültekkel a határzáron és lepi el 
Európát. Azonban félre kell végre tennünk a , gonosz ellenség" 
paradigmáját, amellyel a hatalmon álló erők manipulálják a 
tömegeket, tudva-tudván, hogy a bűnbakképzés és az 
ellenségkép megalkotása tökéletesen alkalmas a félelem 
felkeltésére és a tömegek felhasználására a saját céljaik 
érdekében. Szükséges belátnunk, hogy ennek a problémának a 
megoldásához átgondolt, az érintett szakterületek legjelesebb 
képviselőinek mozgósításával és bevonásával járó, a közös 
tervek megfogalmazásával és a rendelkezésre álló erőforrások 
gondos számbavételével történő lépésekre van szükség. Ehhez 
azonban a saját emberi nívójuk, értékeik és pályájuk csúcsán 
lévő szakemberekre a beosztottaikat összefogni, motiválni, 
erősíteni és kiteljesíteni alkalmas vezetőkre van szükség. 

A lélekben megélt Lovagság lelkisége a szúfi 
misztika szemszögéből 


Ezt a rövidebb hangvételű írást életemnek abban az 
időszakában szereztem, amikor lelkiségem nyíltan és 
feltartóztathatatlanul kezdett eltolódni a keresztény vallásosság 
fősodrából a szabad misztika és független gnóziskeresés 
irányába. Akkortájt még mindez félelemmel átitatott 
szorongással töltötte el lelkemet, és rendkívül súlyos 
lelkiismereti válság okozójává vált számomra, hiszen a 
lelkemnek akkori állapotában még egyfajta árulásként, illetve 
hűtlenségként éltem meg ezt a folyamatot, illetve nem titok, 
hogy tartottam az isteni büntetéstől is amiatt, hogy sokak 
szerint elhagytam eredeti vallásomat. Visszatekintve azokra a 
hónapokra, amelyek alatt ezen folyamat lezajlására sor került, 
végtelen mértékű köszönettel és hálával tartozom a Határtalan 
Fényességnek azért a sok-sok-sok erőért, páratlan mértékű 
kitartásért, , és — mennyei —— megkönnyebbülést —— hordozó 
vigasztalásért és törődésért, amellyel akkoriban elhalmozott 
engem, főként a közeli tóvidéken és folyóparti töltéseken tett 
hosszas barangolásaim és sétáim során. 


Ekkoriban értettem meg, hogy papságom, amelyet 
addig az életem legfontosabb küldetéseként éltem meg és 
legigazabb hivatásomnak tekintettem, gyakorlása során pedig 
oly kegyetlenül elbántak velem, voltaképpen sokkalta többet 
jelent és sokkal teljesebb megélési módot kíván meg, mint a 
keresztény egyházakon belül kiteljesíthető, kizárólag az 
apostolok folytonossági vonala által legitimizálható papi 
rendek fokozatai. Az Univerzum szolgálatára, egy egész 
Világról és benne minden élőlényről való szeretettel teljes 
gondoskodásra irányuló, Mennyei  Papságot kaptam 

Hivatásomul, amelynek kiteljesítéséhez nem szükségeltetik 
semmiféle tekintélyszemély, tradíció, szervezet, vagy egyház 
jóváhagyása és engedélye sem, hiszen ez a Hivatás velem 
született, lényemnek leglényegéhez tartozó, és nem nyomható 
el, semminemű erőszak, arrogancia, kivagyiskodás és 
rivalizáció által el nem hallgattatható, belőlem ki nem irtható és 
ami a legfontosabb, semminemű külső tényező által nem 
kontrollálható. 


Olyasfajta papság ez, amely lényegiségét tekintve 
egybeforr a lelki szinten megvalósuló lovagiasság lelkiségével, 
hiszen egy pap nem lehet csakis és kizárólag szakrális 
közvetítő személy, nem csupán a fénymegosztás e világi 
csatornája és a Végtelen Fényesség hírnöke, hanem egyúttal a 
Határtalan Ragyogás lovagja, aki a lehető legnemesebb 
értelemben vett belső hadviselés bajnoka is kell legyen egyben. 
Ellenkező esetben könnyűszerrel válhat belőle az e világi 
hatalmi játszmáktól és a hamis hierarchia démonától fertőzött, 
basáskodó hierarcha, és a tekintély iránti fékezhetetlen éhségtől 
megvadult, saját korábbi társait és barátait eltaposni is 
képesnek mutatkozó ámokfutó szörnyeteg. Ugyanígy a 
fénymegosztói hivatás nélkül maradó lovagok sem többek 
egyszerű harci eszközöknél, valamilyen ideológia láncán tartott 
spirituális  gyilkológépezeteknél, akik az éppen aktuális 
gazdájuk egyetlen óhajára képesek és hajlandóak inkvizítorként 
fellépve miniatűr keresztes hadjáratot bonyolítani mindazok 
ellen, akik az ő saját (és sok esetben meglehetősen korlátolt) 
világnézeti keretükbe ilyen, vagy olyan okoknál fogva nem 
férhetnek bele. A papság és a lovagság hivatása tehát számomra 
lényegileg kéz a kézben járnak, és egymástól el nem 
választhatóak. 

A fantasy műfaj nyelvén nevezve voltaképpen tehát 
egyfajta paplovagi, paladin-hivatás az enyém, bármennyire is 
sajátosnak tűnt is számomra az első pillanatok során. Istennek 
hála azonban, viszonylag hamarjában szembesültem vele, hogy 
nem vagyok teljességgel magamra maradva ebben a 
szolgálatomban, elvégre kutakodásaim során ráakadhattam arra 
a tényre, hogy az emberiség történelme folyamán mindig is 
léteztek, és léteznek jelenleg is olyan személyek, akik ezt a 
fajta kettős hivatást vallották és vallják a sajátjuknak jelenleg 
15. Ebben a tekintetben is kiemelkedő fontosságú számomra, 
gnosztikus szempontból is a huszadik századnak talán 
legjelentősebb muszlim vallású  vértanúja, jelenlegi 
tanulmányunk főhőse. 


Noor-un-Nisa Inayat Khan egyike volt a nyugaton 
legnagyobb mértékű ismeretségre számot tartó szúfi misztikus, 
Pir-o-Murshid Hazrat Inayat Khan számos gyermekének, saját, 
személyes élete pedig oly sok szálon kapcsolatba hozható a 
spiritualitással, különösen is a misztikus lovagiassággal, hogy a 
napjainkban működő univerzális szúfi rendek közül többen 
tekintik példaképüknek és pártfogójuknak. Noor Inayat Khan 
1914-ben született Szentpéterváron, Oroszországban. Ősei 
révén igazán nagy tiszteletben álló indiai nemesi család 
leszármazottja volt, még szultáni ősökkel is büszkélkedhetett. 
A család, főként az édesapa elképesztően aktív fénymegosztói 
munkásságának köszönhetően a későbbi évek folyamán először 
Londonba, majd Franciaországba költözött. Noor-un-Nisa 
visszahúzódó, csendes, érzékeny és álmodozó gyermek volt, 
aki — felnövekedvén a Sorbonne egyetemen tanult 
gyermekpszichológiát, zeneművészeti tanulmányait pedig a 
Párizsi Konzervatóriumban, zongora és hárfa szakon végezte. 
Íróként és költőként főként gyermekeknek szóló meséket és 

más, pszichológiai és misztikus témájú műveket írt. 


A Második Világháború kirobbanását követően a család 
Franciaországból újfent Angliába költözött. Mivel a szúfi 
filozófia kifejezetten tiltotta, és semmilyen körülmények között 
sem tolerálta az élettel rendelkező lények elpusztítását, így 
pedig az emberek megölését sem, Noor-un-Nisa különleges 
módot talált arra, hogy felvegye a harcot a náci zsarnoksággal 
szemben. A légierő kötelékében vállalt szolgálatot, ahol 
rádiókezelőként segítette az angol pilóták harctéri bevetéseit. 
Később azonban ennél sokkal veszedelmesebb feladatra 
vállalkozott: franciaországi helyismeretét és nyelvtudását 
felhasználva titkosszolgálati tevékenységbe kezdett, hogy a 
németek által megszállva tartott ország földalatti ellenállását 
segítse. Egy  bőröndbe rejthető rádióadó segítségével 
hónapokon keresztül az ő személye jelentette azt a szálat, 
amely összekötötte Angliát a francia ellenállással. Hatalmas 
veszélyt és rizikót vállalva közvetített titkos rádióüzeneteket a 
szövetségesek között, mindezt a német hírszerzés állandóan 
kutató tekintete elől bujkálva. Életszeretete és az élőlények 
iránti elkötelezett szolgálatvállalása oly mértékű volt, hogy a 
róla szóló történetek szerint a minden egyes titkosszolgálati 
kapcsolattartó számára kötelező viseletként előírott, miniatűr 
önvédelmi fegyver viselését is elutasította, mindent a Végtelen 
Fényesség akaratára bízva. 


Végül aztán árulás áldozatává vált és a német 
titkosszolgálat rajtaütése során fogságba esett. Kihallgatása 
során borzalmas kínzásokat szenvedett el, azonban nem árult el 
semmit szolgálatairól, munkatársairól és küldetéséről. Életének 
utolsó napjait Dachau táborában raboskodva töltötte, ahol aztán 
1944 szeptemberében kivégezték. A halálához kapcsolódó szúfi 

elbeszélések megemlítik, hogy röviddel vértanúsága után 
meditáló rokonai és barátai egy fényességbe öltözött női 
alakkal véltek találkozni, aki  Noor-un-Nisa hangján 
megszólalva biztosította őket arról, hogy csodálatos világba 
került, e világi küldetését pedig méltó módon bevégezte. Halála 
után a György Kereszttel tüntették ki, illetve egyéb rangos 
kitüntetésekkel emlékeztek meg áldozatáról, mind angol, mind 
pedig francia oldalról. 2011-ben tiszteletére szobrot állítottak 
Londonban, és ez a szobor lett Anglia első olyan emlékhelye, 
amelyet muszlim vallású ázsiai nő tiszteletére emeltek. 


Noor-un-Nisa Inayat Khan az önfeláldozás, a 
sorsközösség önzetlen vállalásának és az emberek iránti 
együttérző szeretet jelképe lett a szúfi misztikában. Olyan 
országokért és nemzetekért áldozta az életét, amelyek nem a 
sajátjai voltak, illetve olyan vallás és kultúra követőtért, 
amelyekhez nem tartozott. Az ő személye jelentett inspirációt 
az Inayati Szúfi Rend jelenlegi feje, Pir Zia Inayat Khan 
számára, hogy a nagyapja által alapított Lovagrendet a 
huszonegyedik században újra életre hívja. A misztika és a 
lovagság intézménye ugyanis mindig kéz a kézben járt a 
szúfizmusban, így nem véletlen, hogy Hazrat Inayat Khan a 
spiritualitás mellett a lelki lovagiasság mestere volt. Mielőtt 
visszatért volna Indiába, lovagrendet is alapított, amely 
napjainkban a "Tisztaság Lovagjai" nevet viseli. A Lovagrend 
tagja lehet bárki, aki a Noor-un-Nisa Inayat Khan által megélt 
önfeláldozó, emberszerető, együttérző és odafigyelő magatartás 
mellett szeretne hitet tenni. A Rendben hat tradicionális fokozat 
során haladhat a kereső ember a mélyebb önmegismerés és 
Istenkapcsolat felé. Minden fokozat meghatározott ideig tart és 
minden napra biztosít feladatot az önfejlesztéshez, amelyet az 
adott időszak során meg kell valósítani. Útja során a lovag 

egyre feljebb jut ezeken a fokozatokon és egyre mélyebb 
önismeretre, önmegértésre és Istenkapcsolatra tehet szert. 


A lovagi út számomra is az élet útja. Az út, amely 
elvezethet ahhoz a célhoz, amelyet oly mérhetetlenül áhítunk. 
Ha valakit oly mélyen, olyan visszafordíthatatlanul és olyan 
súlyosan becsapnak és megaláznak, mint ahogyan velem tették, 
ha valakinek olyan kegyetlenül elveszik az álmait és 
összetörik, lerombolják az életét, összességében két dolog 
közül választhat. Egyfelől dönthet úgy, hogy felveszi a feléje 
dobott kesztyűt és ugyanazokkal a kegyetlen, brutális és 
pusztító eszközökkel áll bosszút, mint amelyek által rajta 
keresztülgázoltak. Ez az egyik mód és lehetőség, amellyel én is 
élhettem volna, hiszen jelenleg is vallom, hogy azok, akik az 
álmaim ellen törtek, súlyos jogtalanságot követtek el ellenem, 
azonban a  Határtalannak hála, inkább a másik utat 
választottam. Pontosan ez a másik alternatíva az, amely 
meghatározza a lelki lovagiasság fogalmát: a hősies helytállás 
és az új kezdetre, a lelki sérülésekből való felépülésre, valamint 
a vert helyzetből való felállásra irányuló élet, amelynek során 
megtanulunk önmagunkra és másokra tekinteni. Megtanuljuk 
azt, hogy miként lehetünk képesek becsülettel, kitartással és 
reménnyel túlélni a  bukásokat, és — miként tudjuk 
következetesen edzeni a lelkünket ahhoz, hogy a későbbiekben 
elkerülhessük ezeket a helyzeteket. A lovagi út során 
elsajátíthatjuk a negatív érzelmek, a harag, bosszúvágy, 
sértettség átformálását pozitív, előremutató érzelmekké és 
viszonyulási formákká:  együttérzéssé, könyörületességgé, 
irgalmassággá, megfontoltsággá. A lélek útja ez, amely 
felülemelkedik az alsóbb természeten és a rabszolgaságon, 
amelybe az indulatok döntenek minket. 

Tévedni emberi dolog 


"Vajon hol, mikor és pontosan miben hibáztam?" "Mit 
kellett volna másképpen tennem?" "Hogyan kerülhettem volna 
el? Miként lehetett volna nem beleesnem ebbe, vagy abba a 
csapdába és kelepcét jelentő helyzetbe?" — "Hogyan 
reagálhattam, cselekedhettem volna másképpen, és vajon 
miként alakultak volna a történések abban az esetben?" 
"Elkerülhető lett volna a bukás, vagy a cselekvés folyamata 
már eleve magában hordozta a végkifejletet?" 


Elemző, szemlélődő, filozofálgatásra hajlamos, és a 
több (sőt egyenesen az elérhető legtöbb) szempont szerint való, 
az összes elképzelhető nézőpontból történő vizsgálódást 
kedvelő  egyéniségemből és  beállítódásomból fakadóan 
életutam során hűséges ebfalka módjára követnek állandó 
jelleggel ezek a  vívódások, kételyek és kérdések. 
Világéletemben szerettem volna és vágytam is megfelelni. 
Jónak, vagy legalábbis elégséges és elegendő mértékben jónak, 
elfogadhatónak, elismerésre (avagy akár néminemű tetszésre) 
méltónak bizonyulni, azonban az elmúlt esztendők eseményei 
és történései felett végzett elemző, értékelő és a megfelelő 
konklúziók helyes levonására irányuló  munkálkodásaim 
alkalmával keserű szájízzel kényszerültem  rádöbbenni, 
felismerni és szembesülni... mégpedig mindazzal, amely 
korábbi meggyőződéseim, elképzeléseim és  vélekedéseim 
dolgában hibásnak, vagy legalábbis erősen az elhibázottság 
gyanújával teljesnek bizonyult. 


Sokszor, számos dolgot illetően — azonosultam 


értékekkel, vágyakkal és célokkal, amelyeknek elérése, valóra 
váltása, megszerzése és birtoklása érdekében felbecsülhetetlen 

mennyiségű — és értékü  életidőt, energiát, türelmet, 
elkötelezettséget, — lelkesedést, anyagi tényezőket (és 
alkalmasint sajnálatos és szégyenletes módon némi gerincet is) 
feláldoztam, mindebből azonban viszonzásképpen nem jutott 
számomra semmi... esetleg valamennyi keserű tapasztalat, fájó 
tanulság, és az "élet iskolájában" való számonkérések során 
keletkezett dolgozatom, lapalján a piros tintával odavésett, 
virítóan üvöltő "elégtelen" osztályzattal. 


Próbáltam, oly sokszor próbáltam, szinte kétségbeesett 
vergődéssel próbáltam megfelelni... megfelelni elvárásoknak, 
álmoknak, amelyekkel kapcsolatban nem egy esetben derült 
fény arra, hogy valójában nem tőlem, hanem másoktól 
származtak, illetőleg olyan személyeknek, akik pusztán saját 
csillaguk (valós vagy vélt) ragyogásának uralma alá kívántak 
bevonni különféle kisbolygókat, holdakat, aszteroidákat, avagy 
csupán csak egyszerű, formátlan törmeléket, nem pedig más 
csillagokkal karöltve a Közös Fény megosztásában és 
szétárasztásában örvendeni. Megannyiszor csábultam el, 
dőltem be és hittem hiszékeny szívvel manipulatív 
hízelkedésnek, ígérgetéseknek, hitegetésnek és őszintétlen 
dicsérgetéseknek, nem látván és nem ismervén fel a mérget, 
amely a meseszép tündökléssel ragyogó pikkelypáncélzatukba 
öltözött, halálos marásra képes kígyók tűhegyes szemfogainak 
réseiből  csepegtek lelkemre és szivárogtak be annak 
leglényegibb mélységeibe, kiszárítván szívemnek 
gyümölcsöskertjét, amelyet oly nagy gonddal és reményekkel 
nevelgettem egész életem esztendeinek hosszú során át. 


Oly megannyi hónapon keresztül hajtott előre a düh, 


harag, sértettség és kétségbeesés, oly jelentékeny mértékben 
csappantotta meg életerőmet a "csakazértis" bizonyítási vágya, 

hogy megmutassam... engem nem lehet legyőzni, mellőzni, 
félredobni, eltiporni és elfelejteni, mert a rám zúduló kudarcok, 
sikertelenségek és bukások ellenére jelen maradtam és küzdök 
tovább rendületlenül mindazért, amelyet jogos jussomnak 
hittem. . Mára —— azonban menthetetlenül —— rádöbbenni 
kényszerültem a kegyetlenül kendőzetlen és kendőzetlenül 
kegyetlen — valóságra, annak minden kétséget kizáró 
bizonyosságára, hogy tévedtem. Tévedtem... méghozzá 
megannyi és számtalan kérdést illetően, ennek felismerése 
pedig kérlelhetetlen kényszerítéssel szegezi nekem az oroszlán 
módjára válaszért kiáltó kérdést, amely szerint vajon létezhet-e 
számomra újrakezdés, megbocsátás, vagy folytatás? 

Hittem, hogy képessé válhatok magamévá tenni azokat 
az értékeket, nézőpontokat, értelmezési kereteket, életpályát és 
életmódot, amelyek az engem körülvevő világ folyását és a 
felszínén — kialakult társadalom rendjének működését 
meghatározzák. Hittem, hogy kitartó, becsületes, szorgalmas 
tanulással és munkával képessé válhatok méltó módon 
érvényesülni és céljaimat, álmaimat, vágyaimat elérni. Hittem, 
hogy az  önmagamon végzett következetes, szigorú, 
hosszadalmas és aprólékos lelki munkával elérhetővé válhat 
számomra önmagam kiteljesítése, amely által elérhetem azt az 
erkölcsi, szellemi és spirituális nívót, amelyet önmagam 
számára célul tűztem ki. Hittem, hogy amennyiben végtelenül 
előzékeny, udvarias, kedves, segítőkész, nyájas, tisztelettudó, 
empatikus, kompromisszumkész, megértő, elfogadó, 
önfeláldozó és bizalommal teljes viszonyulásmódot magamévá 
téve közeledek másokhoz, életemben és kapcsolataimban majd 
joggal várhatom el magam is ugyanezt, és ezáltal nekem is 
ugyanezen értékek mentén meghatározott bánásmódban lehet 
majd részem. Ezzel szemben azonban mit látok? Azt, hogy az 
engem elnyomók,  megkeserítők, ellehetetlenítők és 

kisemmizők szinte háborítatlanul élik világukat, mindahányan 
sikeres, társadalmilag elismert emberekként fürdőznek a 
köztisztelet, megbecsülés, elfogadás és nagyra tartás fényében, 
és várhatóan egyikük sem fog közülük az elkövetkezendő 
időszakban anyagi problémák miatt szenvedni, 
elmarasztalásban részeltetni, illetőleg várhatóan nem szorulnak 
majd rá arra, hogy életmódjuk és szemléletük miatt bármilyen 
mértékben is magyarázkodniuk kellene, vagy önmagukat 
védelmezni a világ és a társadalom részéről érkező 
fenyegetésekkel szemben. Hittem, hogy lehetek olyan 
gyermek, testvér, barát, őriző, pap és lelkitárs, akinél egyetlen 
szülő, testvér, ember, kereső és segítséget igénylő sem 
kívánhatna különbet... eszményi  hierofáns, apostola a 
Magasságbelinek. . Ehelyett — pediglen  kénytelen-kelletlen 
megízlelni — kényszerültem  tévedéseimnek "jutalmát"... 
mellőzötté,  kitaszítottá,  elfeledetté, kirekesztetté váltam, 
ténykedéseimnek gyümölcsei pedig másoknak kosaraiban 
kötöttek ki.  Elkeseredettségemben pedig tévedéseim 
méginkább súlyosabbá, és a végzetesség veszélyét magukban 
hordozókká látszottak válni. Sorra — kezdtem hinni, 
önmagammal és a saját kudarcaimmal való szembenézés 
helyett mindenféle önigazoló hazugságban, amelyekkel vert 
helyzetemet valamiképpen elviselhetőbbé próbáltam tenni. 
Spirituális — fájdalomcsillapítók... — szánalmas téveszmék. 
Túlságosan mélyre hullott angyali fénymag, méltatlanul 
szenvedő mártír, száműzött főpap, akinek örökségén most 
mások tündökölnek. Meglopott nemesúr, kisemmizett herceg... 
még most is bámulva ámulok azon, hogy mire nem képesek 
"egyesek" (önirónia) az önmagukkal való szembenézésre 
képtelen gyávaságuk tagadása és palástolása érdekében. Nos 
hát... önleleplezésem újabb állomáshoz érkezett tehát e 
felismerésben. 

Létezik ugyanakkor egynémely felbecsülhetetlen értékű 
drágakő, amely véleményem szerint csakis és kizárólag az 
ehhez hasonlatos önfeltáró, a hibákon, tévedéseken és 
leleplezett illúziókon való tépelődések során válhat csak 
felismerhetővé, feltárhatóvá és hozzáférhetővé. Ahogyan igazi 
gyémántokat sem találhat anélkül a kereső, hogy körme 
szakadtáig mezítelen kézzel, vérét hullatva végez kapargatást a 
durva kavicsos talajban, úgy a lélek mélységeiben rejtező 
kincsek is sok esetben csupán a teljes megsemmisülés poklában 
tárulkoznak fel, tisztulnak meg, csiszolódnak ki és nyerik el a 
képességet és lehetőséget arra, hogy a lehető legmakulátlanabb 
és legteljesebb valójukban sugározzák szét képmását a 
Teremtetlen Fénynek, szemkápráztatóan csillámló 
ragyogásukkal. A szembesülés — poklában, amelynek 
mélységeiben még csak reményünk és esélyünk sem lehet 
többé kitérni az önmagunk démonaival szemben való felállás 
feladata elől, a korábbi életszakaszainkban elkövetett hibákkal, 
tévedésekkel és a múltunk során valóságnak hitt illúziókkal 
való, a maga kendőzetlenségében brutális találkozás pedig 
elkerülhetetlen, az alászálló voltaképpen viszonylag kevés 
számú lehetőség közül válogathat. Mindezek közül 
megítélésem szerint az egyik, hogy valamilyen formában 
feladja a küzdelmet, esetleg például visszatér a maga korábban 
már jól felépített látszatvilágának illúziókból, sémákból és 
különféle elhárító —mechanizmusokból — szött pihe-puha 
nyoszolyájára, avagy hamarjában elköteleződik valamilyen, a 
biztonság ígéretével és a világegyetem természetével 
kapcsolatban felmerülő valamennyi kérdésére egyértelmű, 
világos és a kellő magabiztossággal hangoztatott válaszokkal 
szolgáló értékrend, hitrendszer, vagy szemléletmód mellett. 

Az általam ismert másik lehetőség mindezzel szemben 
az, hogy így, vagy úgy, de folytatja. Folytatja a küzdelmet, a 
szolgálatot, a hivatás gyakorlását. Újrakezdi, újra felveszi a 
kardot... megalázottan, földre sújtottan, önmaga korábban 
elkövetett hibái, tévedései, hamis vélekedései és az őt 
megcsúfoló illúziók játékának groteszk természete által 
megszégyenítve feláll, újfent tollat ragad, gondolkodni, érezni, 
tanulni, kutatni kezd, újra előkeríti régi színes ceruzáit, filceit 
és rajzoláshoz, színezéshez lát, felélesztvén régi elfoglaltságait 
és ki tudja, esetleg még új videók készítésébe is belevág... egy 
szóban összefoglalva tehát: alkot. Múltjának árnyait nem 
mismásolja el többé, nem tagadja, nem próbálja utólag 
megszépíteni, avagy önmaga számára különféle mentségeket 
keresvén kibúvókat találni az általa elkövetett hibák, tévedések 
és az okozott károkért érzett felelősség vállalása alól. 


Elismerem tehát: tévedtem, hibáztam és megannyi 
kérdést illetően jutottam helyes kiindulási tételekből téves 
felismerésekre. Hibáztam abban, hogy megpróbáltam az és 
olyan lenni, aki és amilyen nem vagyok, és nem küzdöttem 
eléggé, hogy azzá és olyanná lehessek, aki és amilyen valóban 
lenni szeretnék. Tévedtem abban, hogy az elfogadás, elismerés 
és a másoknak való tetszés vágyától hajtván túlontúl sokat 
játszottam "balról a második fát" mások önmegvalósításának 
színpadán ahelyett, hogy a saját látomásom hírnöke legyek. 
Hibásan és rosszul hittem, hogy bárminemű siker, elismerés, 
megszerezhető cím, titulus, rang, rend, vagy fokozat betöltheti 
lelkemben az Űrt, amelyet "AZ-on" kívül semmi be nem 
tölthet, és nem is teljesíthet ki sohasem. Hibásan hittem és 
gondoltam, hogy a teljességhez szükséges javak rajtam kívül 
keresendőek, és azokra csupán azáltal tehetek szert, hogy egy 
nálamnál valamilyen csalfa és őszintétlen szempont szerint 

hatalmasabb, emelkedettebb, vagy nagyszerűbb valaki, vagy 
valami (rab)szolgálatába szegődök. Ostoba módon hajbókoltam 
és hajtottam külső személyek, rendszerek, szervezetek, avagy 
más tényezők elismerésének, támogatásának, jóindulatának és 
tetszésének elérése érdekében ahelyett, hogy a Belső Csillag, a 
Lélek Királysága kincseinek keresésére indultam volna. 


Nem vagyok... nem számítom magamat "jó" embernek, 
de még csak "elég jónak" sem, mert a valóságnak hitt 
látszatnemességből egyetlen szó sem igaz. Mindaz, amit 
korábban lelkem és identitásom szerves részének hittem, 
csupán pornak és pelyvának bizonyult Ahhoz képest, Amely a 
dolgok valódi lényegiségét alkotja. A különféle felvett, avagy 
mások által ránk aggatott szerepek, címek, rangok, titulusok és 
elért eredmények... csupán lidércfényű derengés... csalfa 
délibáb mindahány. Sajnálom azokat, akiket életem útjának 
járása során bántottam, sértettem és  megkárosítottam, 
lelkiismeretem pedig szüntelenül kínoz azok miatt, akiknek 
rólam alkotott képének, vagy vágyálmainak nem állott 
módomban és lehetőségemben, vagy egyszerűen csak nem 
akartam megfelelni, azonban tévedéseim végtelennek tetsző 
útvesztőiből kitörni szándékozván Egyetlen Csillagnak fénye 
mutathatja csupán számomra az egyedül igaz Utat... ez 
pediglen nem más, mint a Lélek Csillaga, a Bennlakozó 
Fényesség... amely  — fényszikrája — a Határtalannak, 
Megragadhatatlannak, — Felfoghatatlannak... — az  — Üresség 
Végtelen Ragyogásának. 

Utószó gyanánt 


Nem vágyom arra, hogy a  sikerességnek, 
elismertségnek és ünnepeltségnek szellői arcon legyintsenek, 
az elfogadottságnak és támogatottságnak pedig minden 
lehetőséget megragadván még a puszta látszatát is el szeretném 
kerülni. Mindezt azon egyszerű okból kifolyólag gondolom és 
érzem így, mert jelen korunk társadalmában elismertnek, 
népszerűnek és "futtatottnak" lenni sajnálatos módon sok 
esetben csakis és kizárólag úgy és oly módon lehetséges, ha 
valaki képesnek és hajlandónak mutatkozik kiszolgálni egyfajta 
értékrendszert és normát, beszédmódját, stílusát és az általa 
választott témaköröket pedig hozzáigazítani ahhoz a populáris 
elvárásrendszerhez, amely a tömegigényeknek való megfelelés 
ígéretével kecsegtet. 


Életemnek során azonban (és talán végérvényesen) arra 
a következtetésre jutottam, hogy nem sok dolgom lehet 
mindazzal, amelyet jobb kifejezés híján leginkább a "közízlés" 
elnevezéssel tudnék illetni. Ennek megfelelni azonban szinte 
egész eddigi életemnek folyamán képtelennek mutatkoztam, 
tapasztalataim — szerint az emberek — azonban koruk 
előrehaladtával egyre kevésbé képesek önmagukon gyökeres 
változtatásokat tenni, így számomra nem marad más út és 
lehetőség, mint hogy élek, írok és alkotok úgy, ahogyan az 
legjobb tudásom és képességeim szerint lehetséges. Mindezt 
pedig főként úgy képzelem el, hogy önmagamat adom, ennél 
ugyanis még csak el sem tudnék képzelni nehezebb, 
autentikusabb és élhetőbb feladatot. József Attilától tudom, 
hogy az író és költő sohasem lódíthat, így tehát igyekszem az 
igazat írni, és nem csak a valódinak, valóságosnak és 
elfogadhatónak tetsző gondolatokat megfogalmazni. És hogy 

mi is pontosan az a bizonyos "igaz", amelyről ebben a 
könyvben írni szerettem volna? Mindaz, ami mindennapjaim 
során megérint, foglalkoztat és elgondolkodtat, függetlenül 
attól, hogy az mennyire mutatkozik majd érdekesnek, 
izgalmasnak, értelmesnek, értékelhetőnek, hasznosnak, vagy 
elfogadhatónak a világ, a benne élő emberek, a társadalom 
számára. 


Nem motivál az sem, hogy anyagi síkon hasznot 
szerezzek munkálkodásom által, így végül arra a döntésre 
jutottam, hogy gondolataim közre adását sem szeretném holmi 
anyagi ellenszolgáltatások megtételéhez kötni. Amennyiben a 
Kedves Olvasó ennek ellenére úgy dönt, hogy szíve és lelke 
jóindulatából mégis kívánná valamilyen módon támogatni 
munkálkodásomat, azt a legnagyobb örömmel, bizalommal és 
hálával fogadom majd, várni és elvárni azonban bizonyosan 
nem fogom. Számomra bőségesen elegendőnek mutatkozna, 
amennyiben a méltányosság és megbecsülés jegyében munkám 
gyümölcseit nem tulajdonítaná el, nem lopná el, nem nevezné 
valótlant állítva sajátjának, és nem is használná fel önző, 
illetéktelen és becstelen célokra. 


A könyv lapjain szereplő minden gondolat szándékom 
szerint szabadon felhasználható, megszívlelhető, terjeszthető és 
megosztható, az eredeti forrás megjelölése mellett. Eddigi 
életemnek folyamán két alkalommal követtek el már ellenemre 
intellektuális lopást, éppen ezért bizton állíthatom és 
mondhatom: hidd el, hogy az így elszenvedhető és átélhető 
lelki kínokat, fájdalmakat és sérüléseket még a lehető 
legmegátalkodottabb ellenségednek sem kívánnád, nemhogy 
magadnak, vagy nekem. Olvasd, használd, idézd szabadon, 
belátásod szerint, de kérlek, ne feledkezz meg, legalább említés 

szintjén arról a személyről, akinek ezen sorok virtuális papírra 
vetésének lelki munkája az életét jelenti. 


Végezetül szeretnék teljes és tiszta szívből köszönetet 
mondani mindazoknak, akik életutam és ténykedéseim során 
így, avagy úgy, de hatással voltak rám, és itt nem csupán 
segítőimet,  támogatóimat,  bátorítóimat,  pártfogóimat és 
inspirálóimat értem, hanem azokat is, akik oly sokat bántottak, 
hátráltattak, megloptak, megkárosítottak és megaláztak, hiszen 
általuk tanultam meg küzdeni, felállni, újraépíteni mindazt, 
amelyet megpróbáltak elvenni tőlem. Őket is a tanítóim közé 
sorolom és bízom abban, hogy életük méltó és az Isteni 
Fényhez inkább illő mederbe terelődik majd. 

